CELEX: E2012C0291
Language: el
Date: 2012-07-11 00:00:00
Title: Δημόσια έκδοση Απόφαση της Εποπτεύουσας Αρχής της ΕΖΕΣ αριθ. 291/12/COL, της 11ης Ιουλίου 2012 , σχετικά με την ενίσχυση αναδιάρθρωσης της Arion Bank (Ισλανδία)

15.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 144/169
            
         Δημόσια έκδοση (1)
   
   ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 291/12/COL
   της 11ης Ιουλίου 2012
   σχετικά με την ενίσχυση αναδιάρθρωσης της Arion Bank (Ισλανδία)
   Η Εποπτεύουσα Αρχή της ΕΖΕΣ («Αρχή»),
   Έχοντας υπόψη τη συμφωνία για τον Ευρωπαϊκό Οικονομικό Χώρο («Συμφωνία ΕΟΧ»), και ιδίως το άρθρο 61 παράγραφος 3 στοιχείο β) και το Πρωτόκολλο 26,
   Έχοντας υπόψη τη συμφωνία μεταξύ των κρατών ΕΖΕΣ για τη σύσταση Εποπτεύουσας Αρχής και Δικαστηρίου («Συμφωνία περί Εποπτείας και Δικαστηρίου»), και ιδίως το άρθρο 24,
   Έχοντας υπόψη το πρωτόκολλο 3 της συμφωνίας περί Εποπτείας και Δικαστηρίου («πρωτόκολλο 3»), ιδίως το άρθρο 1 παράγραφος 3 του μέρους I, το άρθρο 7 παράγραφος 3 του μέρους II και το άρθρο 13 του μέρους II,
   Εκτιμώντας τα ακόλουθα:
   I.   ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ
   
   1.   ΔΙΑΔΙΚΑΣΙΑ
   
               (1)
            
            
               Μετά από άτυπη ανταλλαγή επιστολών τον Οκτώβριο του 2008 και τη διαβίβαση στις 6 Οκτωβρίου από το ισλανδικό κοινοβούλιο (Althingi) στην Αρχή του νόμου αριθ. 125/2008 για εκταμιεύσεις λόγω ασυνήθων περιστάσεων της χρηματοπιστωτικής αγοράς κ.λπ. (που αναφέρεται ως «νόμος περί εκτάκτων περιστάσεων»), ο οποίος έδωσε στο ισλανδικό κράτος ευρείες εξουσίες παρέμβασης στον τραπεζικό τομέα, ο πρόεδρος της Αρχής ζήτησε από τις ισλανδικές αρχές, με επιστολή της 10ης Οκτωβρίου 2008, να κοινοποιήσουν στην Αρχή τα μέτρα κρατικής ενίσχυσης που ελήφθησαν βάσει του νόμου περί εκτάκτων περιστάσεων. Ακολούθησαν και άλλες τακτικές επαφές, ιδίως επιστολή της Αρχής, της 18ης Ιουνίου 2009, που υπενθύμιζε στις ισλανδικές αρχές την υποχρέωση κοινοποίησης κάθε μέτρου κρατικής ενίσχυσης και την αναφερόμενη στο άρθρο 3 του πρωτοκόλλου 3 ρήτρα αναστολής. Ακολούθησαν και άλλες επιστολές και συσκέψεις και, στις 20 Σεπτεμβρίου 2010, οι ισλανδικές αρχές κοινοποίησαν, εντέλει, αναδρομικά την ύπαρξη κρατικής ενίσχυσης για την αποκατάσταση ορισμένων δραστηριοτήτων της (πρώην) Kaupthing Bank και την ίδρυση και κεφαλαιοποίηση της νέας Kaupthing Bank (η οποία έχει μετονομαστεί σε Arion Bank στις 21 Νοεμβρίου 2009).
            
         
               (2)
            
            
               Με επιστολή της 15ης Δεκεμβρίου 2010 (2) η Εποπτεύουσα Αρχή της ΕΖΕΣ («Αρχή») ενημέρωσε τις ισλανδικές αρχές ότι είχε αποφασίσει να κινήσει τη διαδικασία που ορίζει το άρθρο 1 παράγραφος 2 του μέρους I του πρωτοκόλλου 3 σε σχέση με τα μέτρα που εφάρμοσε το ισλανδικό κράτος για την αποκατάσταση ορισμένων δραστηριοτήτων της (πρώην) Kaupthing Bank hf και την ίδρυση και κεφαλαιοποίηση της νέας Kaupthing Bank hf, η οποία έχει μετονομαστεί σε Arion Bank (απόφαση για την κίνηση της διαδικασίας) (3). Η Αρχή ζήτησε επίσης να υποβληθεί εντός έξι μηνών αναλυτικό σχέδιο αναδιάρθρωσης της Arion Bank.
            
         
               (3)
            
            
               Με επιστολή της 24ης Μαρτίου 2011 (4), η Αρχή έλαβε παρατηρήσεις από ένα ενδιαφερόμενο μέρος τις οποίες κοινοποίησε στις ισλανδικές αρχές στις 25 Μαΐου 2011. Οι ισλανδικές αρχές δεν απάντησαν σε αυτές τις παρατηρήσεις.
            
         
               (4)
            
            
               Με επιστολή της 31ης Μαρτίου 2011, οι ισλανδικές αρχές υπέβαλαν σχέδιο αναδιάρθρωσης της Arion Bank. Στις 30 Απριλίου 2012, υποβλήθηκε επικαιροποιημένο σχέδιο αναδιάρθρωσης.
            
         
               (5)
            
            
               Η Αρχή ζήτησε πληροφορίες όσον αφορά το σχέδιο αναδιάρθρωσης στις 11 Ιουλίου 2011 και στις 13 Φεβρουαρίου 2012. Οι ισλανδικές αρχές απάντησαν στις αιτήσεις πληροφοριών στις 26 Οκτωβρίου 2011, 16 Απριλίου 2012, 30 Απριλίου 2012, 21 Μαΐου 2012 και 6 Μαΐου 2012. Οι τελικές διατυπώσεις των δεσμεύσεων που ανέλαβαν οι ισλανδικές αρχές και η Arion Bank υποβλήθηκαν στις 3 Ιουλίου 2012 (5).
            
         
               (6)
            
            
               Επιπλέον, στις 7 Ιουνίου 2011 και στις 27-28 Φεβρουαρίου 2012, αντιπρόσωποι της Αρχής συναντήθηκαν με τις ισλανδικές αρχές και αντιπροσώπους της Arion Bank.
            
         2.   ΙΣΤΟΡΙΚΟ
   
               (7)
            
            
               Η Αρχή θα περιγράψει σε αυτή την ενότητα αυτά τα γεγονότα, τα πραγματικά περιστατικά και τις οικονομικές, πολιτικές και κανονιστικές εξελίξεις που αφορούν την κατάρρευση και αναδιάρθρωση του ισλανδικού χρηματοπιστωτικού συστήματος από τον Οκτώβριο του 2008 μέχρι σήμερα, τα οποία κρίνονται αναγκαία για τον καθορισμό του πλαισίου εντός του οποίου διεξάγεται η εκτίμηση των υπό εξέταση μέτρων ενίσχυσης. Προηγουμένως, θα παραθέσει κατά χρονολογική σειρά τα γεγονότα της κατάρρευσης της Kaupthing Bank.
            
         2.1.   Η κατάρρευση της Kaupthing Bank
   
   
               (8)
            
            
               Τον Σεπτέμβριο του 2008, ορισμένοι μεγάλοι παγκόσμιοι χρηματοπιστωτικοί οργανισμοί άρχισαν να αντιμετωπίζουν σοβαρές δυσκολίες. Κατά τη διάρκεια της αναταραχής των παγκόσμιων χρηματοπιστωτικών αγορών, οι τρεις μεγαλύτερες εμπορικές τράπεζες της Ισλανδίας, οι οποίες είχαν παρουσιάσει εξαιρετική ανάπτυξη τα προηγούμενα έτη, αντιμετώπισαν δυσκολίες αναχρηματοδότησης του βραχυπρόθεσμου χρέους και ένα ξαφνικό κύμα αναλήψεων καταθέσεων. Η Lehman Brothers υπέβαλε αίτηση προστασίας έναντι πτώχευσης στις 15 Σεπτεμβρίου και την ίδια ημέρα ανακοινώθηκε ότι η Bank of America θα εξαγόραζε την Merrill Lynch. Αλλού, μία από τις μεγαλύτερες τράπεζες του Ηνωμένου Βασιλείου, η HBOS, έπρεπε να εξαγοραστεί από την Lloyds TSB.
            
         
               (9)
            
            
               Τα προβλήματα του χρηματοπιστωτικού τομέα της Ισλανδίας άρχισαν να φαίνονται καθαρότερα στις 29 Σεπτεμβρίου 2008, όταν η ισλανδική κυβέρνηση ανακοίνωσε ότι κατέληξε σε συμφωνία με την Glitnir Bank στην οποία θα εισέφερε 600 εκατ. ευρώ μετοχικού κεφαλαίου με την εξαγορά του 75 % των μετοχών της. Η σχεδιαζόμενη από την κυβέρνηση εξαγορά της Glitnir Bank δεν καθησύχασε, ωστόσο, τις αγορές και στη συνέχεια εγκαταλείφθηκε. Οι τιμές των μετοχών των τριών εμπορικών τραπεζών κατέρρευσαν και υποβαθμίστηκε η πιστοληπτική τους ικανότητα.
            
         
               (10)
            
            
               Οι αναλήψεις καταθέσεων από υποκαταστήματα της Landsbanki και Kaupthing Bank στο εξωτερικό αυξήθηκαν δραματικά και έγιναν μαζικές αναλήψεις μετρητών από τα εγχώρια υποκαταστήματα. Το πρώτο Σαββατοκύριακο του Οκτωβρίου έγινε σαφές ότι και μία από τις τρεις μεγάλες τράπεζες, η Landsbanki, αντιμετώπιζε σοβαρά προβλήματα. Η Glitnir Bank και η Landsbanki εξαγοράστηκαν από την FME (εποπτική αρχή χρηματοπιστωτικών υπηρεσιών) στις 7 Οκτωβρίου 2008. Για κάποιο διάστημα, υπήρχε η ελπίδα ότι η Kaupthing Bank θα μπορούσε να αποφύγει την ίδια κατάληξη και, στις 6 Οκτωβρίου 2008, η CBI (Central Bank of Iceland) χορήγησε στην Kaupthing δάνειο 500 εκατ. ευρώ έναντι εξασφάλισης στη δανική θυγατρική της Kaupthing, την FIH Erhvervsbanken. Οι δανειακές συμφωνίες και τα χρεόγραφα της Kaupthing Bank περιείχαν, ωστόσο, γενική ρήτρα που ανέφερε ότι, σε περίπτωση αθέτησης από τις μεγάλες θυγατρικές της τράπεζας, αυτό θα συνιστούσε αθέτηση της Kaupthing Bank που θα καθιστούσε ληξιπρόθεσμα τα δάνεια της τράπεζας. Στις 8 Οκτωβρίου 2008, οι αρχές του ΗΒ έθεσαν τη θυγατρική της Kaupthing στη Βρετανία, την Kaupthing Singer & Friedlander (KSF), σε κατάσταση παύσης πληρωμών. Την επόμενη ημέρα, η FME απέκτησε τον έλεγχο της τράπεζας χρησιμοποιώντας εξουσίες που της παρείχε ο νόμος περί εκτάκτων περιστάσεων.
            
         2.2.   Η χρηματοπιστωτική κρίση και οι κύριες αιτίες της πτώχευσης των ισλανδικών τραπεζών
   
   
               (11)
            
            
               Στην κοινοποίηση της χορήγησης ενίσχυσης στην Arion Bank, οι ισλανδικές αρχές εξήγησαν ότι τα αίτια της κατάρρευσης του ισλανδικού τραπεζικού τομέα και της ανάγκης παρέμβασής τους παρατέθηκαν αναλυτικά σε έκθεση που συνέταξε ειδική επιτροπή έρευνας («SIC») την οποία συγκρότησε το ισλανδικό κοινοβούλιο (6), με εντολή να ερευνήσει και να αναλύσει τις διαδικασίες που οδήγησαν στην κατάρρευση των τριών κύριων τραπεζών. Η Αρχή συνοψίζει στη συνέχεια τα συμπεράσματα της εν λόγω επιτροπής αναφορικά με τις αιτίες της χρεοκοπίας που έχουν μεγαλύτερη συνάφεια για τη μεταβίβαση της Kaupthing Bank. Τα στοιχεία προέρχονται από τα κεφάλαια 2 (Σύνοψη) και 21 (Αίτια της κατάρρευσης των ισλανδικών τραπεζών — ευθύνη, λάθη και αμέλεια) της έκθεσης της SIC.
            
         
               (12)
            
            
               Η παγκόσμια μείωση της ρευστότητας των χρηματοπιστωτικών αγορών που άρχισε το 2007 οδήγησε τελικά στην κατάρρευση των τριών μεγαλύτερων ισλανδικών τραπεζών, οι επιχειρηματικές δραστηριότητες των οποίων αποκτούσαν ολοένα και μεγαλύτερη εξάρτηση από την άντληση χρηματοδότησης μέσω των διεθνών αγορών. Οι λόγοι της πτώχευσης των ισλανδικών τραπεζών ήταν, παρ' όλα αυτά, σύνθετοι και πολλοί. Η SIC ερεύνησε τους λόγους που οδήγησαν στην κατάρρευση των μεγαλύτερων τραπεζών και είναι αξιοσημείωτο ότι τα περισσότερα από τα πορίσματά της ισχύουν και για τις τρεις τράπεζες, ενώ πολλές από τις αιτίες είναι αλληλοσυνδεόμενες. Οι αιτίες της πτώχευσης συνδέονται με τις δραστηριότητες των τραπεζών και παρουσιάζονται συνοπτικά στη συνέχεια.
            
         
      Υπέρμετρη και μη βιώσιμη επέκταση
   
   
               (13)
            
            
               Η SIC διαπίστωσε ότι τα έτη πριν από την κατάρρευση οι τράπεζες είχαν επεκτείνει τους ισολογισμούς τους και τα χαρτοφυλάκια δανείων τους πέρα από τη δική τους επιχειρησιακή και διαχειριστική ικανότητα. Τα συνδυασμένα στοιχεία ενεργητικού των τριών τραπεζών είχαν αυξηθεί εκθετικά από 1,4 τρισ. ISK (7) το 2003 σε 14,4 τρισ. ISK στα τέλη του δεύτερου τριμήνου του 2008. Είναι εξίσου σημαντικό ότι η μεγέθυνση των τριών τραπεζών οφειλόταν σε μεγάλο βαθμό στη χορήγηση δανείων σε αλλοδαπούς, τα οποία αυξήθηκαν σημαντικά κατά τη διάρκεια του 2007 (8), και ιδίως μετά την έναρξη της διεθνούς κρίσης ρευστότητας. Αυτό το γεγονός οδήγησε τη SIC στο συμπέρασμα ότι η αύξηση των δανείων ήταν σε μεγάλο βαθμό αποτέλεσμα της χορήγησης δανείων σε επιχειρήσεις στις οποίες αρνήθηκαν να χορηγήσουν πίστωση άλλες τράπεζες. Η έκθεση έκρινε επίσης ότι η επενδυτική τραπεζική, που εγγενώς ενέχει υψηλότερο κίνδυνο, καταλάμβανε όλο και μεγαλύτερο μέρος των δραστηριοτήτων των τραπεζών και η επέκταση συνέβαλε στα προβλήματα.
            
         
      Η μείωση της διαθέσιμης χρηματοδότησης στις διεθνείς αγορές
   
   
               (14)
            
            
               Η ανάπτυξη των τραπεζών διευκολύνθηκε σε μεγάλο βαθμό από την πρόσβαση στις διεθνείς χρηματοπιστωτικές αγορές, την αξιοποίηση των καλών αξιολογήσεων της πιστοληπτικής ικανότητας και την πρόσβαση στις ευρωπαϊκές αγορές μέσω της συμφωνίας ΕΟΧ. Οι ισλανδικές τράπεζες δανείστηκαν 14 δισεκατ. ευρώ σε ξένες αγορές χρεωστικών τίτλων το 2005 με σχετικά ευνοϊκούς όρους. Όταν τέθηκαν περιορισμοί στην πρόσβαση στις ευρωπαϊκές αγορές χρεωστικών ομολόγων, οι τράπεζες χρηματοδοτούσαν τις δραστηριότητές τους στις αγορές των ΗΠΑ, όπου τα ισλανδικά χρεωστικά ομόλογα τοποθετήθηκαν σε εγγυημένα δανειακά ομόλογα. Την περίοδο πριν την κατάρρευση, αυξανόταν ολοένα και περισσότερο η εξάρτηση των τραπεζών από τον βραχυπρόθεσμο δανεισμό, οδηγώντας σε σοβαρούς και, κατά την άποψη της SIC, προβλέψιμους κινδύνους αναχρηματοδότησης.
            
         
      Η μόχλευση των ιδιοκτητών των τραπεζών
   
   
               (15)
            
            
               Στην περίπτωση και των τριών μεγάλων ισλανδικών τραπεζών, οι κύριοι ιδιοκτήτες των τραπεζών αυτών ήταν και οι μεγαλύτεροι οφειλέτες (9). Η SIC έκρινε ότι ορισμένοι μέτοχοι είχαν ασυνήθιστα εύκολη πρόσβαση σε δανειοδότηση από τις τράπεζες λόγω της ιδιότητάς τους ως ιδιοκτήτες. Ο μεγαλύτερος μέτοχος της Kaupthing Bank ήταν η Exista hf., με μερίδιο μόλις ανώτερο του 20 % στην τράπεζα. Η Exista ήταν επίσης και ένας από τους μεγαλύτερους οφειλέτες της τράπεζας. Κατά το διάστημα από το 2005 έως το 2008, τα συνολικά δάνεια της Kaupthing προς την Exista και συνδεδεμένα με αυτήν μέρη (10) αυξάνονταν σταθερά από 400-500 εκατ. ευρώ σε 1400-1700 εκατ. ευρώ και κατά την περίοδο 2007 και 2008 το ποσό αυτών των δανείων ήταν σχεδόν ίσο με την κεφαλαιακή βάση της τράπεζας. Τα δάνεια αυτά προς τους κυριότερους μετόχους της Kaupthing αυξάνονταν, παρά το γεγονός ότι η τράπεζα άρχισε να αντιμετωπίζει προβλήματα ρευστότητας και αναχρηματοδότησης. Επιπλέον, τα δάνεια σε συνδεδεμένα μέρη χορηγούνταν συχνά χωρίς καμία ειδική εξασφάλιση (11). Το αμοιβαίο κεφάλαιο διαχείρισης διαθεσίμων της Kaupthing ήταν το μεγαλύτερο κεφάλαιο της εταιρείας διαχείρισης περιουσιακών στοιχείων της Kaupthing Bank και, το 2007, το ταμείο επένδυσε σημαντικά ποσά σε ομόλογα που εξέδωσε η Exista. Στο τέλος του έτους, κατείχε χρεόγραφα αξίας περίπου 14 δισεκατ. ISK. Αυτό αντιπροσώπευε περίπου το 20 % των συνολικών περιουσιακών στοιχείων του ταμείου εκείνη την περίοδο. Ο Robert Tchenguiz κατείχε μετοχές στην Kaupthing Bank και την Exista και επίσης ήταν μέλος του διοικητικού συμβουλίου της Exista. Έλαβε και αυτός σημαντικές δανειακές διευκολύνσεις από την Kaupthing Bank στην Ισλανδία, την Kaupthing Bank στο Λουξεμβούργο και την Kaupthing Singer & Friedlander (KSF). Συνολικά, οι δανειακές διευκολύνσεις που είχαν λάβει οι Robert Tchenguiz και διαπλεκόμενα μέρη από την κεντρική εταιρεία της Kaupthing Bank κατά την κατάρρευση της τράπεζας ανέρχονταν περίπου σε 2 δισεκατ. ευρώ (12).
            
         
      Συγκέντρωση κινδύνου
   
   
               (16)
            
            
               Με το ζήτημα της ασυνήθους έκθεσης σε βασικούς μετόχους συνδεόταν και το συμπέρασμα της SIC ότι τα χαρτοφυλάκια περιουσιακών στοιχείων των τραπεζών δεν ήταν επαρκώς διαφοροποιημένα. Η SIC είχε την άποψη ότι εφαρμοζόταν μια συσταλτική ερμηνεία των ευρωπαϊκών κανόνων σχετικά με τη μεγάλη έκθεση, ιδίως στην περίπτωση των μετόχων, και ότι οι τράπεζες προσπάθησαν να παρακάμψουν αυτούς τους κανόνες.
            
         
      Ανεπάρκεια ιδίων κεφαλαίων
   
   
               (17)
            
            
               Μολονότι δηλωνόταν πάντοτε ότι ο δείκτης κεφαλαιακής επάρκειας της Kaupthing και των άλλων δύο μεγάλων ισλανδικών τραπεζών ήταν ελαφρώς υψηλότερος από το ελάχιστο που απαιτούσε ο νόμος, η SIC έκρινε ότι οι δείκτες κεφαλαιακής επάρκειας δεν αντανακλούσαν επακριβώς την οικονομική ισχύ των τραπεζών. Αυτό οφειλόταν στην έκθεση κινδύνου των ίδιων των μετόχων των τραπεζών μέσω των πρωτογενών εξασφαλίσεων και προθεσμιακών συμβάσεων επί των μετοχών. Η χρηματοδότηση μετοχικού κεφαλαίου από τις ίδιες τις εταιρείες, την οποία η SIC αναφέρει ως «ανεπάρκεια ιδίων κεφαλαίων» (13), αντιπροσώπευε ποσοστό άνω του 25 % των κεφαλαιακών βάσεων των τραπεζών (ή το 50 %, εάν εκτιμηθεί με βάση τον σκληρό πυρήνα ιδίων κεφαλαίων, δηλαδή τα κεφάλαια των μετόχων χωρίς τα άυλα στοιχεία ενεργητικού). Σε αυτά προστίθενται και προβλήματα που προκλήθηκαν από τον κίνδυνο στον οποίο ήταν εκτεθειμένες οι τράπεζες κατέχοντας η μία μετοχές της άλλης. Έως τα μέσα του 2008, η άμεση χρηματοδότηση από τις τράπεζες των δικών τους μετοχών καθώς και η διασταυρούμενη χρηματοδότηση των μετοχών των άλλων δύο τραπεζών ανερχόταν περίπου σε 400 δισεκατ. ISK, ή στο 70 % περίπου του σκληρού πυρήνα ιδίων κεφαλαίων. Η SIC είχε την άποψη ότι η έκταση της χρηματοδότησης ιδίου κεφαλαίου των μετόχων με δανεισμό από το ίδιο το σύστημα ήταν τόσο μεγάλη που έθετε σε κίνδυνο τη σταθερότητα του συστήματος. Οι τράπεζες κατείχαν σημαντικό ποσό των δικών τους μετοχών ως εξασφάλιση για τα δάνειά τους και, ως εκ τούτου, με την πτώση των τιμών των μετοχών, υποβαθμιζόταν η ποιότητα των χαρτοφυλακίων δανείων τους. Αυτό επηρέασε την απόδοση των τραπεζών και ώθησε σε ακόμη χαμηλότερα επίπεδα τις τιμές των μετοχών τους. Με βάση τα στοιχεία που έχει στην κατοχή της, η SIC εικάζει ότι, για να αντιμετωπίσουν οι τράπεζες την κατάσταση, προσπάθησαν να δημιουργήσουν τεχνητά ασυνήθιστα μεγάλη ζήτηση για τις μετοχές τους.
            
         
      Το μέγεθος των τραπεζών
   
   
               (18)
            
            
               Το 2001, ο ισολογισμός των τριών μεγαλύτερων τραπεζών (συλλογικά) υπερέβαινε ελάχιστα το ακαθάριστο εγχώριο προϊόν (ΑΕΠ) ενός έτους της Ισλανδίας. Έως τα τέλη του 2007, οι τράπεζες είχαν διεθνοποιηθεί και η αξία των περιουσιακών τους στοιχείων ήταν εννέα φορές μεγαλύτερη από το ΑΕΠ της Ισλανδίας. Η έκθεση της SIC αναφέρει ότι, έως το 2006, παρατηρητές σχολίαζαν ότι το τραπεζικό σύστημα είχε υπερβεί την ικανότητα της ισλανδικής κεντρικής τράπεζας (CBI) και είχαν αμφιβολίες αν αυτή θα μπορούσε να εκπληρώσει το ρόλο του δανειοδότη έσχατης λύσης. Έως τα τέλη του 2007, τα βραχυπρόθεσμα δάνεια της Ισλανδίας (που συνάφθηκαν κυρίως λόγω της χρηματοδότησης των τραπεζών) ήταν 15 φορές μεγαλύτερα από τα συναλλαγματικά αποθέματα και οι αλλοδαπές καταθέσεις στις τρεις τράπεζες ήταν επίσης οκτώ φορές μεγαλύτερες από τα αποθέματα ξένου συναλλάγματος. Το Ταμείο καταθετών και επενδυτών κατείχε ελάχιστους πόρους σε σύγκριση με τις καταθέσεις των τραπεζών τις οποίες υποτίθεται ότι εγγυούνταν. Η SIC καταλήγει στο συμπέρασμα ότι οι παράγοντες αυτοί καθιστούσαν την Ισλανδία ευάλωτη σε ξαφνικό κύμα μαζικών αναλήψεων των καταθέσεων από τις τράπεζες της.
            
         
      Η απότομη ανάπτυξη των τραπεζών σε σύγκριση με την κανονιστική και χρηματοπιστωτική υποδομή
   
   
               (19)
            
            
               Η SIC έκρινε ότι οι σχετικοί εποπτικοί οργανισμοί στην Ισλανδία δεν διέθεταν την απαιτούμενη αξιοπιστία, διότι δεν υπήρχε δανειοδότης έσχατης λύσης με την αναγκαία επάρκεια πόρων. Η έκθεση κρίνει ότι η FME και η CBI δεν διέθεταν την εμπειρογνωμοσύνη και την πείρα να ρυθμίζουν το τραπεζικό σύστημα σε δύσκολες οικονομικές συγκυρίες, αλλά θα μπορούσαν να είχαν λάβει μέτρα για να μειώσουν το επίπεδο του κινδύνου τον οποίο διέτρεχαν οι τράπεζες. Η FME, παραδείγματος χάρη, δεν αναπτύχθηκε στον ίδιο βαθμό με τις τράπεζες και οι πρακτικές των ρυθμιστικών φορέων δεν συμβάδιζαν με την ταχεία ανάπτυξη των δραστηριοτήτων των τραπεζών. Η έκθεση είναι επίσης επικριτική για την κυβέρνηση, καταλήγοντας στο συμπέρασμα ότι οι αρχές θα έπρεπε να είχαν λάβει μέτρα για να μειωθεί ο δυνητικός αντίκτυπος των τραπεζών στην οικονομία, μειώνοντας το μέγεθός τους ή επιβάλλοντας σε μία ή περισσότερες τράπεζες να μεταφέρουν την έδρα τους στο εξωτερικό (14).
            
         
      Ανισορροπία και υπέρμετρη επέκταση της ισλανδικής οικονομίας συνολικά
   
   
               (20)
            
            
               Η έκθεση της SIC παραπέμπει σε γεγονότα που αφορούν την ευρύτερη οικονομία, τα οποία είχαν επίσης επίπτωση στην ταχεία ανάπτυξη των τραπεζών και συνέβαλαν στην ανισορροπία ως προς το μέγεθος και την επίδραση ανάμεσα στον τομέα των χρηματοπιστωτικών υπηρεσιών και την υπόλοιπη οικονομία. Η έκθεση κατέληξε στο συμπέρασμα ότι οι κυβερνητικές πολιτικές (ιδίως η δημοσιονομική πολιτική) κατά πάσα πιθανότητα συνέβαλαν στην υπέρμετρη επέκταση και την ανισορροπία και ότι η νομισματική πολιτική της CBI δεν ήταν επαρκώς περιοριστική. Επίσης, η έκθεση αναφέρεται στη χαλάρωση των κανόνων δανειοδοσίας του ισλανδικού στεγαστικού ταμείου ως «ένα από τα μεγαλύτερα λάθη νομισματικής και δημοσιονομικής διαχείρισης που έγιναν την περίοδο η οποία κατέληξε στην κατάρρευση των τραπεζών» (15). Η έκθεση επικρίνει επίσης την ευκολία με την οποία οι τράπεζες μπορούσαν να δανείζονται από την CBI, εφόσον το απόθεμα των εγγυημένων με εξασφαλίσεις βραχυπρόθεσμων δανείων της CBI αυξήθηκε από 30 δισεκατ. ISK το φθινόπωρο του 2005 σε 500 δισεκατ. ISK έως τις αρχές Οκτωβρίου του 2008.
            
         
      Η ισλανδική κορόνα, εξωτερικές ανισορροπίες και αποκλίσεις των συμβάσεων αντιστάθμισης πιστωτικού κινδύνου (αποκλίσεις περιθωρίων CDS)
   
   
               (21)
            
            
               Η έκθεση επισημαίνει ότι το 2006, η αξία της ισλανδικής κορόνας ήταν σε μη διατηρήσιμα υψηλό επίπεδο, το ισλανδικό έλλειμμα του ισοζυγίου τρεχουσών συναλλαγών υπερέβαινε το 16 % του ΑΕΠ και οι υποχρεώσεις σε ξένα νομίσματα χωρίς τα στοιχεία ενεργητικού προσέγγιζαν το συνολικό ετήσιο ΑΕΠ. Υπήρχαν οι προϋποθέσεις για μια χρηματοπιστωτική κρίση. Στα τέλη του 2007, σημειωνόταν υποτίμηση της αξίας της κορόνας και τα περιθώρια CDS της Ισλανδίας και των τραπεζών αυξάνονταν εκθετικά.
            
         2.3.   Μέτρα που λήφθηκαν για την ανασυγκρότηση του τραπεζικού τομέα
   
   
               (22)
            
            
               Μετά την κατάρρευση των τριών μεγαλύτερων εμπορικών τραπεζών τον Οκτώβριο του 2008 (συμπεριλαμβανομένης της Kaupthing), οι ισλανδικές αρχές βρέθηκαν αντιμέτωπες με την πρωτοφανή πρόκληση να διασφαλίσουν τη συνέχιση των τραπεζικών λειτουργιών στην Ισλανδία (16). Η πολιτική που ακολούθησε η ισλανδική κυβέρνηση ορίζεται κατά κύριο λόγο στον νόμο περί εκτάκτων περιστάσεων (17) που ενέκρινε το ισλανδικό κοινοβούλιο στις 6 Οκτωβρίου 2008. Ο νόμος παρέχει έκτακτες εξουσίες στην FME να αναλάβει τον έλεγχο χρηματοπιστωτικών επιχειρήσεων και να διαθέσει τα στοιχεία ενεργητικού και παθητικού τους, όπως απαιτείται. Ο υπουργός Οικονομίας εξουσιοδοτήθηκε να εκταμιεύει εξ ονόματος του Δημοσίου κεφάλαια με σκοπό τη σύσταση νέων χρηματοπιστωτικών επιχειρήσεων. Επιπλέον, στα πλαίσια διαδικασιών πτώχευσης των χρηματοπιστωτικών επιχειρήσεων, οι καταθέσεις θα είχαν προνομιακή μεταχείριση έναντι άλλων απαιτήσεων. Η κυβέρνηση δήλωσε ότι οι καταθέσεις στις εγχώριες εμπορικές τράπεζες και τα ταμιευτήρια και τα υποκαταστήματά τους στην Ισλανδία θα ήταν πλήρως προστατευμένες.
            
         
               (23)
            
            
               Οι πολιτικές προτεραιότητες εστιάζονταν καταρχήν στη διασφάλιση της βασικής λειτουργίας των εγχώριων συστημάτων τραπεζικής, πληρωμών και διακανονισμών. Τις πρώτες εβδομάδες μετά την κατάρρευση, η ισλανδική κυβέρνηση εκπόνησε επίσης ένα οικονομικό πρόγραμμα, σε συνεργασία με το Διεθνές Νομισματικό Ταμείο (ΔΝΤ), που οδήγησε στην έγκριση, στις 20 Νοεμβρίου 2008, της ισλανδικής αίτησης για σύναψη διετούς συμφωνίας stand-by από το Ταμείο, που περιελάμβανε δάνειο 2,1 δισεκατ. δολαρίων ΗΠΑ από το ΔΝΤ, με σκοπό να ενισχυθούν τα αποθέματα συναλλάγματος της Ισλανδίας. Πρόσθετα δάνεια έως 3 δισεκατ. δολαρίων ΗΠΑ εξασφαλίστηκαν από άλλες σκανδιναβικές χώρες καθώς και ορισμένους άλλους εμπορικούς εταίρους. Από το δάνειο του ΔΝΤ, διατέθηκε άμεσα ποσό 827 εκατ. δολαρίων ΗΠΑ, ενώ το υπόλοιπο ποσό εκταμιεύθηκε σε οκτώ ισόποσες δόσεις βάσει τριμηνιαίων επανεξετάσεων του προγράμματος.
            
         
               (24)
            
            
               Το πρόγραμμα του ΔΝΤ ήταν ένα πρόγραμμα σταθεροποίησης ευρείας βάσεως που εστιαζόταν σε τρεις βασικούς στόχους. Πρώτον, να σταθεροποιηθεί και να αποκατασταθεί η εμπιστοσύνη στην κορόνα, έτσι ώστε να περιορισθεί ο αρνητικός αντίκτυπος της κρίσης στην οικονομία. Τα μέτρα περιελάμβαναν τη θέσπιση κεφαλαιακών ελέγχων με στόχο να ανασχεθεί η φυγή κεφαλαίων. Δεύτερον, το πρόγραμμα περιλάμβανε μια συνολική στρατηγική αναδιάρθρωσης τραπεζών με τελικό στόχο την ανασυγκρότηση ενός βιώσιμου χρηματοπιστωτικού συστήματος στην Ισλανδία καθώς και τη διασφάλιση των διεθνών χρηματοοικονομικών σχέσεων της χώρας. Οι δευτερεύοντες στόχοι ήταν να διασφαλιστεί η δίκαιη αποτίμηση των περιουσιακών στοιχείων των τραπεζών, να ανακτηθούν όσο το δυνατόν περισσότερα στοιχεία ενεργητικού και να ενισχυθούν οι εποπτικές πρακτικές. Τρίτον, το πρόγραμμα αποσκοπούσε στη διασφάλιση βιώσιμων δημόσιων οικονομικών, περιορίζοντας την κοινωνικοποίηση των ζημιών στις τράπεζες που πτώχευσαν και στην εφαρμογή ενός μεσοπρόθεσμου προγράμματος δημοσιονομικής εξυγίανσης.
            
         
               (25)
            
            
               Οι ισλανδικές αρχές επισήμαναν ότι, λόγω των έκτακτων περιστάσεων που συνδέονται με το μεγάλο μέγεθος του τραπεζικού συστήματος σε σχέση με τη χρηματοπιστωτική ικανότητα του Δημόσιου Ταμείου, οι πολιτικές επιλογές που είχαν στη διάθεσή τους οι αρχές ήταν περιορισμένες. Συνεπώς, οι λύσεις που υπήρχαν ήταν από πολλές πλευρές διαφορετικές από τα μέτρα που έλαβαν οι κυβερνήσεις άλλων χωρών για να αντιμετωπίσουν τους κινδύνους της χρηματοπιστωτικής σταθερότητας.
            
         
               (26)
            
            
               Με βάση τον νόμο περί εκτάκτων περιστάσεων, οι τρεις μεγαλύτερες εμπορικές τράπεζες, η Glitnir Bank, η Landsbanki Íslands και η Kaupthing Bank, χωρίστηκαν σε «παλαιές» και σε «νέες» τράπεζες. Το Υπουργείο Οικονομίας δημιούργησε τρεις εταιρείες περιορισμένης ευθύνης για να εξαγοράσουν τις εγχώριες δραστηριότητες των παλαιών τραπεζών και διόρισαν τα διοικητικά συμβούλιά τους. Η FME ανέλαβε τον έλεγχο των παλαιών τραπεζών, κατένειμε κυρίως τα εγχώρια στοιχεία ενεργητικού και τις υποχρεώσεις τους (καταθέσεις) στις νέες τράπεζες οι οποίες συνέχισαν τις τραπεζικές δραστηριότητες στην Ισλανδία, ενώ οι παλαιές τράπεζες τέθηκαν υπό την εποπτεία των αντίστοιχων επιτροπών εκκαθάρισής τους (18). Τα στοιχεία ενεργητικού και οι υποχρεώσεις στην αλλοδαπή τοποθετήθηκαν κατά κύριο λόγο στις παλαιές τράπεζες, οι οποίες στη συνέχεια τέθηκαν σε διαδικασίες λύσης και εκκαθάρισης και στον τελικό τερματισμό όλων των δραστηριοτήτων στην αλλοδαπή (19).
            
         
               (27)
            
            
               Στους προσωρινούς ισολογισμούς ανοίγματος των τριών νέων τραπεζών της 14ης Νοεμβρίου 2008 εκτιμήθηκε ότι τα συνδυασμένα συνολικά στοιχεία ενεργητικού των τραπεζών ανέρχονταν σε 2886 δισεκατ. ISK, ενώ το κράτος θα χορηγούσε ίδια κεφάλαια 385 δισεκατ. ISK. Το συνολικό ποσό ομολόγων που θα εξέδιδαν οι νέες τράπεζες υπέρ των παλαιών τραπεζών ως πληρωμή για την αξία των περιουσιακών στοιχείων τους που μεταβιβάστηκαν καθ' υπέρβαση των υποχρεώσεων εκτιμήθηκε σε 1153 δισεκατ. ISK. Η FME ανέθεσε στην Deloitte LLP να αποτιμήσει την αξία των μεταβιβασθέντων στοιχείων ενεργητικού και υποχρεώσεων. Κατά τη διαδικασία αυτή διαφάνηκε ότι η ανεξάρτητη εκτίμηση δεν θα κατέληγε σε σταθερές αξίες των καθαρών στοιχείων ενεργητικού που μεταβιβάστηκαν, αλλά σε αποτιμήσεις εντός ορισμένου εύρους διακύμανσης. Επίσης, οι πιστωτές των τραπεζών εξέφρασαν αντιρρήσεις όσον αφορά τη διαδικασία αποτίμησης, διότι θεωρούσαν ότι αυτή δεν θα ήταν αντικειμενική, και παραπονέθηκαν ότι δεν ήταν σε θέση να προστατεύσουν τα συμφέροντά τους. Οι επιπλοκές αυτές είχαν ως αποτέλεσμα τη μεταβολή της πολιτικής καθορισμού των λογαριασμών μεταξύ των παλαιών και των νέων τραπεζών και, αντί να βασιστούν σε αποτιμήσεις ανεξάρτητου εμπειρογνώμονα, τα μέρη θα προσπαθούσαν να καταλήξουν μέσω διαπραγματεύσεων σε συμφωνίες για την αξία των καθαρών στοιχείων ενεργητικού που θα μεταβιβάζονταν.
            
         
               (28)
            
            
               Ήταν σαφές ότι θα ήταν δύσκολο να καταλήξουν τα μέρη σε συμφωνίες σχετικά με τις αποτιμήσεις, διότι αυτές βασίζονταν προφανώς σε πολλές παραδοχές για τις οποίες τα μέρη ήταν πιθανόν να διαφωνήσουν. Το κράτος είχε σκοπό να επιτύχει συμφωνίες βάσει εκτιμήσεων που θα αποτελούσαν ασφαλή βάση για την αρχική κεφαλαιοποίηση των νέων τραπεζών. Η αξία των στοιχείων ενεργητικού που θα υπερέβαινε τη βασική αποτίμηση θα μπορούσε να διατεθεί στους πιστωτές υπό μορφή έκτακτων ομολογιών ή αυξήσεων της αξίας του μετοχικού κεφαλαίου των τραπεζών, εφόσον κατά τις διαπραγματεύσεις διαφάνηκε ότι οι επιτροπές εκκαθάρισης της Glitnir και Kaupthing και η πλειοψηφία των πιστωτών θα ενδιαφέρονταν ενδεχομένως να αποκτήσουν συμμετοχές στις νέες τράπεζες, γεγονός που θα τους επέτρεπε να ωφεληθούν από πιθανές αυξήσεις των αξιών των μεταβιβαζόμενων στοιχείων ενεργητικού.
            
         
               (29)
            
            
               Η πλήρης κεφαλαιοποίηση των τριών νέων τραπεζών και η βάση συμφωνιών με τους πιστωτές των παλαιών τραπεζών ανακοινώθηκε στις 20 Ιουλίου 2009. Η κυβέρνηση, ως μοναδικός ιδιοκτήτης των τριών νέων τραπεζών, κατέληξε σε συμφωνίες ως προς τα βασικά σημεία με τις επιτροπές εξυγίανσης των τριών τραπεζών σε σχέση με τον τρόπο με τον οποίο θα επιτυγχανόταν και θα καταβαλλόταν η αποζημίωση για τη μεταβίβαση των καθαρών στοιχείων ενεργητικού στις νέες τράπεζες. Όσον αφορά τις δύο από τις νέες τράπεζες, την Íslandsbanki και την Arion Bank, αυτό περιελάμβανε όρους εγγραφής των παλαιών τραπεζών για την απόκτηση πλειοψηφικής συμμετοχής στις νέες τράπεζες.
            
         
               (30)
            
            
               Με βάση τις ανωτέρω προσπάθειες συμφωνιών, οι επιτροπές εξυγίανσης των παλαιών τραπεζών αποφάσισαν τον Οκτώβριο του 2009 (για την Glitnir) και τον Δεκέμβριο του 2009 (για την Kaupthing Bank και την Landsbanki Islands) να ασκήσουν τα συμφωνημένα δικαιώματα προαίρεσης και να εγγραφούν για την απόκτηση συμμετοχών στις νέες τράπεζες. Στις 18 Δεκεμβρίου 2009, η κυβέρνηση ανακοίνωσε ότι είχε ολοκληρωθεί η ανασυγκρότηση των τραπεζών και ότι είχαν επιτευχθεί συμφωνίες μεταξύ των ισλανδικών αρχών και των νέων τραπεζών, αφενός, και των επιτροπών εξυγίανσης των Glitnir Bank, Landsbanki Íslands και Kaupthing Bank εξ ονόματος των πιστωτών τους, αφετέρου, σχετικά με διακανονισμούς για τα στοιχεία ενεργητικού τα οποία θα μεταβιβάζονταν από τις παλαιές τράπεζες στις νέες τράπεζες και ότι οι νέες τράπεζες θα ήταν πλήρως χρηματοδοτούμενες.
            
         
               (31)
            
            
               Όπως εξελίχθηκε η κατάσταση, η συνεισφορά του δημοσίου στο ίδιο κεφάλαιο των νέων τραπεζών μειώθηκε ουσιαστικά, από 385 δισεκατ. ISK που είχε αρχικά προβλεφθεί σε 135 δισεκατ. ISK υπό μορφή μετοχικού κεφαλαίου και, στην περίπτωση των δύο από τις τρεις τράπεζες, της Íslandsbanki και της Arion Bank, περίπου 55 δισεκατ. ISK για κεφάλαια κατηγορίας ΙΙ υπό μορφή δανείων μειωμένης εξασφάλισης ή συνολικό ποσό 190 δισεκατ. ISK. Επιπλέον, το Δημόσιο Ταμείο χορήγησε στην Íslandsbanki και την Arion Bank ορισμένες διευκολύνσεις ρευστότητας. Το μετοχικό κεφάλαιο που χορήγησαν οι παλαιές τράπεζες στις νέες τράπεζες ανήλθε συνολικά σε 156 δισεκατ. ISK περίπου. Η συνολική κεφαλαιοποίηση των νέων τραπεζών ανήλθε συνεπώς περίπου σε 346 δισεκατ. ISK. Έτσι, αντί να διατηρηθεί πλήρης ιδιοκτησία των τριών τραπεζών, οι συμφωνίες συνεπάγονταν ότι οι συμμετοχές του κράτους θα μειώνονταν περίπου στο 5 % στην Íslandsbanki, στο 13 % στην περίπτωση της Arion Bank και στο 81 % στην περίπτωση της Landsbankinn.
            
         
               (32)
            
            
               Ενώ αυτή η εξαγορά των δύο από τις τρεις τράπεζες από τους πιστωτές των παλαιών τραπεζών έλυσε σημαντικά ζητήματα για την ανασυγκρότηση του χρηματοπιστωτικού τομέα και έθεσε ισχυρότερη κεφαλαιακή βάση για τις νέες τράπεζες, εξακολούθησαν να υπάρχουν πολλές αδυναμίες οι οποίες έπρεπε να αντιμετωπιστούν. Από το φθινόπωρο του 2009, οι τράπεζες εστίασαν τις προσπάθειές τους κατά κύριο λόγο σε εσωτερικά θέματα, καθορίζοντας τη συνολική στρατηγική για τις δραστηριότητές τους και, ιδίως, για την αναδιάρθρωση των δανειακών χαρτοφυλακίων τους, που αντιπροσωπεύουν τον μεγαλύτερο παράγοντα κινδύνου για τη λειτουργία και τη μακροπρόθεσμη βιωσιμότητά τους. Η διαδικασία αναδιάρθρωσης ήταν περίπλοκη λόγω διαφόρων επιπλοκών, όπως οι αποφάσεις του Ανώτατου Δικαστηρίου για τον παράνομο χαρακτήρα των δανείων που χορηγήθηκαν σε ISK αλλά προσαρμόστηκαν σε ξένα νομίσματα. Στην περίπτωση της Arion Bank, και όσον αφορά την αναδιάρθρωσή της, τα ζητήματα αυτά εξετάζονται διεξοδικότερα κατωτέρω.
            
         2.4.   Μακροοικονομικό περιβάλλον
   
   
               (33)
            
            
               Μετά την κατάρρευση του τραπεζικού συστήματος τον Οκτώβριο του 2008 ακολούθησε σοβαρή οικονομική αναταραχή. Οι δυσκολίες του χρηματοπιστωτικού συστήματος της Ισλανδίας συνοδεύτηκαν με την κατάρρευση της εμπιστοσύνης στο νόμισμά της. Η κορόνα υποτιμήθηκε απότομα το πρώτο τρίμηνο του 2008 και εκ νέου το φθινόπωρο, πριν και μετά τη χρεοκοπία των τριών εμπορικών τραπεζών. Παρά τους ελέγχους των κεφαλαίων που επιβλήθηκαν το φθινόπωρο του 2008, η αστάθεια του νομίσματος επικράτησε και κατά τη διάρκεια του 2009 (20). Η αναταραχή αυτή προκάλεσε σοβαρή ύφεση στην οικονομία της Ισλανδίας, με συρρίκνωση του ΑΕΠ κατά 6,8 % το 2009 και 4 % το 2010.
            
         
               (34)
            
            
               Ορισμένες από τις επιπτώσεις της οικονομικής κρίσης ήταν η απότομη αύξηση της ανεργίας από 1,6 % το 2008 σε 8 % το 2009, η αύξηση του πληθωρισμού και η μείωση των πραγματικών μισθών. Επιπλέον, σημειώθηκε απότομη αύξηση του χρέους των εταιρειών και νοικοκυριών και του ποσοστού των μη εξυπηρετούμενων δανείων στα δανειακά χαρτοφυλάκια των τραπεζών, καθώς και μεγάλης κλίμακας εξαγορά από τις τράπεζες επιχειρήσεων που βρίσκονταν σε δυσχερή οικονομική θέση. Ταυτόχρονα, το υψηλό δημοσιονομικό κόστος της αναδιάρθρωσης του τραπεζικού συστήματος προκάλεσε απότομη αύξηση του δημοσιονομικού ελλείμματος και μεγάλη διόγκωση του δημόσιου χρέους.
            
         
               (35)
            
            
               Μετά τη βαθιά ύφεση, τα προσωρινά δεδομένα της Στατιστικής Υπηρεσίας της Ισλανδίας καταδεικνύουν μεταστροφή της τάσης το δεύτερο εξάμηνο του 2011 και αύξηση του ΑΕΠ κατά 3,1 % σε ετήσια βάση σε σύγκριση με το προηγούμενο έτος.
            
         
               (36)
            
            
               Η οικονομική ανάπτυξη το 2011 οφειλόταν σε μεγάλο βαθμό στην αύξηση της εγχώριας ζήτησης, ιδίως στην αύξηση κατά 4 % της ιδιωτικής κατανάλωσης των νοικοκυριών. Η τάση αυτή στηρίχθηκε από την αύξηση των μισθών και των κοινωνικών παροχών καθώς και από ορισμένες πολιτικές πρωτοβουλίες που αναλήφθηκαν για την ελάφρυνση του βάρους αποπληρωμής του χρέους των νοικοκυριών, όπως η προσωρινή επιδότηση επιτοκίου, το πάγωμα της καταβολής των δόσεων των δανείων και η πρόωρη απόδοση αποταμιεύσεων για ιδιωτικές συντάξεις. Τα προσωρινά δεδομένα για το 2011 καταδεικνύουν επίσης αργό ρυθμό αύξησης των επενδύσεων, αν και από ιδιαίτερα χαμηλό επίπεδο (21). Η δημόσια κατανάλωση παρέμεινε υποτονική καθ' όλη τη διάρκεια των τριών τελευταίων ετών.
            
         
               (37)
            
            
               Τα γενικά μακροοικονομικά δεδομένα συγκαλύπτουν σημαντικότερες διαφορές σε επιμέρους τομείς. Εκτός από την κατάρρευση του χρηματοπιστωτικού τομέα, σημειώθηκε και σοβαρή κάμψη στον τομέα των κατασκευών και σε πολλές άλλες εγχώριες δραστηριότητες παραγωγής και παροχής υπηρεσιών. Παράλληλα, υπήρξε ανάπτυξη σε ορισμένους εξαγωγικούς τομείς. Λόγω της χαμηλής τιμής της ισλανδικής κορόνας και των σχετικά σταθερών τιμών σε ξένο νόμισμα τόσο για τα προϊόντα της θάλασσας όσο και τα προϊόντα αλουμινίου, τα έσοδα από τις εξαγωγές αυξήθηκαν μετά την εκδήλωση της οικονομικής κρίσης, και από τον τουρισμό και άλλες εξαγωγές υπηρεσιών. Ταυτόχρονα, οι εισαγωγές μειώθηκαν κατακόρυφα, με αποτέλεσμα να υπάρξει προσωρινά πλεόνασμα στο εμπορικό ισοζύγιο (22) περίπου 10 % του ΑΕΠ το 2010. Εντούτοις, με την αύξηση της εγχώριας ζήτησης το 2011, αυξήθηκαν εκ νέου οι εισαγωγές, με αποτέλεσμα το συνολικό εμπορικό πλεόνασμα μα μειωθεί στο 8,2 % του ΑΕΠ.
            
         
               (38)
            
            
               Σύμφωνα με τις προβλέψεις της Στατιστικής Υπηρεσίας της Ισλανδίας γα το 2012-2017, η σταδιακή οικονομική ανάκαμψη θα συνεχισθεί με ανάπτυξη 2,6 % το 2012. Παρόμοιος ρυθμός ανάπτυξης αναμένεται καθ' όλη την περίοδο της πρόβλεψης. Η πρόβλεψη αυτή υπόκειται ωστόσο σε διάφορες αβεβαιότητες. Οι προγραμματισμένες μεγάλης κλίμακας βιομηχανικές επενδύσεις ενδέχεται να καθυστερήσουν περαιτέρω. Οι όροι εμπορικών συναλλαγών της Ισλανδίας θα μπορούσαν να επηρεαστούν αρνητικά από παρατεταμένη ύφεση στις κύριες συναλλασσόμενες χώρες, με αποτέλεσμα την επιβράδυνση του ρυθμού ανάπτυξης στην Ισλανδία. Η επιβράδυνση του αναμενόμενου ρυθμού προόδου ελάφρυνσης του χρέους των νοικοκυριών και των επιχειρήσεων θα περιόριζε περισσότερο την εγχώρια ζήτηση και τις προοπτικές ανάπτυξης της οικονομίας. Μια άλλη απειλή για την ανάπτυξη θα μπορούσε να είναι η παρατεινόμενη αστάθεια των τιμών σε συνδυασμό με τη μεταβλητότητα των τιμών συναλλάγματος στο πλαίσιο της άρσης του ελέγχου κεφαλαίων.
            
         2.5.   Χρηματοπιστωτική εποπτεία και βελτιώσεις του κανονιστικού πλαισίου
   
   
               (39)
            
            
               Μετά το αρχικό έργο της FME σχετικά με την ίδρυση των νέων τραπεζών και την εκτίμηση της καθαρής αξίας ενεργητικού που μεταβιβάστηκε από τις παλαιές τράπεζες, η FME διενήργησε την άνοιξη του 2009, με τη συνδρομή της διεθνούς εταιρείας συμβούλων διαχείρισης Oliver Wyman, έλεγχο των νέων τραπεζών και των επιχειρηματικών σχεδίων, της χρηματοπιστωτικής ισχύος και των κεφαλαιακών αναγκών τους στο πλαίσιο ενός προγράμματος εξόδου από την κρίση.
            
         
               (40)
            
            
               Αφού ολοκλήρωσε την ανωτέρω διαδικασία, η FME χορήγησε στις τράπεζες άδειες λειτουργίας που υπόκεινται σε διάφορους όρους. Λόγω της ποιότητας των χαρτοφυλακίων στοιχείων του ενεργητικού και της προβλεπόμενης οικονομικής αβεβαιότητας, κρίθηκε αναγκαίο να τεθούν αυστηρότερες απαιτήσεις κεφαλαιακής επάρκειας για τις τρεις τράπεζες σε σχέση με το απαιτούμενο ελάχιστο επίπεδο. Η FME όρισε τον ελάχιστο δείκτη κεφαλαιακής επάρκειας (CAD) για τις τρεις τράπεζες στο 16 %, με 12 % ως ελάχιστο δείκτη κεφαλαιακής επάρκειας κεφαλαίων κατηγορίας 1. Οι απαιτήσεις έπρεπε να εφαρμοστούν για διάστημα τουλάχιστον τριών ετών με την επιφύλαξη επανεξέτασης από την FME. Ορίστηκαν επίσης οι όροι ρευστότητας, με την απαίτηση τα διαθέσιμα κεφάλαια ρευστότητας να ανέρχονται σε κάθε περίπτωση τουλάχιστον στο 20 % των καταθέσεων και ότι τα μετρητά ή τα ισοδύναμα μετρητών θα έπρεπε να ανέρχονται τουλάχιστον στο 5 % των καταθέσεων. Επιπλέον, ορίστηκαν απαιτήσεις σε σχέση και με άλλα θέματα, όπως η αναδιάρθρωση χαρτοφυλακίων δανείων, η εκτίμηση κινδύνου, η εταιρική διακυβέρνηση και ιδιοκτησία. Συγκρίσιμες κεφαλαιακές απαιτήσεις θέσπισε η FME σε σχέση και με άλλες χρηματοπιστωτικές επιχειρήσεις.
            
         
               (41)
            
            
               Το πρόγραμμα οικονομικής εξυγίανσης που καθορίστηκε σε διαβούλευση με το ΔΝΤ προέβλεπε αναθεώρηση του συνολικού κανονιστικού πλαισίου και της εποπτείας των χρηματοπιστωτικών υπηρεσιών για τη βελτίωση της άμυνας έναντι μελλοντικών χρηματοπιστωτικών κρίσεων. Η κυβέρνηση κάλεσε τον πρώην γενικό διευθυντή της φινλανδικής εποπτικής αρχής χρηματοπιστωτικών υπηρεσιών, κ. Kaarlo Jännäri, να εκτιμήσει το υφιστάμενο κανονιστικό πλαίσιο και τις εποπτικές πρακτικές. Μεταξύ των βελτιώσεων που πρότεινε ο κ. Jännäri ήταν η δημιουργία ενός εθνικού μητρώου πιστώσεων στην FME για να περιοριστούν οι πιστωτικοί κίνδυνοι στο σύστημα. Η έκθεσή του πρότεινε επίσης να θεσπιστούν αυστηρότεροι κανόνες και πρακτική για τις μεγάλες εκθέσεις και τη διαπλεκόμενη δανειοδότηση καθώς και τη διενέργεια περισσότερων επιτόπιων ελέγχων για την επαλήθευση της εποπτείας και των εκθέσεων, ιδίως για τον πιστωτικό κίνδυνο, τον κίνδυνο ρευστότητας και τον συναλλαγματικό κίνδυνο. Προτάθηκε επίσης η επανεξέταση και βελτίωση του συστήματος εγγύησης των καταθέσεων, παρακολουθώντας στενά τις εξελίξεις στο εσωτερικό της ΕΕ.
            
         
               (42)
            
            
               Στη συνέχεια η κυβέρνηση υπέβαλε στο κοινοβούλιο νομοσχέδιο που βασίζεται, μεταξύ άλλων, σε προτάσεις του κ. Jännäri καθώς και σε τροποποιήσεις του νόμου του ΕΟΧ για τις χρηματοπιστωτικές δραστηριότητες από το 2009 και μετά, ο οποίος εγκρίθηκε και τέθηκε σε ισχύ την 1η Ιουλίου 2010, ως νόμος αριθ. 75/2010. Ο νέος νόμος επέφερε εκτενείς τροποποιήσεις στον νόμο για τις χρηματοπιστωτικές επιχειρήσεις. Αργότερα υπήρξαν και διάφορες άλλες τροποποιήσεις του νόμου για τις χρηματοπιστωτικές επιχειρήσεις καθώς και της ρύθμισης και εποπτείας των χρηματοπιστωτικών υπηρεσιών. Αυτές οι νομοθετικές τροποποιήσεις εξετάζονται διεξοδικότερα στο παράρτημα.
            
         2.6.   Οι κύριες προκλήσεις στο μέλλον (23)
      
   
   
               (43)
            
            
               Παρά τα σημαντικά επιτεύγματα στην ανασυγκρότηση του χρηματοπιστωτική τομέα, η Ισλανδία εξακολουθεί να αντιμετωπίζει τις επιπτώσεις της χρηματοπιστωτικής και νομισματικής κρίσης του φθινοπώρου του 2008. Η χρηματοπιστωτική κρίση αποκάλυψε μειονεκτήματα και ανεπάρκειες του χρηματοπιστωτικού συστήματος που πρέπει να αντιμετωπιστούν για την αποκατάσταση της εμπιστοσύνης του κοινού. Είναι προφανές ότι η Ισλανδία, όπως και πολλές άλλες χώρες που επλήγησαν σοβαρά από τη χρηματοπιστωτική κρίση, αντιμετωπίζει πολυάριθμες προκλήσεις για την προσαρμογή του νομικού και λειτουργικού πλαισίου των χρηματοπιστωτικών υπηρεσιών για τη στήριξη ενός βιώσιμου και αποτελεσματικού χρηματοπιστωτικού συστήματος στο μέλλον και για να μειωθεί όσο το δυνατό περισσότερο ο κίνδυνος να υπάρξουν εκ νέου στο μέλλον και άλλοι συστημικοί κραδασμοί.
            
         
               (44)
            
            
               Οι αμεσότερες προκλήσεις που αντιμετωπίζουν σήμερα οι χρηματοπιστωτικές επιχειρήσεις της Ισλανδίας συνδέονται με το γεγονός ότι οι τράπεζες λειτουργούν σε ασφαλές περιβάλλον με κεφαλαιακούς ελέγχους και καθολική εγγύηση καταθέσεων. Οι τράπεζες πρέπει πλέον να προετοιμαστούν για να λειτουργούν σε ένα περισσότερο εκτεθειμένο περιβάλλον, όταν αρθούν οι έλεγχοι κεφαλαίων και οι εγγυήσεις των καταθέσεων επανέλθουν στη ρύθμιση που ορίζουν οι σχετικές οδηγίες της ΕΕ/του ΕΟΧ (24). Οι ισλανδικές αρχές έχουν επισημάνει ότι πρέπει να υπάρξει εξαιρετικά μεγάλη προσοχή κατά τη θέσπιση νέων κανόνων σε αυτό τον τομέα.
            
         
               (45)
            
            
               Μια άλλη σοβαρή πρόκληση είναι η ανάγκη περαιτέρω προσαρμογής του νομικού και κανονιστικού πλαισίου για τη στήριξη ενός σταθερού και αποτελεσματικού χρηματοπιστωτικού συστήματος που θα είναι επίσης συνεπές με τις εξελίξεις του διεθνούς δικαίου και του δικαίου στον ΕΟΧ (25).
            
         2.7.   Η κατάσταση του ανταγωνισμού στον ισλανδικό χρηματοπιστωτικό τομέα
   
   
               (46)
            
            
               Σύμφωνα με πρόσφατες πληροφορίες από τις ισλανδικές αρχές (26), ο ανταγωνισμός στη χρηματοπιστωτική αγορά άλλαξε ριζικά μετά την κατάρρευση των τραπεζών. Ο αριθμός των χρηματοπιστωτικών επιχειρήσεων έχει μειωθεί, εφόσον διάφορα ταμιευτήρια, εμπορικές τράπεζες και ειδικευμένοι δανειστές είτε έχουν εκκαθαριστεί είτε έχουν συγχωνευθεί με άλλες επιχειρήσεις (27). Ο αριθμός των χρηματοπιστωτικών επιχειρήσεων εξακολουθεί να μειώνεται, τελευταία με τις συγχωνεύσεις της Landsbankinn με την SpKef, τον Μάρτιο του 2011, της Íslandsbanki με την Byr, τον Δεκέμβριο του 2011, και τη συγχώνευση της Landsbankinn και Svarfdaelir Savings Bank, που ενέκρινε η Αρχή την 20ή Ιουνίου 2012. Με τη μείωση του αριθμού των χρηματοπιστωτικών επιχειρήσεων και την εξαγορά από μεγαλύτερες τράπεζες των καταθέσεων σε τράπεζες που κλείνουν, αυξάνεται ο βαθμός συγκέντρωσης στην εγχώρια αγορά. Η συνολική παρουσία των νέων τραπεζών στις χρηματοπιστωτικές αγορές του ΕΟΧ είναι, από την άλλη πλευρά, πολύ μικρότερη από αυτή των προηγούμενων τραπεζών, διότι έχουν κλείσει διεθνείς τραπεζικές λειτουργίες.
            
         
               (47)
            
            
               Επιπλέον, η εγχώρια αγορά έχει συρρικνωθεί σημαντικά, εφόσον ορισμένες επιμέρους αγορές έχουν εξαφανισθεί ή συρρικνωθεί σε μεγάλο βαθμό. Η παρ' ολίγον εξαφάνιση του χρηματιστηρίου και η θέσπιση κεφαλαιακών ελέγχων έχουν μειώσει τις πράξεις στο χρηματιστήριο και τις αγορές συναλλάγματος, με αποτέλεσμα να περιοριστούν οι επενδυτικές επιλογές. Με το επίπεδο των επενδύσεων στην οικονομία σε ιστορικά χαμηλά επίπεδα και την υψηλή μόχλευση νοικοκυριών και επιχειρήσεων, η ζήτηση για πιστώσεις είναι περιορισμένη. Από την κατάρρευση του συστήματος, οι τράπεζες έχουν εστιάσει τις προσπάθειές τους σε εσωτερικά θέματα και την αναδιάρθρωση των δανειακών χαρτοφυλακίων τους καθώς και στην αναδιάρθρωση ορισμένων μεγάλων εταιρικών πελατών.
            
         
               (48)
            
            
               Πριν τη χρηματοπιστωτική κρίση, τα ταμιευτήρια αντιπροσώπευαν συνολικά μερίδιο αγοράς της τάξης του 20-25 % των καταθέσεων. Αυτό το ποσοστό έχει συρρικνωθεί περίπου στο 2-4 %. Η απώλεια μεριδίων αγοράς από τα ταμιευτήρια και τις εμπορικές τράπεζες που εγκαταλείπουν την αγορά καταλαμβάνεται από τις τρεις μεγαλύτερες εμπορικές τράπεζες, την Arion Bank, την Íslandsbanki και Landsbanki. Οι τρεις μεγάλες τράπεζες από κοινού αντιπροσωπεύουν σήμερα ποσοστό περίπου 90-95 % της αγοράς έναντι 60-65 % προηγουμένως, όπου το μερίδιο αγοράς της Landsbankinn είναι οριακά το υψηλότερο. Εκτός από τα 10 περιφερειακά ταμιευτήρια, που αντιπροσωπεύουν σήμερα περίπου το 2-4 % της αγοράς, ο μοναδικός άλλος φορέας της αγοράς είναι η αναδιαρθρωμένη ΜΡ Bank (28), με μερίδιο αγοράς περίπου 1-5 %.
            
         
               (49)
            
            
               Ο χρηματοπιστωτικός τομέας της Ισλανδίας είναι συνεπώς σαφώς ολιγοπωλιακός και οι τρεις μεγαλύτερες τράπεζες θα μπορούσαν να επιτύχουν συλλογικά δεσπόζουσα θέση στην αγορά. Σύμφωνα με την ισλανδική Αρχή Ανταγωνισμού (ICA), από την οποία η Αρχή ζήτησε να διατυπώσει τις απόψεις της σχετικά με την κατάσταση του ανταγωνισμού στην Ισλανδία και πιθανά διορθωτικά μέτρα, υπάρχουν σημαντικά εμπόδια εισόδου στην ισλανδική τραπεζική αγορά. Αυτό έχει επιζήμιες επιπτώσεις στον ανταγωνισμό. Υπάρχουν επίσης συγκεκριμένα εμπόδια στο να αλλάξουν τράπεζα οι πελάτες. Οι ισλανδικές αρχές παραδέχονται ακόμη ότι οι συναλλαγματικοί κίνδυνοι σε σχέση με το μικρό και μη διαπραγματευόμενο νόμισμα της Ισλανδίας, την ισλανδική κορόνα, έχουν περιορίσει ακόμη περισσότερο τον ανταγωνισμό και απέτρεψαν ξένες τράπεζες και εταιρείες να εισέλθουν στην ισλανδική αγορά.
            
         
               (50)
            
            
               Η ICA έχει εστιάσει πρόσφατα την προσοχή της σε ένα ειδικό ζήτημα που αφορά την υποδομή ΤΠ για τις τραπεζικές πράξεις και τη συνεργασία τους σε σχέση με αυτό. Αυτό αφορά την από κοινού ιδιοκτησία από τα χρηματοπιστωτικά ιδρύματα του παρόχου υπηρεσιών ΤΠ, της Reiknistofa bankanna (Κέντρο τραπεζικών δεδομένων της Ισλανδίας — RB). Το ζήτημα αυτό έχει επίσης σημασία για την εκτίμηση της υπό εξέταση υπόθεσης και ήταν ένα από τα θέματα των συζητήσεων μεταξύ της Αρχής και των ισλανδικών αρχών και των τραπεζών.
            
         
               (51)
            
            
               Η RB ανήκει στην κοινή ιδιοκτησία των τριών μεγαλύτερων ισλανδικών τραπεζών, δύο ταμιευτηρίων, της Ισλανδικής Ένωσης Ταμιευτηρίων και των τριών μεγαλύτερων επιχειρήσεων επεξεργασίας καρτών πληρωμών στην Ισλανδία. Η Landsbankinn κατέχει το 36,84 % των μετοχών της RB, η Íslandsbanki κατέχει το 29,48 % και η Arion Bank το 18,7 %. Συνεπώς, οι τρεις εμπορικές τράπεζες κατέχουν από κοινού το 85,02 % των μετοχών της RB. Οι πελάτες της RB είναι οι ιδιοκτήτες, η Κεντρική Τράπεζα της Ισλανδίας και άλλοι χρηματοπιστωτικοί οργανισμοί καθώς και άλλες δημόσιες υπηρεσίες. Η συνεργασία των τραπεζών σε αυτόν τον τομέα είναι εκτενής, εφόσον η RB έχει αναπτύξει το σύστημα εκκαθάρισης και διακανονισμού στην Ισλανδία. Παρέχει επίσης ορισμένες βασικές τραπεζικές λύσεις που είναι λύσεις πολλαπλών κατόχων, οι οποίες χρησιμοποιούνται από τις περισσότερες ισλανδικές τράπεζες. Επιπλέον, η RB διαχειρίζεται ένα σύστημα ηλεκτρονικής τιμολόγησης και ηλεκτρονικών πληρωμών για εταιρείες και καταναλωτές.
            
         
               (52)
            
            
               Σύμφωνα με την ICA, η κατάρρευση το 2008 κατέστησε τις μικρότερες τράπεζες και τα ταμιευτήρια εξαιρετικά ευάλωτα. Καθοριστική σημασία για τις μικρότερες χρηματοπιστωτικές επιχειρήσεις είχαν οι αναγκαίες υπηρεσίες ΤΠ, διότι μπορούν να θεωρηθούν ως ένα από τα εμπόδια εισόδου νέων φορέων στην αγορά. Η πλατφόρμα των υπηρεσιών ΤΠ παρέχεται σε σημαντική έκταση από την RΒ στις μεγαλύτερες χρηματοπιστωτικές επιχειρήσεις ενώ στα ταμιευτήρια και τις μικρότερες επιχειρήσεις της αγοράς παρέχεται από την Teris. Μετά το κλείσιμο πολλών μικρότερων χρηματοπιστωτικών επιχειρήσεων τα τελευταία έτη, η Teris απώλεσε σημαντικό μερίδιο των εσόδων της, με αποτέλεσμα να πωλήσει τον Ιανουάριο του 2012 ορισμένες λύσεις ΤΠ στην RB. Σύμφωνα με την RB και την Teris, η συναλλαγή αυτή αποσκοπούσε, μεταξύ άλλων, στη διασφάλιση της συνέχισης της παροχής υπηρεσιών ΤΠ σε μικρότερες χρηματοπιστωτικές επιχειρήσεις.
            
         
               (53)
            
            
               Η ICA ερευνά δύο υποθέσεις που αφορούν την RB. Πρώτον, αν η από κοινού ιδιοκτησία των τραπεζών και άλλων χρηματοπιστωτικών επιχειρήσεων στο φόρουμ RB θα έπρεπε να θεωρηθεί παραβίαση της απαγόρευσης των περιοριστικών μέτρων βάσει του άρθρου 10 του ισλανδικού νόμου για τον ανταγωνισμό. Δεύτερον, το συμβιβάσιμο της αγοράς από την RB των σημαντικότερων στοιχείων ενεργητικού της Teris εκτιμάται βάσει των διατάξεων του ίδιου νόμου περί συγκεντρώσεων. Εντούτοις, τον Μάιο του 2012, οι δύο αυτές υποθέσεις έκλεισαν με διακανονισμό μεταξύ της RB και των ιδιοκτητών της, αφενός, και της ICA αφετέρου (29).
            
         
               (54)
            
            
               Εκτός από τις προαναφερθείσες ανησυχίες που συνδέονται άμεσα με την ισλανδική χρηματοπιστωτική αγορά, η ICA έχει επισημάνει, ειδικότερα, την ανάγκη να ολοκληρωθεί χωρίς αδικαιολόγητη καθυστέρηση η πώληση και αναδιάρθρωση εταιρειών εκμετάλλευσης (30). Πολλές εταιρείες εκμετάλλευσης έχουν εξαγορασθεί από τις τράπεζες (που είναι πιστωτές αυτών των εταιρειών) λόγω της υπερχρέωσης μετά την οικονομική κατάρρευση το 2008. Σύμφωνα με την ICA, ενδέχεται να υπάρξει σύγκρουση συμφερόντων, όταν τράπεζες παρέχουν χρηματοπιστωτικές υπηρεσίες σε εταιρείες και ταυτόχρονα είναι και ιδιοκτήτες αυτών των επιχειρήσεων. Κατά την άποψη της ICA, η άμεση και έμμεση ιδιοκτησία εκ μέρους των τραπεζών (31) είναι το πιο διαδεδομένο και επικίνδυνο πρόβλημα για τον ανταγωνισμό μετά τη χρηματοπιστωτική κρίση, διότι αυτό έχει αντίκτυπο σχεδόν σε κάθε εταιρεία και κλάδο στην Ισλανδία. Κατά την άποψη της ICA, η ταχύτερη αναδιάρθρωση επιχειρήσεων θα βελτίωνε τον ανταγωνισμό στην αγορά χρηματοπιστωτικών υπηρεσιών. Όταν, οι εθνικές διατάξεις περί ελέγχου των συγκεντρώσεων επέβαλαν την υποχρέωση κοινοποίησης της εμπλοκής των τραπεζών στην αναδιάρθρωση των δικών τους εταιρειών, η ICA έθεσε, ως προς αυτό, σε αρκετές περιπτώσεις όρους όσον αφορά την ιδιοκτησία από τις τράπεζες. Εντούτοις, κρίνεται δύσκολη μια συνολική λύση του προβλήματος, διότι αφορά κατά κύριο λόγο την υψηλή μόχλευση του ισλανδικού τομέα των επιχειρήσεων.
            
         
               (55)
            
            
               Στις παρατηρήσεις που υπέβαλαν στην Αρχή οι τρεις εμπορικές τράπεζες, η Arion Bank, η Íslandsbanki και Landsbankinn, εξέφρασαν όλες την άποψη ότι δεν υπήρξαν σημαντικές αλλαγές των όρων ανταγωνισμού στην ισλανδική χρηματοπιστωτική αγορά από το φθινόπωρο του 2008 που θα έπρεπε να δημιουργήσουν ανησυχίες. Επικράτησε στην αγορά ο αποτελεσματικός ανταγωνισμός χωρίς να υπάρχει κανένα αποδεικτικό στοιχείο αθέμιτης συμπεριφοράς εκ μέρους των τριών μεγαλύτερων τραπεζών. Εξετάζοντας τους όρους ανταγωνισμού στην αγορά, η ICA παρέβλεψε ορισμένους βασικούς παράγοντες. Οι ξένες τράπεζες, μολονότι δεν είναι παρούσες στην Ισλανδία, ανταγωνίζονται προ πολλού τις ισλανδικές τράπεζες για την παροχή εταιρικών δανείων και άλλων χρηματοπιστωτικών υπηρεσιών στους μεγαλύτερους πελάτες, όπως οι επιχειρήσεις με εξαγωγική δραστηριότητα (αλιευτικών προϊόντων, βιομηχανία με υψηλή κατανάλωση ενέργειας κ.λπ.) καθώς και κρατικές και δημοτικές επιχειρήσεις.
            
         
               (56)
            
            
               Όμως, η άποψη αυτή είναι αντίθετη με την άποψη που διατυπώθηκε στο έγγραφο των ισλανδικών αρχών, όπως ορίζεται στην προαναφερθείσα έκθεση του Υπουργείου Οικονομικών στο Κοινοβούλιο και στις απόψεις της ICA. Επιπλέον, όπως εξηγείται κατωτέρω, η Arion Bank αποφάσισε, παρά τις συγκεκριμένες επιφυλάξεις όσον αφορά την ανάλυση των όρων ανταγωνισμού, να αναλάβει ορισμένες δεσμεύσεις που αποσκοπούν στον περιορισμό της νόθευσης του ανταγωνισμού σε σχέση με τα υπό εξέταση μέτρα ενίσχυσης. Οι εν λόγω δεσμεύσεις παρουσιάζονται στο παράρτημα.
            
         3.   ΠΕΡΙΓΡΑΦΗ ΤΩΝ ΜΕΤΡΩΝ
   3.1.   Ο δικαιούχος
   
   
               (57)
            
            
               Όπως περιγράφεται ανωτέρω, η Kaupthing Bank κατέρρευσε το 2008, όπως και οι άλλες δύο μεγάλες ισλανδικές εμπορικές τράπεζες. Για να διασφαλιστεί η συνέχιση της λειτουργίας του εγχώριου τραπεζικού τομέα, οι ισλανδικές αρχές έλαβαν ορισμένα μέτρα για την αποκατάσταση ορισμένων δραστηριοτήτων της (πρώην) Kaupthing Bank hf, συμπεριλαμβανομένης της ίδρυσης και κεφαλαιοποίησης της νέας Kaupthing Bank hf (που έχει μετονομαστεί σε Arion Bank).
            
         3.1.1.   Kaupthing Bank
   
   
               (58)
            
            
               Πριν τη χρηματοπιστωτική κρίση του 2008, η Kaupthing Bank ήταν η μεγαλύτερη τράπεζα της Ισλανδίας. Στα τέλη του 2007, ο ισολογισμός της ανερχόταν σε 5347 δισεκατ. ISK (58,3 δισεκατ. ευρώ). Η Kaupthing ήταν κυρίως τράπεζα της Βόρειας Ευρώπης δραστηριοποιούμενη σε δεκατρείς χώρες. Η Kaupthing πρόσφερε πλήρες φάσμα χρηματοπιστωτικών υπηρεσιών σε επιχειρήσεις, θεσμικούς επενδυτές και ιδιώτες, που χωρίζονται σε πέντε τμήματα επιχειρηματικών δραστηριοτήτων: εταιρική και λιανική τραπεζική, κεφαλαιαγορές, διαχείριση κεφαλαίων, επενδυτική τραπεζική και διαχείριση περιουσιακών στοιχείων και ιδιωτική τραπεζική. Επιπλέον, η τράπεζα εκμεταλλευόταν ένα δίκτυο υποκαταστημάτων λιανικής στην Ισλανδία, όπου είχε την έδρα της και, σε μικρότερο βαθμό, στη Νορβηγία και τη Σουηδία. Η Kaupthing διέθετε άδειες τραπεζών μέσω θυγατρικών της στη Δανία, τη Σουηδία, το Λουξεμβούργο και το ΗΒ και υποκαταστήματα στη Φινλανδία, τη Νορβηγία και τη Νήσο του Μαν. Οι κυριότερες θυγατρικές της Kaupthing ήταν η Kaupthing Singer & Friedlander (ΗΒ) και η FIH Erhvervsbank (Δανία), αλλά η τράπεζα εκμεταλλευόταν δεκαέξι άλλες θυγατρικές και υποκαταστήματα σε διάφορες χώρες της Ευρώπης, της Βόρειας Αμερικής, της Ασίας και της Μέσης Ανατολής. Στα τέλη του 2007, η τράπεζα απασχολούσε 3 334 άτομα. Οι μετοχές της τράπεζας ήταν εισηγμένες στο ΟΜΧ Nordic Exchange του Ρέικιαβικ και στη Στοκχόλμη.
            
         3.1.2.   Arion Bank
   
   
               (59)
            
            
               Ο διάδοχος της Kaupthing, η Arion Bank, είναι ισλανδική τράπεζα που προσφέρει καθολικές χρηματοπιστωτικές υπηρεσίες σε εταιρείες, θεσμικούς επενδυτές και σε ιδιώτες. Η τράπεζα προσπαθεί να είναι μια τράπεζα σχέσεων που εστιάζεται σε μεγαλύτερες επιχειρήσεις και ιδιώτες που αναζητούν ένα μεγάλο φάσμα χρηματοπιστωτικών υπηρεσιών.
            
         
               (60)
            
            
               Ο όμιλος Arion Bank Group αποτελείται από τη μητρική εταιρεία και οκτώ κύριες θυγατρικές που αποτελούν αναπόσπαστο μέρος των τραπεζικών δραστηριοτήτων (32).
            
         
               (61)
            
            
               Σε σχέση με την πρόσφατη και τρέχουσα αναδιάρθρωση του χαρτοφυλακίου δανείων της, η τράπεζα έχει εξαγοράσει στοιχεία ενεργητικού που θεωρείται ότι κατέχονται προς πώληση ή, εάν δεν έχει ολοκληρωθεί το έργο ανάκτησης, ως προσωρινές δραστηριότητες. Η τράπεζα υποστηρίζει ότι προσπαθεί, ωστόσο, να πωλήσει τα εν λόγω περιουσιακά στοιχεία χωρίς αδικαιολόγητη καθυστέρηση (33).
            
         
               (62)
            
            
               Άλλες βασικές συμμετοχές κατέχονται στην Auðkenni (εταιρεία χαρτοφυλακίου που διαχειρίζεται κλειδιά ασφαλείας για ηλεκτρονική τραπεζική 20 %) και στη Reiknistofa bankanna (το κέντρο δεδομένων της Ισλανδικής Τράπεζας, RB 18,05 %). Η Arion Bank έχει κλείσει ή είναι σε διαδικασία κλεισίματος συνολικά 15 επιχειρήσεων στις οποίες η τράπεζα κατείχε συμμετοχές. Οι εταιρείες αυτές είναι είτε υπό εκκαθάριση είτε δεν έχουν περιουσιακά στοιχεία ούτε δραστηριότητες.
            
         
               (63)
            
            
               Τα βασικά τραπεζικά προϊόντα υπάγονται σε τέσσερις κατηγορίες: διαχείριση στοιχείων ενεργητικού, επενδυτική τραπεζική, εταιρική τραπεζική και λιανική τραπεζική, όπως εξηγείται διεξοδικότερα στη συνέχεια.
            
         
      Διαχείριση στοιχείων ενεργητικού
   
   
               (64)
            
            
               Το τμήμα αυτό συνίσταται σε πωλήσεις και υπηρεσίες, ιδιωτική τραπεζική και θεσμική διαχείριση περιουσιακών στοιχείων. Η θυγατρική της τράπεζας Stefnir Asset Management εκμεταλλεύεται τις επιχειρήσεις διαχείρισης κεφαλαίων και η Arion Bank Asset Management είναι ο κύριος φορέας διανομής κεφαλαίων. Η Asset Management κατέχει ηγετική θέση στην ισλανδική αγορά με περιουσιακά στοιχεία υπό τη διαχείριση της Arion Bank και θυγατρικές που υπερέβαιναν τα 659 δισεκατ. ISK στα τέλη του 2011.
            
         
               (65)
            
            
               Η Asset Management είναι υπεύθυνη για τη διαχείριση περιουσιακών στοιχείων για λογαριασμό των πελατών της, περιλαμβανομένων θεσμικών επενδυτών, εταιρειών, πελατών με υψηλά περιουσιακά στοιχεία και επενδυτών λιανικής. Εξυπηρετεί πελάτες με διαφορετικούς επενδυτικούς στόχους, προσφέροντας ευρύ φάσμα υπηρεσιών. Εκτός από ένα σύνολο αμοιβαίων κεφαλαίων, εναλλακτικών επενδυτικών επιλογών και συνταξιοδοτικών προγραμμάτων, το τμήμα προσφέρει εξατομικευμένες στρατηγικές κατανομής περιουσιακών στοιχείων και διαχείριση λογαριασμών. Παρέχει επίσης κεφάλαια από άλλες ηγετικές σε παγκόσμια κλίμακα εταιρείες διαχείρισης κεφαλαίων.
            
         
      Επενδυτική τραπεζική
   
   
               (66)
            
            
               Η επενδυτική τραπεζική παρέχει διάφορες υπηρεσίες σε εταιρικούς πελάτες μέσω των τεσσάρων βασικών προϊόντων της:
               
                           —
                        
                        
                           Παροχή συμβουλών σε θέματα Δ&Δ
                        
                     
                           —
                        
                        
                           Πράξεις κεφαλαιαγοράς
                        
                     
                           —
                        
                        
                           Απόκτηση και μόχλευση κεφαλαίων
                        
                     
                           —
                        
                        
                           Επενδύσεις κεφαλαίων.
                        
                     
         
               (67)
            
            
               Το εν λόγω τμήμα αποσκοπεί στο συνδυασμό συμβουλευτικών υπηρεσιών με τις ικανότητες χρηματοδότησης της τράπεζας, δημιουργώντας μια ολοκληρωμένη λύση για πελάτες, σε στενή συνεργασία με άλλα τμήματα της τράπεζας, ιδίως τα τμήματα κεφαλαιαγορών και εταιρικής τραπεζικής.
            
         
      Εταιρική τραπεζική
   
   
               (68)
            
            
               Το τμήμα εταιρικής τραπεζικής περιέχει 7 υπηρεσίες: δανειοδότηση επιχειρήσεων· ειδική δανειοδότηση· νομικές υποθέσεις και τεκμηρίωση· διαχείριση χαρτοφυλακίου· εταιρικές υπηρεσίες· ανάκτηση και εξαγορά επιχειρηματικών απαιτήσεων (factoring). Η εταιρική τραπεζική προσφέρει ένα φάσμα χρηματοπιστωτικών υπηρεσιών και προϊόντων για τους εταιρικούς πελάτες της, από μικρομεσαίες επιχειρήσεις μέχρι μεγάλες εταιρείες. Βασικός στόχος αυτού του τμήματος είναι η διατήρηση μακροχρόνιων σχέσεων με τους πελάτες καθώς και η παροχή ειδικά σχεδιασμένων λύσεων και εξατομικευμένων υπηρεσιών.
            
         
               (69)
            
            
               Η Arion Bank θεωρεί ότι κατέχει ηγετική θέση όσον αφορά την επίλυση ζητημάτων εταιρικού χρέους και έχει σημειώσει σημαντική πρόοδο σε θέματα αναδιάρθρωσης επιχειρήσεων. Η μονάδα ανάκτησης στο εσωτερικό της εταιρικής τραπεζικής είναι υπεύθυνη για την ανάκτηση χρεών της τράπεζας, δηλαδή την αναδιάρθρωση επιχειρήσεων οι οποίες αντιμετωπίζουν δυσκολίες πληρωμής. Το έργο εξελίσσεται ικανοποιητικά και πλησιάζει προς την ολοκλήρωσή του.
            
         
      Λιανική τραπεζική
   
   
               (70)
            
            
               Η λιανική τραπεζική κατέχει μερίδιο αγοράς 30 % στην Ισλανδία. Διαθέτει 24 υποκαταστήματα σε όλη την Ισλανδία και περισσότερους από 100 000 πελάτες. Τα υποκαταστήματα παρέχουν ένα συνολικό φάσμα υπηρεσιών, συμπεριλαμβανομένης της παροχής συμβουλών για καταθέσεις και δάνεια, κάρτες πληρωμής, αποταμιεύσεις συνταξιοδότησης, ασφάλιση, κεφάλαια και χρεόγραφα.
            
         
               (71)
            
            
               Το δίκτυο υποκαταστημάτων χωρίζεται σε επτά ομάδες καθεμία από τις οποίες έχει τον δικό της διαχειριστή. Τα μικρότερα υποκαταστήματα αξιοποιούν το δυναμικό των μεγαλύτερων μονάδων στο εσωτερικό της κάθε ομάδας. Μεταβιβάζεται μεγαλύτερη εκτελεστική εξουσία και ευθύνη στα υποκαταστήματα και, κατά συνέπεια, πιο κοντά στους πελάτες. Σύμφωνα με την τράπεζα, η ρύθμιση αυτή βοηθά τον συντονισμό των διαδικασιών και αξιοποιεί στο έπακρο την εμπειρογνωμοσύνη στο εσωτερικό των υποκαταστημάτων. Τέσσερις από αυτούς τους διαχειριστές εργάζονται στη μείζονα περιοχή του Ρέικιαβικ και οι τρεις σε μεγαλύτερες αστικές περιοχές. Η διάρθρωση αυτή έχει σχεδιαστεί για να ενισχύσει τους δεσμούς μεταξύ υποκαταστημάτων στο ίδιο μέρος της χώρας.
            
         
      Ενδείξεις μεριδίων αγοράς
   
   
               (72)
            
            
               Σύμφωνα με τους υπολογισμούς της Arion Bank, το μερίδιο αγοράς της σε καταθέσεις, βάσει των ετήσιων δηλώσεων των ισλανδικών τραπεζών και ταμιευτηρίων, είναι [> 30] % ή οριακά κατώτερο από τα μερίδια της Landsbankinn ([> 30 %]) και Íslandsbanki ([> 30 %]). Άλλοι συντελεστές της αγοράς με μικρότερη σημασία είναι MP Bank ([< 5 %]) και τα ταμιευτήρια (συλλογικά [< 5 %]).
            
         
               (73)
            
            
               Το μερίδιο της Arion Bank όσον αφορά τα δάνεια σε πελάτες είναι περίπου [15-25] % ή παρόμοιο με αυτό της Íslandsbanki και ελαφρώς χαμηλότερο από το μερίδιο της Landsbankinn. Το Ταμείο Στεγαστικής Χρηματοδότησης κατέχει το μεγαλύτερο μερίδιο σε αυτή την αγορά, [> 25] %. Από κοινού συνυπολογιζόμενα, τα συνταξιοδοτικά ταμεία κατέχουν επίσης σημαντικό μερίδιο σε αυτή την αγορά ή [5-10] %, ενώ τα μερίδια άλλων συντελεστών της αγοράς είναι ασήμαντα.
            
         
               (74)
            
            
               Το μερίδιο αγοράς της Arion Bank σε διαπραγμάτευση στο ισλανδικό χρηματιστήριο που μετρήθηκε με βάση τον κύκλο εργασιών των πρώτων 14 εβδομάδων του 2012 ήταν [10-20] %, αλλά τα μερίδια καθεμίας από τις άλλες εμπορικές τράπεζες, της Íslandsbanki, της Landsbankinn και MP Bank, ήταν [20-25] %.
            
         3.2.   Σύγκριση της παλαιάς και της νέας τράπεζας
   
   
               (75)
            
            
               Μια ενδεικτική σύγκριση των βασικών χρηματοοικονομικών δεδομένων στους ισολογισμούς των παλαιών και νέων τραπεζών που παρουσιάζεται στον πίνακα 1 αποκαλύπτει ότι υπάρχει τεράστια διαφορά ως προς το μέγεθος και το πεδίο των δύο δραστηριοτήτων (34). Τα συνολικά περιουσιακά στοιχεία της Arion Bank στα τέλη του 2009 ανέρχονταν μόλις στο 11,5 % των περιουσιακών στοιχείων της Kaupthing Bank στα μέσα του 2008. Το χαρτοφυλάκιο δανείων αποτελεί τη μεγαλύτερη ενιαία κατηγορία στοιχείων ενεργητικού. Η λογιστική αξία του χαρτοφυλακίου δανείων της Kaupthing Bank στα τέλη Ιουνίου του 2008 ήταν 4 169 δισεκατ. ISK έναντι 358 δισεκατ. ISK του χαρτοφυλακίου δανείων της Arion Bank στα τέλη του 2009 ή στο 8,6 % του μεριδίου της Kaupthing. Υπάρχει επίσης σημαντική μεταβολή στα χρεόγραφα που κατέχει η Arion Bank σε σύγκριση με την Kaupthing Bank. Οι μετοχές και τα παράγωγα μειώθηκαν κατά 96-100 %. Η μείωση είναι μικρότερη όσον αφορά τις ομολογίες, εφόσον οι ομολογίες που κατέχει ή Arion Bank αντιπροσωπεύουν το 25,7 % των ομολογιών που κατέχει Kaupthing Bank.
               
                  Πίνακας 1
               
               
                  Σύγκριση των ισολογισμών τηςArion Bank και Kaupthing Bank, ποσά σε δισεκατ. ISK
               
               
                            
                        
                        
                           Kaupthing
                           30.6.2008
                        
                        
                           Arion
                           31.12.2009
                        
                        
                           Η Arion ως ποσοστό % της Kaupthing
                        
                     
                           Σύνολο περιουσιακών στοιχείων
                        
                        
                           6 603
                        
                        
                           757
                        
                        
                           11,5
                        
                     
                           
                                       —
                                    
                                    
                                       Δάνεια και απαιτήσεις από πελάτες
                                    
                                 
                        
                           4 169
                        
                        
                           358
                        
                        
                           8,6
                        
                     
                           
                                       —
                                    
                                    
                                       Ομολογίες και χρεόγραφα
                                    
                                 
                        
                           676
                        
                        
                           173
                        
                        
                           25,7
                        
                     
                           
                                       —
                                    
                                    
                                       Μετοχές και συμμετοχικοί τίτλοι
                                    
                                 
                        
                           172
                        
                        
                           7
                        
                        
                           4,1
                        
                     
                           Σύνολο υποχρεώσεων
                        
                        
                           6 166
                        
                        
                           667
                        
                        
                           10,8
                        
                     
                           
                                       —
                                    
                                    
                                       Καταθέσεις
                                    
                                 
                        
                           1 848
                        
                        
                           495
                        
                        
                           26,8
                        
                     
                           Σύνολο ιδίων κεφαλαίων
                        
                        
                           438
                        
                        
                           90
                        
                        
                           20,6
                        
                     
         
               (76)
            
            
               Οι δηλώσεις εισοδήματος των δύο οντοτήτων παρουσιάζουν παρόμοια διαφορά σε μέγεθος και πεδίο. Συγκρίνοντας την Arion Bank το 2009 με την Kaupthing Bank το 2007, τα καθαρά έσοδα από τόκους της Arion Bank ανέρχονται στο 15,2 % των καθαρών εσόδων της Kaupthing και τα έσοδα από προμήθειες της Arion στο 10,7 % των αντίστοιχων εσόδων της Kaupthing. Η Arion Bank είχε προσωπικό 1 057 ατόμων στα τέλη του 2009 (συμπεριλαμβανομένων των εργαζομένων στις θυγατρικές), ενώ η Kaupthing Bank είχε 3 334 εργαζομένους στα τέλη του 2007. Ο συνολικός αριθμός απασχολουμένων στην Arion αντιπροσώπευε συνεπώς, το 32 % του συνολικού προσωπικού της Kaupthing (35). Συγκρίνοντας τις δραστηριότητες και των δύο τραπεζών στην Ισλανδία, η Kaupthing απασχολούσε 1 133 εργαζόμενους για τις δραστηριότητες στην Ισλανδία (εξαιρουμένων των εργαζόμενων στις θυγατρικές) στα τέλη Ιουνίου του 2008, ενώ η Arion Bank, είχε 952 απασχολούμενους (εξαιρουμένων των θυγατρικών) στα τέλη του 2009.
               
                  Πίνακας 2
               
               
                  Σύγκριση φορολογικών δηλώσεων της Arion Bank και Kaupthing Bank, ποσά σε δισεκατ. ISK
               
               
                            
                        
                        
                           Kaupthing
                           2007
                        
                        
                           Arion
                           2009
                        
                        
                           Η Arion ως ποσοστό % της Kaupthing
                        
                     
                           Καθαρά έσοδα από τόκους
                        
                        
                           80
                        
                        
                           12
                        
                        
                           15,2
                        
                     
                           Καθαρά έσοδα από αμοιβές και προμήθειες
                        
                        
                           55
                        
                        
                           6
                        
                        
                           10,7
                        
                     
                           Αποτελέσματα εκμετάλλευσης
                        
                        
                           166
                        
                        
                           50
                        
                        
                           29,9
                        
                     
                           Κέρδη προ φόρου εισοδήματος
                        
                        
                           81
                        
                        
                           15
                        
                        
                           19,0
                        
                     
         3.3.   Εθνική νομική βάση
   
   
               (77)
            
            
               Η εθνική νομική βάση για τα μέτρα ενίσχυσης είναι η ακόλουθη:
               
                           —
                        
                        
                           
                              Νόμος αριθ. 125/2008 για την Αρχή εκταμιεύσεων του Δημόσιου Ταμείου λόγω έκτακτων περιστάσεων στη χρηματοπιστωτική αγορά κ.λπ., που συνήθως αναφέρεται ως νόμος περί εκτάκτων περιστάσεων
                           
                           Ο νόμος περί εκτάκτων περιστάσεων έδωσε στη FME την εξουσία να παρεμβαίνει «σε ακραίες καταστάσεις» και να αναλαμβάνει εξουσίες συνελεύσεων μετόχων χρηματοπιστωτικών οργανισμών και σε συνεδριάσεις διοικητικών συμβουλίων και να αποφασίζει τη διάθεση των στοιχείων ενεργητικού και παθητικού τους. Επίσης, η FME εξουσιοδοτήθηκε να διορίζει επιτροπές εξυγίανσης χρηματοπιστωτικών επιχειρήσεων που είχε εξαγοράσει, οι οποίες κατείχαν τις εξουσίες συνελεύσεων μετόχων. Κατά τη λύση και εκκαθάριση των οργανισμών, ο νόμος δίνει προτεραιότητα σε αθετήσεις καταθετών και σε καθεστώτα εγγύησης καταθέσεων. Ο νόμος εξουσιοδότησε επίσης το Υπουργείο Οικονομίας της Ισλανδίας να ιδρύσει νέες τράπεζες. Ο νόμος περί εκτάκτων περιστάσεων περιέχει τροποποιήσεις του νόμου για τις χρηματοπιστωτικές υπηρεσίες αριθ. 161/2002, του νόμου για την επίσημη εποπτεία χρηματοπιστωτικών δραστηριοτήτων αριθ. 87/1998, του νόμου για τις εγγυήσεις των καταθέσεων και του καθεστώτος αποζημίωσης επενδυτών αριθ. 98/1999, και του νόμου για στεγαστικά θέματα αριθ. 44/1998.
                        
                     
                           —
                        
                        
                           
                              Νόμος συμπληρωματικού κρατικού προϋπολογισμού του 2008 (άρθρο 4)
                           
                        
                     
                           —
                        
                        
                           
                              Νόμος για τον κρατικό προϋπολογισμό του 2009 (άρθρο 6)
                           
                        
                     
         3.4.   Τα μέτρα ενίσχυσης
   
   
               (78)
            
            
               Η παρέμβαση των ισλανδικών αρχών μετά τη χρεοκοπία της Kaupthing Bank περιγράφεται ανωτέρω και παρατέθηκε αναλυτικότερα στην απόφαση για την κίνηση της διαδικασίας. Η ουσία των παρεμβάσεων μπορεί να συνοψισθεί ως ακολούθως: Η FME ανέλαβε τον έλεγχο της Kaupthing στις 9 Οκτωβρίου 2008 και οι εγχώριες υποχρεώσεις και τα «περισσότερα» εγχώρια στοιχεία ενεργητικού μεταβιβάστηκαν στη νέα Kaupthing. Η ακίνητη περιουσία της παλαιάς τράπεζας θα αποζημιωνόταν για τη μεταβίβαση με την είσπραξη του ποσού της διαφοράς ανάμεσα στα στοιχεία ενεργητικού και παθητικού. Επειδή ο προσδιορισμός αυτής της διαφοράς αποδείχθηκε δύσκολος και χρονοβόρος, το κράτος χορήγησε ένα αρχικό κεφάλαιο και δεσμεύτηκε να εισφέρει πρόσθετο κεφάλαιο, εάν ήταν αναγκαίο. Στη συνέχεια κεφαλαιοποίησε την τράπεζα, πριν τελικά συναφθεί συμφωνία μεταξύ του κράτους και της παλαιάς τράπεζας την 1η Δεκεμβρίου 2009, η οποία είχε ως αποτέλεσμα τη μείωση της συμμετοχής του κράτους στην τράπεζα από 100 % σε 13 % (36). Η Αρχή θεωρεί ότι η ημερομηνία αυτή, η 1η Δεκεμβρίου 2009, σηματοδοτεί την έναρξη της πενταετούς περιόδου αναδιάρθρωσης, η οποία θα διαρκέσει, κατά συνέπεια, έως την 1η Δεκεμβρίου 2014.
            
         
               (79)
            
            
               Η επόμενη ενότητα περιορίζεται στην περιγραφή των στοιχείων της παρέμβασης του κράτους τα οποία συνιστούν μέτρα που έχουν συνάφεια για την εκτίμηση βάσει του άρθρου 61 της συμφωνίας ΕΟΧ.
            
         3.4.1.   Κεφάλαιο κατηγορίας Ι
   
   
               (80)
            
            
               Το κράτος χορήγησε κεφάλαιο κατηγορίας Ι δύο φορές: μία φορά κατά τη σύσταση της τράπεζας New Kaupthing και στη συνέχεια εκ νέου με την πλήρη κεφαλαιοποίηση της τράπεζας (και αναδρομικά)· ακολούθησε συμφωνία με την παλαιά τράπεζα εξ ονόματος των πιστωτών της, σύμφωνα με την οποία το κράτος διατήρησε συμμετοχή 13 % στην τράπεζα.
            
         3.4.1.1.   Αρχικό κεφάλαιο
   
   
               (81)
            
            
               Μετά τη δημιουργία της New Kaupthing Bank τον Οκτώβριο του 2008, το κράτος χορήγησε ποσό 775 εκατ. ISK (37) (5 εκατ. ευρώ) σε μετρητά ως αρχικό κεφάλαιο στη νέα τράπεζα και, επιπλέον, ανέλαβε τη δέσμευση να συνεισφέρει συνολικό ποσό 75 δισεκατ. ISK ως επιχειρηματικό κεφάλαιο κατηγορίας Ι στη νέα τράπεζα αντί του συνόλου των μετοχών της. Το πρώτο στοιχείο αντιστοιχεί στο ελάχιστο απαιτούμενο κεφάλαιο βάσει της ισλανδικής νομοθεσίας για τη σύσταση μιας τράπεζας. Το τελευταίο στοιχείο υπολογίστηκε ως ποσοστό 10 % της αρχικής εκτίμησης του πιθανού μεγέθους των συνολικών σταθμισμένων βάσει κινδύνων στοιχείων ενεργητικού της τράπεζας. Η διάθεση αυτού του ποσού εγγράφηκε επίσημα στον κρατικό προϋπολογισμό του έτους 2009 ως χορήγηση κρατικών πόρων για την αντιμετώπιση των έκτακτων καταστάσεων στις χρηματοπιστωτικές αγορές. Σκοπός αυτής της εισφοράς κεφαλαίου ήταν να παρασχεθεί επαρκής εγγύηση για τη λειτουργικότητα της τράπεζας μέχρι να επιλυθούν τα ζητήματα που συνδέονται με την τελική ανακεφαλαιοποίησή της, όπως το μέγεθος των αρχικών υπολοίπων της και ο υπολογισμός της αποζημίωσης που θα καταβαλλόταν στην παλαιά τράπεζα για τα μεταβιβασθέντα στοιχεία ενεργητικού.
            
         3.4.1.2.   Εισφορά κεφαλαίου και διατήρηση συμμετοχής 13 % ως μέρος του διακανονισμού με τους πιστωτές της παλαιάς τράπεζας
   
   
               (82)
            
            
               Στις 20 Ιουλίου 2009, η ισλανδική κυβέρνηση ανακοίνωσε ότι είχε καταλήξει σε προσύμφωνο με την επιτροπή εξυγίανσης της Kaupthing σχετικά με την αρχική κεφαλαιοποίηση της New Kaupthing Bank (η οποία μετονομάστηκε σε Arion Bank από την 21η Νοεμβρίου 2009) και τη βάση της πληρωτέας αποζημίωσης μεταξύ των δύο μερών. Η κυβέρνηση συμφώνησε υπό όρους με την επιτροπή εξυγίανσης της Kaupthing ότι η επιτροπή εξυγίανσης θα έπρεπε να δώσει στους πιστωτές τη δυνατότητα προαίρεσης εξαγοράς της πλειοψηφίας των μετοχών της Arion Bank, ώστε να διευκολύνει την ανεξάρτητη ανάπτυξη της τράπεζας. Αυτό στην πράξη θα συνεπαγόταν ότι η παλαιά τράπεζα θα διέθετε το μεγαλύτερο μέρος του κεφαλαίου στην Arion Bank, στο πλαίσιο της συμφωνίας αποζημίωσης. Σε περίπτωση που η Kaupthing Bank δεν ολοκλήρωνε την εγγραφή για αγορά μετοχών στην Arion Bank, η κυβέρνηση θα διατηρούσε την πλήρη ιδιοκτησία.
            
         
               (83)
            
            
               Στις 14 Αυγούστου 2009, η κυβέρνηση ανήγγειλε ότι είχε δεσμευθεί να κεφαλαιοποιήσει την Arion Bank με ποσό 72 δισεκατ. ISK κεφαλαίου κατηγορίας Ι υπό μορφή κρατικών ομολογιών, παρέχοντας στην τράπεζα δείκτη βασικών ιδίων κεφαλαίων κατηγορίας Ι περίπου 12 %. Η κεφαλαιοποίηση τής Arion Bank από την κυβέρνηση εκτελέστηκε στις 9 Οκτωβρίου 2009 με εισφορά κεφαλαίου 71 225 εκατ. ISK, προχρονολογημένη με ημερομηνία 22 Οκτωβρίου 2008, εκτός από το αρχικό ποσό των 775 εκατ. ISK σε μετρητά. Η συνολική συμμετοχή του κράτους ανήλθε συνεπώς σε 72 δισεκατ. ISK. Επιπλέον, οι συσσωρευμένοι τόκοι για το κρατικό ομόλογο ανήλθαν σε 9,2 δισεκατ. ISK.
            
         
               (84)
            
            
               Στις 4 Σεπτεμβρίου 2009, η κυβέρνηση ανήγγειλε τις οριστικές συμφωνίες σχετικά με την ανακεφαλαιοποίηση της Arion Bank και τη βάση αποζημίωσης. Σύμφωνα με το προσύμφωνο της 20ής Ιουλίου 2009, η συμφωνία περιείχε αρχικά διατάξεις για δύο εναλλακτικές συμφωνίες: κεφαλαιοποίηση υπό την ιδιοκτησία της παλαιάς τράπεζας (πιστωτή) (κοινή συμφωνία κεφαλαιοποίησης) ή κεφαλαιοποίηση υπό την ιδιοκτησία του κράτους (εναλλακτική συμφωνία κεφαλαιοποίησης) (38). Βάσει της πρώτης συμφωνίας, οι πιστωτές της Kaupthing είχαν την ευκαιρία να αποκτήσουν (μέσω της επιτροπής εξυγίανσης) τον έλεγχο της Arion Bank με εγγραφή στο νέο μετοχικό κεφάλαιο. Επειδή η αξία των υποχρεώσεων που μεταβιβάστηκαν στην Arion Bank υπερέβαινε την αξία των μεταβιβασθέντων στοιχείων ενεργητικού, η Kaupthing έπρεπε να πληρώσει για το νέο μετοχικό κεφάλαιο από τα περιουσιακά στοιχεία της παλαιάς τράπεζας. Το ποσό της εν λόγω αντιστάθμισης υπολογίστηκε σε 38 δισεκατ. ISK, αλλά έπρεπε να διενεργείται τακτική επανεκτίμηση, βάσει της μελλοντικής απόδοσης ενός συγκεκριμένου χαρτοφυλακίου δανείων. Η κυβέρνηση θα διατηρούσε μειοψηφικό μετοχικό κεφάλαιο 13 % σε κοινές μετοχές της Arion Bank. Για να τηρήσει την εποπτική απαίτηση της FME να εισφέρει πρόσθετο κεφάλαιο κατηγορίας ΙΙ 4 %, η κυβέρνηση θα εισέφερε επίσης στο κεφάλαιο της Arion Bank υπό μορφή δανείου μειωμένης εξασφάλισης ύψους 24 δισεκατ. ISK.
            
         
               (85)
            
            
               Την 1η Δεκεμβρίου 2009 επιτεύχθηκε συμφωνία μεταξύ της κυβέρνησης και της Arion Bank, αφενός, και της επιτροπής εξυγίανσης της Kaupthing, αφετέρου, για διακανονισμούς σχετικά με τη μεταβίβαση στοιχείων ενεργητικού και παθητικού από την Kaupthing στη νέα τράπεζα. Την ίδια ημέρα, η επιτροπή εξυγίανσης της Kaupthing αποφάσισε να ασκήσει το προβλεπόμενο από την κοινή συμφωνία κεφαλαιοποίησης δικαίωμα προαίρεσης, να εξαγοράσει το 87 % του μετοχικού κεφαλαίου της Arion Bank. Η κυβέρνηση θα διατηρούσε το υπόλοιπο 13 % του κεφαλαίου κατηγορίας Ι.
            
         
               (86)
            
            
               Η Kaupthing πλήρωσε για την απόκτηση μεταφέροντας στην Arion Bank περιουσιακά στοιχεία από την ακίνητη περιουσία της που αποτιμήθηκαν σε 66 δισεκατ. ISK. Για τον σκοπό αυτό, η Kaupthing χρησιμοποίησε ένα συνδυασμό μετρητών, ισλανδικών εταιρικών δανείων και χαρτοφυλάκιο υποθηκών και δανείων σε συνδεδεμένες οντότητες της ισλανδικής κυβέρνησης. Η κεφαλαιοποίηση της 9ης Οκτωβρίου 2009 από την κυβέρνηση στη συνέχεια ανατράπηκε και η Arion Bank επέστρεψε ποσό 32,6 δισεκατ. ISK σε κυβερνητικά ομόλογα στην κυβέρνηση και εξέδωσε ομόλογο μειωμένης εξασφάλισης υπέρ της κυβέρνησης αξίας 29,5 δισεκατ. ISK.
            
         
               (87)
            
            
               Προέκυψαν περιπλοκές σε σχέση με την απαίτηση κεφαλαιακής επάρκειας 12 % κεφαλαίου κατηγορίας Ι και πρόσθετου 4 % κεφαλαίου κατηγορίας ΙΙ, διότι η μεταφορά μη σταθμισμένων βάσει κινδύνου στοιχείων ενεργητικού στην Arion Bank συνεπαγόταν αύξηση της βάσης των σταθμισμένων κατά τον κίνδυνο στοιχείων ενεργητικού της τράπεζας. Εφόσον η Arion Bank ανακεφαλαιοποιήθηκε με μια πράξη που συνεπαγόταν σημαντική αύξηση των σταθμισμένων βάσει κινδύνων στοιχείων ενεργητικού, χρειαζόταν μεγαλύτερο κεφάλαιο με βάση την κοινή συμφωνία κεφαλαιοποίησης από την κεφαλαιοποίηση από την κυβέρνηση, η οποία χρηματοδοτήθηκε αποκλειστικά με κρατικά ομόλογα. Το μεγαλύτερο μέρος των κεφαλαίων που επιστράφηκε στην κυβέρνηση έπρεπε να έχει τη μορφή υποχρέωσης κεφαλαίου κατηγορίας ΙΙ απ' ό,τι θα συνέβαινε σε διαφορετική περίπτωση. Για τον ίδιο λόγο, η Kaupthing κατέβαλε ποσό 66 δισεκατ. ISK για το 87 % των μετοχών αντί ποσού 62,6 δισεκατ. ISK που είχε αρχικά προβλεφθεί (δηλαδή το 87 % των 72 δισεκατ. ISK). Η κυβέρνηση κατέβαλε ποσό 12,2 δισεκατ. ISK για το 13 % της συμμετοχής της στην Arion.
            
         3.4.2.   Εισφορά κεφαλαίου κατηγορίας ΙΙ
   
   
               (88)
            
            
               Το κράτος χορήγησε επίσης στη νέα τράπεζα δύο δάνεια μειωμένης εξασφάλισης για να ενισχύσει το μετοχικό κεφάλαιό της και τη θέση ρευστότητας. Το μέσο Α, εκφρασμένο σε ξένο συνάλλαγμα, αντιστοιχούσε την περίοδο εκείνη σε ποσό 29,5 δισεκατ. ISK. Το δάνειο ήταν υπό μορφή κεφαλαιακού μέσου που προέβλεπε την έκδοση από την Arion Bank μη εξασφαλισμένων τίτλων. Το ποσό του μέσου Β ανερχόταν σε 6,5 δισεκατ. ISK και χρησιμοποιήθηκε από την Arion Bank για την καταβολή στο κράτος των κερδών που διατήρησε (μερισμάτων) κατά το διάστημα μέχρι να τεθεί σε ισχύ η κοινή συμφωνία κεφαλαιοποίησης. Τα κεφαλαιακά μέσα της κατηγορίας ΙΙ που χορήγησε η κυβέρνηση βασίζονταν στην ανάγκη να διασφαλιστεί μια ισχυρή κεφαλαιακή διάρθρωση και ήταν σύμφωνα με τις απαιτήσεις της FME.
            
         
               (89)
            
            
               Η διάρκεια του μέσου Α είναι δεκαετής, από την 30ή Δεκεμβρίου 2009. Έχει εγγενή κίνητρα για έξοδο υπό μορφή αυξανόμενου τόκου σε πέντε έτη. Το ετήσιο επιτόκιο για τα πρώτα πέντε έτη είναι 400 μονάδες βάσης επάνω από το Euribor, αλλά στο διάστημα από πέντε έως δέκα έτη το επιτόκιο είναι 500 μονάδες βάσης επάνω από το Euribor. Οι όροι του μέσου Β είναι οι ίδιοι, με την εξαίρεση ότι, για τα τρία πρώτα έτη, το επιτόκιο είναι 300 μονάδες βάσης πάνω από το Euribor.
            
         3.4.3.   Εγγύηση καταθέσεων
   
   
               (90)
            
            
               Για να τηρήσει τις διατάξεις της οδηγίας 97/9/ΕΚ του Ευρωπαϊκού Κοινοβουλίου και του Συμβουλίου, της 3ης Μαρτίου 1997, σχετικά με τα καθεστώτα αποζημίωσης επενδυτών (39) και της οδηγίας 94/19/ΕΚ του Ευρωπαϊκού Κοινοβουλίου και του Συμβουλίου, της 30ής Μαΐου 1994, για τα καθεστώτα εγγύησης καταθέσεων (40), η Ισλανδία εξέδωσε τον νόμο αριθ. 98/1999 για την εγγύηση των καταθέσεων και το καθεστώς αποζημίωσης επενδυτών και, στη συνέχεια, συγκρότησε το αποκαλούμενο ταμείο εγγυήσεων καταθετών και επενδυτών («TIF»), το οποίο χρηματοδοτείται με ετήσιες συνεισφορές των τραπεζών, υπολογιζόμενες σε σχέση με τις συνολικές καταθέσεις αυτής της τράπεζας.
            
         
               (91)
            
            
               Σύμφωνα με τις ισλανδικές αρχές, και για να δοθούν πρόσθετες διασφαλίσεις και να καθησυχαστεί η κοινή γνώμη σχετικά με την ασφάλεια των καταθέσεων, όταν ξέσπασε η κρίση, τα μέτρα διάσωσης της τράπεζας που έλαβε η ισλανδική κυβέρνηση το φθινόπωρο του 2008 συνεπάγονταν επίσης πρόσθετη στήριξη από το κράτος των καταθέσεων σε εγχώριες εμπορικές τράπεζες και ταμιευτήρια, εκτός του πεδίου του νόμου αριθ. 98/1999 για την εφαρμογή της οδηγίας 94/19/ΕΚ σχετικά με την εγγύηση των καταθέσεων και της οδηγίας 97/9/ΕΚ για την αποζημίωση των επενδυτών.
            
         
               (92)
            
            
               Ανακοίνωση του Γραφείου του πρωθυπουργού της 6ης Οκτωβρίου 2008 ανέφερε ότι «η κυβέρνηση της Ισλανδίας τονίζει ότι οι καταθέσεις σε εγχώριες εμπορικές τράπεζες και ταμιευτήρια και τα υποκαταστήματά τους στην Ισλανδία είναι εξ ολοκλήρου εγγυημένες». Η δήλωση αυτή έκτοτε επαναλήφθηκε από το Γραφείο του σημερινού πρωθυπουργού τον Φεβρουάριο και τον Δεκέμβριο του 2009. Επιπλέον, υπήρξε αναφορά σε επιστολή προθέσεων που απέστειλε η ισλανδική κυβέρνηση στο Διεθνές Νομισματικό Ταμείο (και δημοσιεύθηκε στον ιστότοπο του Υπουργείου Οικονομικών και του ΔΝΤ) στις 7 Απριλίου 2010 (και επαναλήφθηκε και σε άλλη επιστολή προθέσεων της 13ης Σεπτεμβρίου 2010). Η επιστολή (την οποία υπέγραψαν ο ισλανδός πρωθυπουργός, ο υπουργός Οικονομίας, ο Υπουργό Οικονομικών και ο Διοικητής της CBA) αναφέρει ότι «επί του παρόντος, εμμένουμε στη δέσμευσή μας να προστατεύσουμε τους καταθέτες εξ ολοκλήρου, αλλά όταν διασφαλιστεί η χρηματοπιστωτική σταθερότητα θα προγραμματίσουμε τη σταδιακή άρση αυτής της καθολικής εγγύησης». Επιπλέον, στο τμήμα του νομοσχεδίου για τον προϋπολογισμό του 2011 αναφορικά με τις κρατικές εγγυήσεις, μια υποσημείωση παραπέμπει στη δήλωση της ισλανδικής κυβέρνησης ότι οι καταθέσεις στις ισλανδικές τράπεζες είναι προστατευμένες με κρατική εγγύηση (41).
            
         
               (93)
            
            
               Τα ανωτέρω επιβεβαιώνονται σε πρόσφατη δήλωση του νυν Υπουργού Οικονομικών και πρώην Υπουργού Οικονομίας (2009-2011), Steingrímur Sigfússon, σε συζήτηση στο ισλανδικό κοινοβούλιο σχετικά με το κόστος που αναλαμβάνει η κυβέρνηση για την εξαγορά από την Landsbankinn του ταμιευτηρίου SpKef. Σύμφωνα με τον Υπουργό, όσον αφορά αυτό το θέμα, πρέπει να λαμβάνεται υπόψη η δήλωση του κράτους το φθινόπωρο του 2008 ότι όλες οι καταθέσεις στα ταμιευτήρια και τις εμπορικές τράπεζες θα ήταν ασφαλείς και προστατευμένες. «Οι εργασίες έκτοτε βασίζονται, σε όλες τις περιπτώσεις, σε αυτή τη δήλωση και, δυστυχώς, αληθεύει ότι αυτό (δηλαδή οι οφειλόμενες πληρωμές στο SpKef) θα είναι ένα από τους μεγαλύτερους λογαριασμούς που θα αναλάβει απευθείας το κράτος ως κόστος για τη διασφάλιση των καταθέσεων όλων των κατοίκων του Suðurnes ... και όλων των πελατών του SpKef στα West Fjords και στη Δυτική και Βορειοδυτική περιοχή ... Υποθέτω ότι κανένας δεν διανοήθηκε ότι οι κάτοχοι καταθέσεων σε αυτές τις περιοχές θα είχαν διαφορετική μεταχείριση από άλλους κατοίκους και, συνεπώς, το κράτος δεν είχε κάποια άλλη εναλλακτική επιλογή γι' αυτό το θέμα» (42).
            
         
               (94)
            
            
               Σύμφωνα με την ισλανδική κυβέρνηση, η πρόσθετη εγγύηση καταθέσεων θα αρθεί πριν την πλήρη κατάργηση του ελέγχου κεφαλαίων η οποία, σύμφωνα με τις ισλανδικές αρχές, προβλέπεται να τεθεί σε εφαρμογή στα τέλη του 2013.
            
         3.4.4.   Ειδική διευκόλυνση ρευστότητας
   
   
               (95)
            
            
               Η κρατική χρηματοδότηση της Arion Bank εκτελέστηκε με εισφορά 72 δισεκατ. ISK σε εξαγοράσιμα κρατικά ομόλογα αντί του συνόλου των μετοχών της τράπεζας. Η απόφαση της Kaupthing Bank να ασκήσει το δικαίωμα προαίρεσής της να αγοράσει το 87 % των μετοχών της τράπεζας, ωστόσο, συνεπαγόταν ότι η πλειοψηφία αυτών των ομολόγων επέστρεψε στο κράτος. Η Kaupthing Bank μεταβίβασε περιουσιακά στοιχεία στην Arion Bank έναντι ιδίων κεφαλαίων, μειώνοντας σημαντικά τα εξαγοράσιμα στοιχεία ενεργητικού που κατείχε η τράπεζα και θέτοντας σε κίνδυνο την ικανότητά της να τηρήσει τις απαιτήσεις εποπτείας όσον αφορά τα ρευστά διαθέσιμα. Με βάση τα ανωτέρω και στο πλαίσιο της προαναφερθείσας άσκησης του δικαιώματος προαίρεσης της Kaupthing, η κυβέρνηση συμφώνησε να χορηγήσει πρόσθετη ταμειακή διευκόλυνση στην Arion Bank. Η ταμειακή διευκόλυνση είχε τη μορφή επέκτασης της συμφωνίας swap της SPRON όπως περιγράφεται κατωτέρω.
            
         3.4.5.   Η συμφωνία swap της SPRON
   
   
               (96)
            
            
               Στις 21 Μαρτίου 2009, χρησιμοποιώντας τις εξουσίες της βάσει του νόμου περί εκτάκτων περιστάσεων, η FME ανέλαβε τον έλεγχο της Reykjavík Savings Bank (SPRON) και μεταβίβασε το μεγαλύτερο μέρος των καταθέσεών της στην Arion Bank. Συστάθηκε εταιρεία περιορισμένης ευθύνης ιδιοκτησίας της SPRON για να αναλάβει τα στοιχεία ενεργητικού της SPRON και όλα τα δικαιώματα εξασφαλίσεων, συμπεριλαμβανομένων όλων των υποθηκών, των εγγυήσεων και άλλων παρόμοιων δικαιωμάτων που σχετίζονται με τις απαιτήσεις της SPRON. Η θυγατρική, με την επωνυμία Drómi hf, ανέλαβε τις υποχρεώσεις της SPRON προς την Arion Bank για τις καταθέσεις που μεταβιβάστηκαν και εξέδωσε ομόλογο ποσού 96,7 δισεκατ. ISK στην Arion Bank στις 22 Ιουνίου 2009. Όλα τα περιουσιακά στοιχεία της SPRON δεσμεύτηκαν ως εξασφαλίσεις για το ομόλογο, συμπεριλαμβανομένων των μετοχών της στην Drómi. Εντούτοις, τα μέρη δεν κατόρθωσαν μέχρι στιγμής να καταλήξουν σε συμφωνία για τους στόχους που θα καταβληθούν για το ομόλογο (43).
            
         
               (97)
            
            
               Με βάση τους όρους που υπεγράφησαν στις 17 Ιουλίου 2009, η κυβέρνηση δέχτηκε να αποζημιώσει την Arion Bank με την αξία του ομολόγου της SPRON. Τα μέρη συμφώνησαν επιπλέον να εργαστούν με σκοπό να καταστεί το ομόλογο της SPRON επιλέξιμο ως εξασφάλιση για χρηματοδότηση από την CBI.
            
         
               (98)
            
            
               Σε επιστολή στην Arion Bank στις 3 Σεπτεμβρίου 2009, η κυβέρνηση επέκτεινε τους όρους της συμφωνίας swap της SPRON για να καλύψει όχι μόνο πιθανή εκροή των καταθέσεων της SPRON, αποζημιώνοντας την τράπεζα για την ανάληψη των καταθέσεων, αλλά και την απαιτούμενη ρευστότητα για να τηρηθούν οι όροι που έθεσε η FME. Στην επιστολή, η κυβέρνηση δεσμεύτηκε να χορηγήσει ποσό έως 75 δισεκατ. ISK σε κρατικά ομόλογα, εάν η Kaupthing αποφάσιζε να ασκήσει το δικαίωμα προαίρεσής της να αποκτήσει πλειοψηφική συμμετοχή στην Arion Bank. Η τροποποιηθείσα διευκόλυνση προβλέπει ότι και άλλα περιουσιακά στοιχεία εκτός από το ομόλογο της SPRON μπορεί να χρησιμεύσουν ως εξασφαλίσεις με λιγότερο ευνοϊκούς όρους. Η δέσμευση της κυβέρνησης επισημοποιήθηκε στη συνέχεια σε συμφωνία της 21ης Σεπτεμβρίου 2010 να χρησιμοποιηθεί ως εξασφάλιση το δάνειο κρατικών ομολόγων στην Arion Bank (44). Η διευκόλυνση αυτή λήγει στις 31 Δεκεμβρίου 2014, ημερομηνία που συμπίπτει με τη λήξη του ομολόγου της SPRON. Το ποσό κάθε ανάληψης από τη διευκόλυνση θα είναι τουλάχιστον 1 δισεκατ. ISK. Τα κρατικά ομόλογα θα χρησιμοποιούνται μόνο για τη διασφάλιση δανείων έναντι εξασφαλίσεων από την CΒΙ για τον σκοπό της απόκτησης ρευστότητας για την Arion Bank (45).
            
         3.5.   Το σχέδιο αναδιάρθρωσης
   
   
               (99)
            
            
               Οι ισλανδικές αρχές υπέβαλαν σχέδιο αναδιάρθρωσης για την Arion Bank στις 31 Μαρτίου 2011 και τροποποίηση του σχεδίου στις 26 Οκτωβρίου 2011. Ένα επικαιροποιημένο σχέδιο αναδιάρθρωσης υποβλήθηκε στις 30 Απριλίου 2012 μαζί με πενταετές επιχειρηματικό σχέδιο και έκθεση της εσωτερικής διαδικασίας αξιολόγησης της κεφαλαιακής επάρκειας (ICAAP) του Απριλίου 2012. Η έκθεση ICAAP υποβλήθηκε στην FME τον Απρίλιο του 2012.
            
         
               (100)
            
            
               Το σχέδιο αναδιάρθρωσης εξετάζει τα ουσιαστικά ζητήματα της βιωσιμότητας, του επιμερισμού των επιβαρύνσεων και του περιορισμού των στρεβλώσεων του ανταγωνισμού. Σύμφωνα με το σχέδιο αναδιάρθρωσης, η Arion Bank ασκεί δραστηριότητες αποκλειστικά στην Ισλανδία και σκοπός της είναι να εστιαστεί σε παραδοσιακές καθολικές τραπεζικές υπηρεσίες.
            
         3.5.1.   Περιγραφή του σχεδίου αναδιάρθρωσης
   
   
               (101)
            
            
               Οι ισλανδικές αρχές και η τράπεζα θεωρούν ότι η αναδιάρθρωση της Arion Bank θα διασφαλίσει την αποκατάστασή της ως υγιή, επαρκώς χρηματοδοτούμενη τράπεζα με ασφαλείς δείκτες κεφαλαιακής επάρκειας, ώστε να μπορεί να διατηρήσει τον ρόλο της ως χορηγός πιστώσεων στην πραγματική οικονομία. Βάσει των στοιχείων του σχεδίου αναδιάρθρωσης και των απαντήσεων στις ερωτήσεις της Αρχής, αυτό θα επιτευχθεί με τα ακόλουθα μέτρα:
               
                           i)
                        
                        
                           Καθορισμό της μακροπρόθεσμης στρατηγικής κατεύθυνσης, τον περιορισμό του εύρους των δραστηριοτήτων και περιορισμό της έκθεσης σε κίνδυνο
                        
                     
                           ii)
                        
                        
                           Επίτευξη και διατήρηση ισχυρής κεφαλαιακής θέσης και ικανοποιητικής αποδοτικότητας
                        
                     
                           iii)
                        
                        
                           Διατήρηση ασφαλούς ρευστότητας και βελτίωση της δομής χρηματοδότησης
                        
                     
                           iv)
                        
                        
                           Αναδιάρθρωση των χαρτοφυλακίων δανείων νοικοκυριών και επιχειρήσεων
                        
                     
                           v)
                        
                        
                           Περιορισμός των ανισορροπιών συναλλάγματος
                        
                     
                           vi)
                        
                        
                           Εξορθολογισμός του δικτύου υποκαταστημάτων και βελτίωση της σχέσης κόστους/αποτελεσματικότητας
                        
                     
         
               (102)
            
            
               Πριν την αναλυτικότερη περιγραφή του σχεδίου αναδιάρθρωσης, πρέπει να παρατεθεί συνοπτικά ή άποψη της τράπεζας για τον τρόπο με τον οποίο αντιμετωπίζει το σχέδιο αναδιάρθρωσης της Arion Bank τα ελαττώματα που συνέβαλαν στην κατάρρευση της Kaupthing. Ως προς αυτό, επισημαίνεται ότι, ενώ οι λειτουργίες της Arion Bank βασίζονται σε εγχώριες πράξεις και περιουσιακά στοιχεία της Kaupthing Bank, πρόκειται παρ' όλα αυτά για μια νέα τράπεζα με διαφορετικούς εμπορικούς στόχους και ιδιοκτησιακό καθεστώς και διαφορετικό διοικητικό συμβούλιο και διαχείριση από αυτά της Kaupthing. Η σημερινή διοίκηση της Arion Bank έχει πράγματι δηλώσει ότι δεν είναι σε θέση να διατυπώσει εικασίες για τις ειδικές αδυναμίες ή την κατάρρευση της Kaupthing. Με άλλους όρους, η Arion Bank παραπέμπει πρώτα στην έκθεση της SIC που εξετάζεται ανωτέρω σε σχέση με τις αιτίες της κατάρρευσης της Kaupthing Bank. Δεύτερον, επισημαίνεται ότι μετά την κατάρρευση της Kaupthing έχουν ληφθεί μέτρα για την ενίσχυση της υποδομής μετά από εκτίμηση του κινδύνου διαχείρισης και τη διακυβέρνηση από την FME.
            
         
               (103)
            
            
               Σύμφωνα με την Αrion Bank, δύο έργα έχουν ιδιαίτερη σημασία όσον αφορά τα μέτρα που έλαβε η τράπεζα, ανταποκρινόμενη στην ανωτέρω εκτίμηση. Πρώτον, όσον αφορά τις μεγάλες και διαπλεκόμενες εκθέσεις, διατυπώθηκε ο ισχυρισμός ότι η Kaupthing είχε μια «νομικίστικη» άποψη για το θέμα της αντιμετώπισης των διαπλεκόμενων εκθέσεων, γεγονός που της επέτρεπε να χορηγεί δάνεια σε διαπλεκόμενα ή συνδεδεμένα μέρη καθ' υπέρβαση του νόμιμου ορίου του 25 % του επιχειρηματικού κεφαλαίου. Μέσω αυτού του σχεδίου, η Arion Bank διεύρυνε τους ορισμούς της των διαπλεκόμενων μερών και εφαρμόζει αυστηρότερες διαδικασίες ως προς αυτό, ενώ η υπηρεσία διαχείρισης κινδύνου της Arion Bank έχει τον τελικό λόγο σε περίπτωση διαφορών. Οι μεταβολές της ισλανδικής νομοθεσίας σε σχέση με τους χρηματοπιστωτικούς οργανισμούς που επήλθαν μετά την κρίση έχουν περιορίσει σημαντικά τη δυνατότητα των τραπεζών να χορηγούν δάνεια σε διαπλεκόμενα μέρη. Τα δάνεια σε ιδιοκτήτες ή στελέχη δεν μπορούν πλέον να υπερβαίνουν το 1 % του επιχειρηματικού κεφαλαίου και χορηγούνται μόνο έναντι εξασφαλίσεων ποιότητας.
            
         
               (104)
            
            
               Δεύτερον, εφαρμόζεται μεγαλύτερος έλεγχος διασταυρούμενων συμμετοχών και έμμεσων εκθέσεων. Λέγεται ότι η Kaupthing Bank χορηγούσε δάνεια έναντι δικών της μετοχών, γεγονός που ήταν ασφαλώς επικίνδυνο και πιθανόν πέρα από τα όρια που έθετε ο ισλανδικός νόμος για τις επιχειρήσεις. Οι αλλαγές στην ισλανδική νομοθεσία απαγορεύουν πλέον τη χορήγηση δανείων έναντι ίδιων μετοχών ή τη σύναψη συμβάσεων βάσει των οποίων ο υποκείμενος κίνδυνος είναι οι ίδιες μετοχές.
            
         
      Παραδοχές του σχεδίου αναδιάρθρωσης
   
   
               (105)
            
            
               Το σχέδιο αναδιάρθρωσης κατατίθεται για τη μητρική εταιρεία στο πλαίσιο της διαδικασίας ICAAP και λαμβάνει επίσης υπόψη τα αποτελέσματα των θυγατρικών. Βασίζεται σε ένα σύνολο γενικών και οικονομικών παραδοχών που αποτελούν το οικονομικό υπόβαθρο του βασικού σεναρίου και του σεναρίου αντοχής σε ακραίες καταστάσεις που ορίζονται κατωτέρω.
            
         
               (106)
            
            
               Οι παραδοχές περιλαμβάνουν τα ακόλουθα:
               
                           —
                        
                        
                           Το πλαίσιο λειτουργίας της τράπεζας εξακολουθεί να αντιμετωπίζει σημαντικές οικονομικές, νομικές, πολιτικές και κανονιστικές ανασφάλειες και επηρεάζει τις μακροπρόθεσμες προβλέψεις. Για τους λόγους αυτούς, δεν αναλαμβάνονται μείζονες αλλαγές στις δραστηριότητες της τράπεζας.
                        
                     
                           —
                        
                        
                           Οι μακροοικονομικές παραδοχές βασίζονται σε πρόβλεψη που συνέταξε το τμήμα ερευνών της Arion Bank που περιλαμβάνει τις ακόλουθες βασικές μεταβλητές:
                           
                              Πίνακας 3
                           
                           
                              Από την οικονομική πρόβλεψη του τμήματος ερευνών της Arion Bank
                           
                           
                                       Ποσοστό μεταβολής από το προηγούμενο έτος
                                    
                                    
                                       2012
                                    
                                    
                                       2013
                                    
                                    
                                       2014
                                    
                                 
                                       Αύξηση του ΑΕΠ
                                    
                                    
                                       3,0
                                    
                                    
                                       3,9
                                    
                                    
                                       3,5
                                    
                                 
                                       Ανεργία
                                    
                                    
                                       6,2
                                    
                                    
                                       5,3
                                    
                                    
                                       4,9
                                    
                                 
                                       Πληθωρισμός
                                    
                                    
                                       5,5
                                    
                                    
                                       6,1
                                    
                                    
                                       5,9
                                    
                                 
                                       Reibor (46)
                                       
                                    
                                    
                                       4,9
                                    
                                    
                                       5,8
                                    
                                    
                                       5,6
                                    
                                 
                                       Libor
                                    
                                    
                                       0,5
                                    
                                    
                                       0,5
                                    
                                    
                                       0,5
                                    
                                 
                                       Euribor
                                    
                                    
                                       1,0
                                    
                                    
                                       1,0
                                    
                                    
                                       1,0
                                    
                                 
                                       Μισθοί
                                    
                                    
                                       9,2
                                    
                                    
                                       9,7
                                    
                                    
                                       8,4
                                    
                                 
                                       Δείκτης τιμής συναλλάγματος ISK TWI (47)
                                       
                                    
                                    
                                       4,9
                                    
                                    
                                       5,0
                                    
                                    
                                       5,0
                                    
                                 
                     
                           —
                        
                        
                           Η τράπεζα κάνει επίσης παραδοχές σε σχέση με τη θέση της στην αγορά, τις ευκαιρίες και τους κινδύνους, τα εσωτερικά δεδομένα και την ανάπτυξη της αγοράς, συμπεριλαμβανομένων των αποκαλούμενων βασικών πεποιθήσεων (48).
                        
                     
                           —
                        
                        
                           Εκτιμάται ότι θα συνεχιστεί η ανάπτυξη με κύριο μοχλό την κατανάλωση (49).
                        
                     
                           —
                        
                        
                           Η κατανάλωση θα εξακολουθήσει να διέπεται από ειδικά μέτρα (αναλήψεις από συντάξεις και νέος υπολογισμός δανείων σε συνάλλαγμα κ.λπ.). Επιπλέον, η αύξηση των τιμών των κατοικιών θα συμβάλει στην ευημερία των νοικοκυριών. Η μείωση της ανεργίας θα συμβάλει επίσης στην αύξηση της κατανάλωσης.
                        
                     
                           —
                        
                        
                           Κατά τη διάρκεια της χρηματοπιστωτικής κρίσης από το 2008, οι επενδύσεις ως ποσοστό του ΑΕΠ κυμαίνονταν σε χαμηλότερο επίπεδο από το ελάχιστο των τελευταίων 50 ετών, αλλά εκτιμάται ότι σταδιακά θα ανακάμπτουν για το υπόλοιπο της περιόδου αναδιάρθρωσης.
                        
                     
                           —
                        
                        
                           Σύμφωνα με την αύξηση των προβλέψεων για την επενδυτική δραστηριότητα, η τράπεζα αναμένει ότι θα αυξηθεί η ζήτηση για νέα δάνεια και τα δάνειά της θα αυξηθούν την περίοδο αναδιάρθρωσης.
                        
                     
                           —
                        
                        
                           Οι εισαγωγές θα αυξηθούν με ταχύτερο ρυθμό από αυτόν των εξαγωγών, αλλά θα υπάρξει εξισορρόπηση κατά το τέλος της περιόδου πρόβλεψης.
                        
                     
                           —
                        
                        
                           Ο πληθωρισμός και τα επιτόκια διαδραματίζουν σημαντικό ρόλο στο επιχειρηματικό σχέδιο και το σχέδιο αναδιάρθρωσης της τράπεζας (50). Εικάζεται ότι ο πληθωρισμός θα παραμείνει σε υψηλά επίπεδα καθ' όλη τη διάρκεια της περιόδου που καλύπτει η πρόβλεψη.
                        
                     
                           —
                        
                        
                           Αναμένεται υποτίμηση της κορόνας κατά 5 % κατά μέσο όρο καθ' όλη τη διάρκεια της πρόβλεψης.
                        
                     
                           —
                        
                        
                           Η Arion Bank εκφράζει αμφιβολίες όσον αφορά τη στρατηγική για την άρση του ελέγχου κεφαλαίων και εκτιμά ότι θα συνεχίσουν να εφαρμόζονται κατά τη διάρκεια της περιόδου πρόβλεψης (51).
                        
                     
         i)   Καθορισμός της μακροπρόθεσμης στρατηγικής κατεύθυνσης, προοδευτική μείωση των δραστηριοτήτων και περιορισμός της έκθεσης σε κίνδυνο
   
               (107)
            
            
               Με την ταχεία μετατροπή της από τράπεζα της Βόρειας Ευρώπης με δραστηριότητες σε δεκατρείς χώρες σε τράπεζα που λειτουργεί αποκλειστικά στην Ισλανδία, η Arion Bank βρέθηκε αντιμέτωπη με αμέτρητες προκλήσεις, τόσο εσωτερικές όσο και εξωτερικές, τις οποίες όφειλε να ξεπεράσει. Η νέα αποτίμηση των μεταβιβασθέντων στοιχείων ενεργητικού από την Kaupthing στην Arion Bank ήταν μία από αυτές. Επιπροσθέτως, η υποδομή της τράπεζας έπρεπε να μειωθεί και η τράπεζα έπρεπε να προσαρμοστεί στη νέα οικονομική πραγματικότητα κατά την οποία πολλές επιχειρήσεις, ιδιώτες και νοικοκυριά περιήλθαν οι ίδιοι σε κατάσταση σοβαρής αδυναμίας να εξυπηρετήσουν το χρέος τους.
            
         
               (108)
            
            
               Πολλές από τις προκλήσεις που αντιμετώπιζε η νέα τράπεζα συνδέονταν ευθέως με τις περιστάσεις που περιέβαλαν την ίδρυσή της. Η μεταβίβαση εσωτερικών στοιχείων ενεργητικού και παθητικού από την περιουσία της Kaupthing στην Arion Bank δημιούργησε ορισμένες δυσμενείς εκθέσεις της τράπεζας σε κινδύνους. Εντούτοις, οι μεγάλες προσπάθειες που καταβλήθηκαν για να εναρμονιστούν οι εργασίες της τράπεζας με τη νέα οικονομική πραγματικότητα σημειώθηκε σημαντική επιτυχία στο να μειωθεί η έκθεση της τράπεζας σε ελεγχόμενο επίπεδο. Το κύριο βάρος δόθηκε σε:
               
                           —
                        
                        
                           Είσπραξη οφειλών από καθυστερούμενα δάνεια (52).
                        
                     
                           —
                        
                        
                           Μείωση της συναλλαγματικής ανισορροπίας (53).
                        
                     
                           —
                        
                        
                           Μείωση της πιστοληπτικής συγκέντρωσης προς μεγαλύτερους και διαπλεκόμενους πελάτες (54).
                        
                     
                           —
                        
                        
                           Αύξηση της κεφαλαιακής επάρκειας (55).
                        
                     
                           —
                        
                        
                           Αύξηση των μακροπρόθεσμων καταθέσεων και διασφάλιση εναλλακτικών πηγών χρηματοδότησης (56).
                        
                     
                           —
                        
                        
                           Μείωση του κινδύνου πληθωρισμού λόγω της ανισορροπίας του δείκτη τιμών καταναλωτή (ΔΚΤ) (57).
                        
                     
         
               (109)
            
            
               Κατά τη διάρκεια του 2010 καθορίστηκε η μακροπρόθεσμη στρατηγική κατεύθυνση για την τράπεζα. Σύμφωνα με την Arion Bank, το χαρτοφυλάκιο πελατών της προσεγγίζει ήδη τον στόχο της να γίνει μια τράπεζα σχέσεων και εκτιμάται ότι αυτός ο τύπος μοντέλου τραπεζικής μπορεί να επιτευχθεί πλήρως.
            
         
               (110)
            
            
               Η οργανωτική δομή της τράπεζας έχει απλουστευθεί από την ίδρυσή της (58) και τη θέσπιση των προτύπων εταιρικής διακυβέρνησης, διασφαλίζοντας τη διαφάνεια και μεγαλύτερη λογοδοσία. Ο ρόλος και οι λειτουργίες των υποστηρικτικών τμημάτων και ιδίως της διεύθυνσης διαχείρισης κινδύνου, έχουν ενισχυθεί. Το τμήμα αυτό είναι ανεξάρτητο και κεντρικό και υπάγεται απευθείας στον διευθύνοντα σύμβουλο. Ο ΔΣ και το διοικητικό συμβούλιο είναι υπεύθυνοι να καθορίσουν και να συγκροτούν τη διάθεση ανάληψης κινδύνου. Η διάθεση ανάληψης κινδύνου μεταφράζεται σε όρια έκθεσης και σε στόχους που παρακολουθούνται από το τμήμα διαχείρισης κινδύνων, το οποίο αναφέρει τα πορίσματά του τακτικά στον ΔΣ και το διοικητικό συμβούλιο.
            
         
               (111)
            
            
               Η FME επέλεξε την Arion Bank να αναλάβει όλες τις υποχρεώσεις για καταθέσεις της Reykjavík Savings Bank (SPRON). Τον Απρίλιο του 2009, η τράπεζα εξαγόρασε το περιφερειακό Mýrasýsla Savings Bank (SPM), συμπεριλαμβανομένων όλων των στοιχείων ενεργητικού του και ορισμένων υποχρεώσεων, όπως οι καταθέσεις (59). Οι ενέργειες αυτές προσέλκυσαν 22000 νέους πελάτες στην τράπεζα, χωρίς να επεκταθεί το υφιστάμενο δίκτυο υποκαταστημάτων της.
            
         
               (112.
            
            
               Στις 22 Δεκεμβρίου 2011, η Arion Bank αγόρασε την πρώην Kaupthing Mortgages Institutional Investor Fund, KMIIF (έχει μετονομαστεί σε Arion Bank Mortgages Institutional Investor Fund, AMIIF) (60).
            
         
               (113)
            
            
               Το 2012, ο θεματοφύλακας τίτλων Verdis, θυγατρική που ανήκει εξ ολοκλήρου στην τράπεζα, θα συγχωνευθεί με την τράπεζα […].
            
         ii)   Επίτευξη και διατήρηση ισχυρής κεφαλαιακής θέσης και ικανοποιητική αποδοτικότητα
   
               (114)
            
            
               όπως φαίνεται στον πίνακα 4, η Arion Bank είναι αποδοτική από την ίδρυσή της, με απόδοση κεφαλαίων (ROE) που κυμαίνεται μεταξύ 10,5 και 16,7 %.
               
                  Πίνακας 4
               
               
                  Επισκόπηση 2009-2011 και προβλέψεις 2012-2014
               
               
                  (Τα δεδομένα αφορούν τη μητρική εταιρεία. Τα αποτελέσματα των θυγατρικών λαμβάνονται μέσω άλλων εσόδων. Ποσά σε εκατ. ISK)
               
               
                            
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                        
                           2014
                        
                     
                           Καθαρά έσοδα από τόκους
                        
                        
                           14 258
                        
                        
                           24 440
                        
                        
                           25 480
                        
                        
                           […]
                        
                        
                           […]
                        
                        
                           […]
                        
                     
                           Επαναποτίμηση δανείων
                        
                        
                           9 642
                        
                        
                           29 722
                        
                        
                           20 037
                        
                        
                           […]
                        
                        
                           […]
                        
                        
                           […]
                        
                     
                           Έσοδα από προμήθειες
                        
                        
                           3 914
                        
                        
                           3 379
                        
                        
                           4 454
                        
                        
                           […]
                        
                        
                           […]
                        
                        
                           […]
                        
                     
                           Καθαρό χρηματοοικονομικό εισόδημα
                        
                        
                           13 460
                        
                        
                           – 5 681
                        
                        
                           1 223
                        
                        
                           […]
                        
                        
                           […]
                        
                        
                           […]
                        
                     
                           Αλλα έσοδα
                        
                        
                           1 713
                        
                        
                           1 047
                        
                        
                           4 364
                        
                        
                           […]
                        
                        
                           […]
                        
                        
                           […]
                        
                     
                           Συνολικά έσοδα
                        
                        
                           42 988
                        
                        
                           52 908
                        
                        
                           55 559
                        
                        
                           […]
                        
                        
                           […]
                        
                        
                           […]
                        
                     
                           Λειτουργικές δαπάνες
                        
                        
                           – 13 133
                        
                        
                           – 14 226
                        
                        
                           – 15 791
                        
                        
                           […]
                        
                        
                           […]
                        
                        
                           […]
                        
                     
                           Απομείωση αξίας
                        
                        
                           – 14 470
                        
                        
                           – 23 067
                        
                        
                           – 26 582
                        
                        
                           […]
                        
                        
                           […]
                        
                        
                           […]
                        
                     
                           Καθαρά κέρδη προ φόρων
                        
                        
                           15 384
                        
                        
                           15 614
                        
                        
                           13 186
                        
                        
                           […]
                        
                        
                           […]
                        
                        
                           […]
                        
                     
                           Φόροι και εισφορά τραπεζών
                        
                        
                           – 2 414
                        
                        
                           – 2 897
                        
                        
                           – 2 692
                        
                        
                           […]
                        
                        
                           […]
                        
                        
                           […]
                        
                     
                           Καθαρά κέρδη
                        
                        
                           12 971
                        
                        
                           12 717
                        
                        
                           10 494
                        
                        
                           […]
                        
                        
                           […]
                        
                        
                           […]
                        
                     
                           Απόδοση κεφαλαίου (RΟΕ)
                        
                        
                           16,7 %
                        
                        
                           13,4 %
                        
                        
                           10,5 %
                        
                        
                           [10-20] %
                        
                        
                           [5-15] %
                        
                        
                           [5-15] %
                        
                     
                           Καθαρό περιθώριο επιτοκίου
                        
                        
                           …
                        
                        
                           …
                        
                        
                           3,6 %
                        
                        
                           […] %
                        
                        
                           […] %
                        
                        
                           […] %
                        
                     
                           Δείκτης κόστους προς κέρδη
                        
                        
                           …
                        
                        
                           …
                        
                        
                           44,8 %
                        
                        
                           […] %
                        
                        
                           […] %
                        
                        
                           […] %
                        
                     
         
               (115)
            
            
               Κατά τη διάρκεια του 2009-2011, μη τακτικά στοιχεία είχαν σοβαρή επίπτωση στον λογαριασμό κέρδους και ζημίας, ιδίως όσον αφορά την επαναποτίμηση δανείων. Οι ισλανδικές αρχές υπέβαλαν στοιχεία για τα συνολικά δάνεια και τις εκπτώσεις που ελήφθησαν από την παλαιά τράπεζα (61). Η συνολική ονομαστική αξία των μεταβιβασθέντων δανείων ανερχόταν σε 1230 δισεκατ. ISK και η λογιστική αξία σε 459 δισεκατ. ISK. Η συνολική έκπτωση ήταν συνεπώς περίπου 771 δισεκατ. ISK. Όταν το επέτρεψαν οι συνθήκες, έγινε νέα αποτίμηση των δανείων που είχε ως αποτέλεσμα την επαναποτίμηση των δανείων, όπως αναφέρεται στον πίνακα 4 (62). Εντούτοις, για το υπόλοιπο διάστημα της περιόδου αναδιάρθρωσης, η επαναποτίμηση των δανείων προβλέπεται ότι δεν θα είναι ουσιαστική. Η αποδοτικότητα της τράπεζας δεν θα εξαρτάται πλέον από αυτό το μη τακτικό στοιχείο.
            
         
               (116)
            
            
               Οι κεφαλαιακές απαιτήσεις που έθεσε η FME ως προϋπόθεση για τη χορήγηση άδειας λειτουργίας στην Arion Bank ήταν 12 % για το κεφάλαιο κατηγορίας Ι και 16 % για τον συνολικό δείκτη κεφαλαιακής επάρκειας (δείκτης CAD). Η κεφαλαιακή πολιτική της τράπεζας είναι να διατηρήσει ισχυρή κεφαλαιακή βάση για τη στήριξη της ανάπτυξης επιχειρήσεων και τη στήριξη των ρυθμιστικών κεφαλαιακών απαιτήσεων, ακόμα και σε περιόδους πίεσης. Ο μακροπρόθεσμος κεφαλαιακός προγραμματισμός της τράπεζας βασίζεται σήμερα σε ένα όριο αναφοράς ελάχιστου […] % κεφαλαίου κατηγορίας Ι και συνολικού δείκτη CAD […] %. Η κεφαλαιακή θέση της τράπεζας ενισχυόταν προοδευτικά κατά την περίοδο 2009-2011 και έχει υπερβεί τόσο τις κεφαλαιακές απαιτήσεις της FME όσο και τους εσωτερικούς στόχους της τράπεζας. Στα τέλη του 2011, ο δείκτης CAD της τράπεζας ήταν 20,5 %, με δείκτη κεφαλαίων κατηγορίας Ι 15,7 %.
               
                  Πίνακας 5
               
               
                  Δείκτες κεφαλαίου στο τέλος του έτους 2009-2011 και πρόβλεψη 2012-2014
               
               
                  (Τα δεδομένα αφορούν τη μητρική εταιρεία. Τα αποτελέσματα των θυγατρικών λαμβάνονται μέσω άλλων εσόδων. Ποσά σε εκατ. ISK)
               
               
                            
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                        
                           2014
                        
                     
                           Κεφάλαιο κατηγορίας 1
                        
                        
                           88 302
                        
                        
                           98 715
                        
                        
                           106 459
                        
                        
                           […]
                        
                        
                           […]
                        
                        
                           […]
                        
                     
                           Κεφάλαιο κατηγορίας 2
                        
                        
                           29 543
                        
                        
                           26 257
                        
                        
                           32 105
                        
                        
                           […]
                        
                        
                           […]
                        
                        
                           […]
                        
                     
                           Συνολικό κεφάλαιο
                        
                        
                           117 845
                        
                        
                           124 972
                        
                        
                           138 564
                        
                        
                           […]
                        
                        
                           […]
                        
                        
                           […]
                        
                     
                           Σταθμισμένα βάσει κινδύνου στοιχεία ενεργητικού
                        
                        
                           685 702
                        
                        
                           678 563
                        
                        
                           675 998
                        
                        
                           […]
                        
                        
                           […]
                        
                        
                           […]
                        
                     
                           Δείκτης κεφαλαίου κατηγορίας 1
                        
                        
                           12,9 %
                        
                        
                           14,5 %
                        
                        
                           15,7 %
                        
                        
                           [15-20] %
                        
                        
                           [15-20] %
                        
                        
                           [15-20] %
                        
                     
                           Δείκτης CAD
                        
                        
                           17,2 %
                        
                        
                           18,4 %
                        
                        
                           20,5 %
                        
                        
                           [20-25] %
                        
                        
                           [20-25] %
                        
                        
                           [20-25] %
                        
                     
         
               (117)
            
            
               Κατά την εκτίμηση της τράπεζας, σύμφωνα με την έκθεση ICAAP του Απριλίου 2012, απαιτείται κεφάλαιο […] δισεκατ. ISK για την κάλυψη της έκθεσής της σε κίνδυνο. Η τράπεζα έχει κεφαλαιακή βάση […] δισεκατ. ISK και, συνεπώς, κατέχει κεφαλαιακό απόθεμα ασφαλείας […] δισεκατ. ISK. Βάσει του τρέχοντος σταθμισμένου ως προς τον κίνδυνο ποσού, αυτό μεταφράζεται σε δείκτη ιδίων κεφαλαίων […] %.
            
         
               (118)
            
            
               Η πολιτική της Arion Bank είναι να μην καταβάλει μερίσματα έως το 2013. Η πολιτική αυτή θα αλλάξει μόνο σε συνεργασία με την FME και μόνο εάν η Arion Bank και η FME καθορίσουν από κοινού ότι έχει επιτευχθεί διατηρήσιμη αναστροφή της τάσης της ισλανδικής οικονομίας.
            
         iii)   Διατήρηση μιας σταθερής θέσης και βελτίωση της χρηματοδοτικής δομής
   
               (119)
            
            
               Όσον αφορά τη ρευστότητα, η FME απαιτεί από την τράπεζα να έχει στην κατοχή της ασφαλή αποθέματα ρευστότητας τουλάχιστον κατά 20 % των καταθέσεων και ταμειακά αποθέματα 5 % των καταθέσεων όψεως. Επιπλέον, η κεντρική τράπεζα της Ισλανδίας ορίζει κανόνες για τη ρευστότητα των πιστωτικών οργανισμών (63) σύμφωνα με την οποία τα ρευστά διαθέσιμα των πιστωτικών ιδρυμάτων και οι υποχρεώσεις κατατάσσονται σύμφωνα με τον τύπο και τη λήξη και τη στάθμιση σύμφωνα με τον κίνδυνο. Πιστωτικοί οργανισμοί πρέπει να διαθέτουν ρευστά διαθέσιμα που να υπερβαίνουν τις υποχρεώσεις τους εντός ενός μηνός και μετά από ένα μήνα και μέχρι τριών μηνών. Οι κανόνες επιβάλλουν επίσης δοκιμή αντοχής σε ακραίες καταστάσεις κατά την οποία εφαρμόζεται έκπτωση σε διάφορα στοιχεία του ιδίου κεφαλαίου, αλλά τεκμαίρεται, αφενός, ότι όλες οι υποχρεώσεις πρέπει να καταβάλλονται κατά τη λήξη και, αφετέρου, ότι τμήμα άλλων υποχρεώσεων, όπως οι καταθέσεις πρέπει να καταβάλλεται με σύντομη ειδοποίηση ή καμία ειδοποίηση.
            
         
               (120)
            
            
               Οι δείκτες ρευστότητας της τράπεζας το 2011-2012 παρουσιάζονται στο κατωτέρω διάγραμμα. Είναι εμφανές ότι η τράπεζα έχει διατηρήσει σταθερή θέση ρευστότητας, υπερβαίνοντας τις απαιτήσεις της FME τόσο όσον αφορά την απαίτηση για τον δείκτη ρευστότητας και τη γενικότερη απαίτηση της εξασφαλισμένης ρευστότητας. Σύμφωνα με τα προγράμματα της τράπεζας για το 2012-2014, θα διατηρήσει συντελεστή ταμειακής ρευστότητας μεταξύ […] — […] % και δείκτη ρευστότητας […] — […] %. Η τράπεζα έχει συμμορφωθεί επίσης με τους κανόνες ρευστότητας της CBI, εφόσον οι δείκτες της ρευστότητας (άνω του 1 και μέχρι 3 μηνών) στο τέλος του έτους το διάστημα 2009-2011 ήταν της τάξης του 1,5-2,1.
               
                  Διάγραμμα 1
               
               
                  Δείκτες ρευστότητας της Arion Bank 2011-2012
               
               [
                     Διάγραμμα για τους δείκτες ρευστότητας της Arion Bank βάσει των κανόνων της FΜΕ
                  
               
               Τα στοιχεία δεν αποκαλύπτονται για λόγους επαγγελματικού απορρήτου]
            
         
               (121)
            
            
               Ενώ δεν είναι ακόμη υποχρεωτικές οι απαιτήσεις ρευστότητας της Βασιλείας ΙΙΙ, η Arion Bank έχει αρχίσει την εθελοντική παρακολούθηση του δείκτης κάλυψης ρευστότητας (LCR) (64) σύμφωνα με αυτούς τους κανόνες και στο τέλος του έτους 2011 ο LCR ήταν […] %.
            
         
               (122)
            
            
               Η Arion Bank χρηματοδοτείται σε μεγάλο βαθμό από καταθέσεις, αλλά έχουν ληφθεί μέτρα για τη διαφοροποίηση της χρηματοδότησής της με την έκδοση καλυμμένων ομολογιών. Τον Νοέμβριο του 2011, η FME χορήγησε στην Arion Bank άδεια να εκδώσει καλυμμένα ομόλογα. Τον Φεβρουάριο του 2012, ολοκληρώθηκε πρόγραμμα έκδοσης καλυμμένων ομολόγων αξίας 1 δισεκατ. ευρώ. Τα κεφάλαια θα χρησιμοποιηθούν για τη χρηματοδότηση ενυπόθηκων δανείων της Arion Bank. Υπενθυμίζεται ότι, στα τέλη του 2011, η Arion Bank αγόρασε το Ταμείο Ενυπόθηκων Δανείων KMIIF, εξαγοράζοντας το εκκρεμές ποσό των 127 δισεκατ. ISK σε καλυμμένα ομόλογα και συνέχισε ως εκδότης καλυμμένων ομολόγων. Η τράπεζα θεωρεί ότι η έκδοση καλυμμένων ομολόγων στις εγχώριες αγορές θα ικανοποιήσει τις ανάγκες αναχρηματοδότησης της τράπεζας και τη χρηματοδότηση νέων δανείων κατά την περίοδο 2012-2016.
            
         iv)   Αναδιάρθρωση των χαρτοφυλακίων δανείων σε νοικοκυριά και επιχειρήσεις
   
               (123)
            
            
               Ένα από τα σημαντικότερα καθήκοντα του ισλανδικού χρηματοπιστωτικού τομέα ήταν η αναδιάρθρωση του χρέους των νοικοκυριών και επιχειρήσεων. Πρόκειται για σύνθετο και ευαίσθητο ζήτημα με πολλές δημοσιονομικές, οικονομικές και ηθικές παραμέτρους.
            
         
               (124)
            
            
               Σύμφωνα με τα στοιχεία που υπέβαλε η Arion Bank, η αναδιάρθρωση του χαρτοφυλακίου δανείων ήταν ύψιστη προτεραιότητα και η τράπεζα θεωρεί ότι πρωτοστατεί στην επίλυση των ζητημάτων χρέους νοικοκυριών και επιχειρήσεων και ότι έχει επιτύχει σημαντική πρόοδο προς αυτή την κατεύθυνση. Το 2009, συστάθηκε στην τράπεζα μονάδα ανάκτησης οφειλών επιχειρήσεων και συγκροτήθηκαν εταιρείες διαχείρισης περιουσιακών στοιχείων για τη διαχείριση υποθηκευμένων περιουσιακών στοιχείων. Η τράπεζα εισήγαγε ένα φάσμα εξατομικευμένων υπηρεσιών με σκοπό να βοηθηθούν τα νοικοκυριά και ιδιώτες δανειολήπτες να αντιμετωπίζουν τις οφειλές τους.
            
         
               (125)
            
            
               Οι εταιρικοί πελάτες που δεν ήταν σε θέση να τηρήσουν τις υποχρεώσεις τους έχουν ενταχθεί στη διαδικασία ανάκτησης οφειλών από την τράπεζα. Σκοπός της εν λόγω διαδικασίας είναι να καταστούν οι αφερέγγυες επιχειρήσεις φερέγγυες, με υγιείς ισολογισμούς, γεγονός που θα τις επιτρέψει να συνεχίσουν τη δραστηριότητά τους και να συμβάλουν στην ανάπτυξη της οικονομίας. Στα τέλη του 2011, 986 επιχειρήσεις είχαν ενταχθεί σε προγράμματα ανάκτησης εταιρικών οφειλών στην τράπεζα και επιτεύχθηκε ρύθμιση σε 871 περιπτώσεις. Κατά την άποψη της τράπεζας, η αναδιάρθρωση χρέους επιχειρήσεων αναμένεται να έχει ολοκληρωθεί σε μεγάλο βαθμό έως τα τέλη του 2012
            
         
               (126)
            
            
               Όσον αφορά την αναδιάρθρωση του χρέους των νοικοκυριών, περισσότεροι από 14 000 μεμονωμένοι πελάτες επωφελήθηκαν από τα μέτρα ρύθμισης χρεών της τράπεζας, συμπεριλαμβανομένου του ειδικού προγράμματος ελάφρυνσης του χρέους. Στα τέλη του 2010, η τράπεζα είχε επίσης συστήσει ειδική συμβουλευτική ομάδα για το χρέος για ιδιώτες πελάτες. Κατά την άποψη της τράπεζας, η ρύθμιση αυτή ήταν σημαντική, δεδομένου του μεγάλου αριθμού των περιπτώσεων δύσκολης είσπραξης χρεών που έπρεπε να αντιμετωπιστούν. Σκοπός της τράπεζας είναι να ολοκληρωθεί η διαδικασία αναδιάρθρωσης χρεών των νοικοκυριών το 2012.
            
         
               (127)
            
            
               Τα προγράμματα αναδιάρθρωσης χρέους αποσκοπούν στη βελτίωση της ποιότητας των στοιχείων ενεργητικού. Το μερίδιο των μη εξυπηρετούμενων δανείων μειώθηκε από 37 % στο τέλος του 2010 σε 13 % στα τέλη του 2011. Στα τέλη του 2011, το 56 % των δανείων στο χαρτοφυλάκιο δανείων κατατάσσονταν στα εξυπηρετούμενα δάνεια, το 18 % στα υπό παρακολούθηση, το 13 % στα καθυστερούμενα και το 13 % στα μη εξυπηρετούμενα.
            
         v)   Μέτρα για τον περιορισμό των ανισορροπιών της συναλλαγματικής ισοτιμίας
   
               (128)
            
            
               Τα δάνεια σε συνάλλαγμα (FX) στο χαρτοφυλάκιο δανείων χωρίζονται σε δάνεια FX/FX και σε δάνεια FX/ISK. Τα δάνεια FX/FX είναι δάνεια όπου οι πελάτες παράγουν έσοδα σε FX, αλλά τα δάνεια FX/ISK είναι δάνεια σε FX για τα οποία οι πελάτες παράγουν έσοδα ISK. Η ανισορροπία FX της τράπεζας οφείλεται κυρίως στα δάνεια FX/ISK. Κατά τη διάρκεια του 2010 και του 2011, η τράπεζα σημείωσε πρόοδο προς τη μείωση της ανισορροπίας FX. Η ανισορροπία θα εξακολουθήσει να μειώνεται κατά τη διάρκεια του 2012 με αναδιαπραγμάτευση δανείων σε ξένο νόμισμα και τη μετατροπή τους σε ISK καθώς και μέτρα που λαμβάνονται για να ενθαρρυνθούν οι επιχειρήσεις με περιορισμένα έσοδα σε ξένο νόμισμα να μετατρέψουν τα δάνειά τους σε ISK. Εξακολουθεί να υπάρχει ανασφάλεια δικαίου ως προς τα δάνεια FX, αλλά η τράπεζα έχει στόχο να μειώσει την ανισορροπία FX/ISK, έτσι ώστε μέχρι το τέλος του 2012 η ανισορροπία να περιοριστεί εντός του πλαισίου των απαιτήσεων της CBI.
            
         vi)   Εξορθολογισμός του δικτύου υποκαταστημάτων και επίτευξη οικονομικής απόδοσης
   
               (129)
            
            
               Κατά την άποψη της Arion Bank, η ισλανδική αγορά έχει υπερβολικά μεγάλο τραπεζικό τομέα σε σύγκριση με παρόμοιες οικονομίες. Οι τράπεζες θα αναγκαστούν να περιορίσουν το κόστος τους για να στηρίξουν την ανταγωνιστικότητά τους. Η Arion Bank εστιάζεται στον έλεγχο των επιπέδων του κόστους της και θεωρεί ότι έχει σημειώσει σημαντική πρόοδο ως προς τον εξορθολογισμό του χρηματοπιστωτικού τομέα.
            
         
               (130)
            
            
               Η Arion Bank έχει βελτιώσει τη λειτουργία της με τη μείωση του αριθμού των εργαζομένων και τον εξορθολογισμό του δικτύου υποκαταστημάτων. Τον Μάρτιο του 2011, ο εξορθολογισμός του δικτύου υποκαταστημάτων ολοκληρώθηκε με τη συγχώνευση τριών υποκαταστημάτων στην περιοχή του Ρέικιαβικ σε ένα. Συνολικά έχουν κλείσει 15 υποκαταστήματα και το υφιστάμενο δίκτυο των 24 υποκαταστημάτων είναι, σύμφωνα με την τράπεζα, αποδοτικό, ενώ ταυτόχρονα διατηρείται υψηλό επίπεδο ικανοποίησης των αναγκών των πελατών. Σε σχέση με τις ανωτέρω αλλαγές, η τράπεζα έχει μειώσει το προσωπικό της περίπου κατά 10 % το 2011. Τα επίπεδα του κόστους διατηρούνται υπό σταθερό έλεγχο και ο δείκτης εξόδων προς έσοδα έχει ήδη μειωθεί στο 45 % στο επίπεδο της μητρικής εταιρείας το 2011 και θα βελτιωθεί σταδιακά περαιτέρω το 2012-2014, με μείωση στο […] %.
            
         3.5.2.   Ικανότητα επίτευξης της βιωσιμότητας σύμφωνα με ένα βασικό σενάριο και ένα σενάριο έκθεσης σε ακραίες καταστάσεις
   
   
               (131)
            
            
               Στο σχέδιο αναδιάρθρωσης, με παραπομπή στην έκθεση ICAAP, έχει υποβληθεί ένα σενάριο έκθεσης σε ακραίες καταστάσεις για την Arion Bank το οποίο εξετάζει την ικανότητα της τράπεζας να επιτύχει μακροπρόθεσμη βιωσιμότητα βάσει διαφορετικών σεναρίων και εκθέσεων σε κίνδυνο.
            
         3.5.2.1.   Το βασικό σενάριο
   
   
               (132)
            
            
               Το σχέδιο αναδιάρθρωσης, όπως αναφέρεται ανωτέρω, που περιλαμβάνει τις δύο παραδοχές στις οποίες βασίζεται, συνιστά τη βασική υπόθεση.
            
         3.5.2.2.   Το σενάριο ακραίων καταστάσεων
   
   
               (133)
            
            
               Το σχέδιο αναδιάρθρωσης περιλαμβάνει ένα σενάριο ακραίων καταστάσεων, όπου το βασικό σενάριο εξελίσσεται βάσει των παραδοχών «παρατεταμένης βαθιάς ύφεσης» (ΠΒΥ) οι οποίες βασίζονται σε κατευθυντήριες γραμμές της FME. Ο στόχος της προσομοίωσης ακραίων καταστάσεων είναι να εξεταστεί με ποιον τρόπο τα κέρδη, οι πιστωτικές ζημίες, οι κεφαλαιακές απαιτήσεις, το διαθέσιμο κεφάλαιο/κεφαλαιακά αποθέματα ασφαλείας και η ρευστότητα της τράπεζας θα εξελίσσονταν σε ακραίες οικονομικές συνθήκες. Η διαφορά είναι ότι οι παραδοχές στο σενάριο ΠΒΥ για το 2009 είναι πλέον παραδοχές για το έτος 2012 κ.ο.κ. Οι παραδοχές συνοψίζονται στον πίνακα 6 κατωτέρω.
               
                  Πίνακας 6
               
               
                  Κύριες παραδοχές στο σενάριο παρατεταμένης βαθιάς ύφεσης (65)
                  
               
               
                           (%)
                        
                     
                            
                        
                        
                           2012
                        
                        
                           2013
                        
                        
                           2014
                        
                     
                           Αύξηση του ΑΕΠ
                        
                        
                           – 16,0
                        
                        
                           – 3,9
                        
                        
                           – 2,8
                        
                     
                           Ποσοστό ανεργίας
                        
                        
                           10,6
                        
                        
                           16,6
                        
                        
                           16,9
                        
                     
                           Πληθωρισμός
                        
                        
                           9,7
                        
                        
                           0,1
                        
                        
                           0,3
                        
                     
                           REIBOR
                        
                        
                           10,0
                        
                        
                           7,0
                        
                        
                           8,0
                        
                     
         
               (134)
            
            
               Το σενάριο ακραίων καταστάσεων έχει σχεδιαστεί στα πλαίσια μη πιθανών αλλά εν δυνάμει πιθανών αλλαγών στο οικονομικό περιβάλλον εντός του οποίου λειτουργεί η τράπεζα. Η αποδοτικότητα της τράπεζας επηρεάζεται ασφαλώς δυσμενώς από τις σοβαρές συνθήκες του σεναρίου της παρατεταμένης βαθιάς ύφεσης, εφόσον η απόδοση του κεφαλαίου θα είναι σημαντικά περιορισμένη (66). Θα παρουσιάσει, ωστόσο, μικρά κέρδη και εφόσον παράλληλα θα συρρικνώνονται το χαρτοφυλάκιο δανείων της τράπεζας και τα σταθμισμένα βάσει κινδύνου στοιχεία ενεργητικού, η κεφαλαιακή της θέση δεν θα επηρεαστεί αρνητικά (67). Η ρευστότητα της τράπεζας θα παρέμενε σε επίπεδο σαφώς υψηλότερο από αυτό των απαιτήσεων ελάχιστης κεφαλαιακής επάρκειας.
            
         
               (135)
            
            
               Η έκθεση ICAAP βασίζεται σε χρηματοοικονομικά στοιχεία της 31ης Δεκεμβρίου 2011. Το βασικό της συμπέρασμα είναι ότι αποτελεί εκτίμηση της τράπεζας ότι τα κεφάλαια που απαιτούνται για να καλυφθεί η έκθεση της τράπεζας, βάσει του πυλώνα Ι και ΙΙ, είναι της τάξης των […] δισεκατ. ISK. Το 16 % των σταθμισμένων βάσει κινδύνου στοιχείων ενεργητικού (RWA) ανέρχεται σε [..] δισεκατ. ISK. Η τράπεζα έχει κεφαλαιακή βάση […] δισεκατ. ISK και, ως εκ τούτου, κατέχει κεφαλαιακό απόθεμα ασφαλείας […] δισεκατ. ISK. Η εκτίμηση κεφαλαίου λαμβάνει υπόψη τους παράγοντες έκτακτων καταστάσεων, συμπεριλαμβανομένης της επίπτωσης του χαρτοφυλακίου δανείων της τράπεζας. Σύμφωνα με την έκθεση ICAAP, η διαχείριση κινδύνου της τράπεζας εστιάζεται στον εντοπισμό, την εκτίμηση και μέτρηση όλων των υλικών κινδύνων που αντιμετωπίζει η τράπεζα και οι κίνδυνοι ομαδοποιούνται σε τέσσερις κατηγορίες: πιστωτικός κίνδυνος (και κίνδυνος συγκέντρωσης), κίνδυνος αγοράς, λειτουργικός και λοιποί κίνδυνοι (όπως ο κίνδυνος ρευστότητας, ο επιχειρηματικός κίνδυνος και πολιτικός και νομικός κίνδυνος). Ο πίνακας 7 παρουσιάζει τους διάφορους παράγοντες κινδύνου που λαμβάνονται υπόψη στην κεφαλαιακή εκτίμηση.
               
                  Πίνακας 7
               
               
                  Αποτελέσματα έκθεσης ICAAP όσον αφορά την κεφαλαιακή εκτίμηση, ποσά σε δισεκατ. ISK
               
               
                            
                        
                        
                           ICAAP
                           31.12.2011
                        
                     
                           
                              Κεφαλαιακή απαίτηση (πυλώνας Ι)
                           
                        
                        
                           […]
                        
                     
                           Κίνδυνος συγκέντρωσης σε μία μόνο επιχείρηση
                        
                        
                           […]
                        
                     
                           Κίνδυνος συγκέντρωσης σε έναν τομέα
                        
                        
                           […]
                        
                     
                           Κίνδυνος επιτοκίου στο τραπεζικό τμήμα
                        
                        
                           […]
                        
                     
                           Κατηγορία συναλλαγματικού κινδύνου Γ, Δ, Ε
                        
                        
                           […]
                        
                     
                           Φορολογικές αρχές
                        
                        
                           […]
                        
                     
                           Κίνδυνος αποτίμησης — μη εισηγμένες οντότητες
                        
                        
                           […]
                        
                     
                           Κίνδυνος αποτίμησης — χαρτοφυλάκιο δανείων
                        
                        
                           […]
                        
                     
                           
                              Εκτίμηση κεφαλαίου πυλώνας ΙΙ
                           
                        
                        
                           […]
                        
                     
                           
                              Εκτίμηση συνολικής κεφαλαιακής επάρκειας (πυλώνες I+II)
                           
                        
                        
                           […]
                        
                     
                           16 % των στοιχείων ενεργητικού RWA
                        
                        
                           […]
                        
                     
                           Συνολική κεφαλαιακή βάση
                        
                        
                           […]
                        
                     
                           Κεφαλαιακό απόθεμα ασφαλείας
                        
                        
                           […]
                        
                     
         
               (136)
            
            
               Η έκθεση ICAAP αναφέρει ότι, μολονότι έχει σημειωθεί σημαντική πρόοδος στη μείωση της μεγάλης ανισορροπίας ανάμεσα στα δάνεια σε συνάλλαγμα σε πελάτες και στις καταθέσεις στο ισλανδικό νόμισμα, απαιτείται εργασία για να εκλείψει η υπολειπόμενη ανισορροπία το 2012. Στα τέλη του 2011, οι ανισορροπίες υπερέβαιναν το απαιτούμενο από τον νόμο όριο και ήταν αναγκαία η χορήγηση άδειας εξαίρεσης από τη CBI. Η στρατηγική της τράπεζας για τη μείωση της συναλλαγματικής ανισορροπίας της είναι, αφενός, η συστημική μετατροπή σε ISK των δανείων σε συνάλλαγμα προς πελάτες οι οποίοι έχουν έσοδα σε ISK και, αφετέρου, ο περιορισμός των συναλλαγματικών ανισορροπιών μέσω συμφωνιών με τη CBI και swap συναλλάγματος με τους Ισλανδούς πελάτες.
            
         
               (137)
            
            
               Ο κίνδυνος ρευστότητας είναι ένας από τους σημαντικότερους παράγοντες κινδύνου της τράπεζας. Αυτό προέρχεται από το γεγονός ότι η λήξη των δανείων υπερβαίνει τη διάστημα μέχρι τη λήξη των καταθέσεων. Στρατηγική της τράπεζας είναι να παρακολουθεί στενά τη ρευστότητά της και να παρατείνει τη λήξη από την πλευρά των υποχρεώσεων, με προσεκτική ανάλυση της σταθερότητας των καταθέσεων (68) και τη διαφοροποίηση της χρηματοδότησής της. Σύμφωνα με τις εσωτερικές απαιτήσεις της τράπεζας, ο εξασφαλισμένος δείκτης ρευστότητας δεν πρέπει να τοποθετείται κάτω από το […] % των καταθέσεων και ο δείκτης ελάχιστης ρευστότητας πρέπει να είναι […] % ή ελαφρώς υψηλότερος από τις απαιτήσεις της FME, οι οποίες είναι 20 % για τον διασφαλισμένο δείκτη ρευστότητας και 5 % για τον δείκτη ταμειακής ρευστότητας. Όπως φαίνεται στο διάγραμμα 1 ανωτέρω, η τράπεζα έχει παραμείνει σε επίπεδο σαφώς ανώτερο από τα όρια αναφοράς της FME και τα εσωτερικά όρια. Μέσω ανάλυσης της βάσης καταθέσεών της, όπου οι καταθέσεις κατατάσσονται σε επτά ομάδες ανάλογα με τη σταθερότητά τους, η τράπεζα έχει πραγματοποιήσει δοκιμή αντοχής της ρευστότητάς της σε ακραίες καταστάσεις. Με την παραδοχή της άμεσης άρσης του ελέγχου κεφαλαίων, ο εξασφαλισμένος συντελεστής ρευστότητας της τράπεζας θα […]. Ο συντελεστής ταμειακής ρευστότητας θα […]. Εντούτοις, η τράπεζα έχει καταρτίσει σχέδια έκτακτης ανάγκης για την αντιμετώπιση πιθανής κρίσης χρηματοδότησης και μεταξύ άλλων […].
            
         3.5.3.   Στρατηγική εξόδου/αποπληρωμής από το κράτος
   
   
               (138)
            
            
               Όπως έχει ήδη περιγραφεί ανωτέρω, η εισφορά κεφαλαίου κατηγορίας ΙΙ έχει διάρκεια 10 ετών, από τις 30 Δεκεμβρίου 2009. Όσον αφορά την απόδοση, υπάρχει ενσωματωμένη ρήτρα σταδιακής αύξησης μετά από 5 έτη (δηλαδή το 2014), από 400 μβ σε 500 μβ επιπλέον του Euribor. Σύμφωνα με τις ισλανδικές αρχές, αυτή η σταδιακή αύξηση θα πρέπει να λειτουργεί ως κίνητρο για να αποπληρώσει η τράπεζα αυτό το κεφάλαιο από εκείνη τη χρονική στιγμή.
            
         
               (139)
            
            
               Όσον αφορά τη συμμετοχή του 13 % που διατηρεί το κράτος στην Arion Bank, οι συμμετοχές της κυβέρνησης σε χρηματοπιστωτικές επιχειρήσεις υπόκεινται στη διαχείριση του Icelandic State Financial Investments (ISFI) (69). Σύμφωνα με τον κρατικό προϋπολογισμό του 2012, η κυβέρνηση έχει εξουσιοδοτηθεί να πωλήσει τις μετοχές που κατέχει σήμερα σε ταμιευτήρια, αλλά δεν έχει ληφθεί ακόμα απόφαση όσον αφορά την πώληση κρατικών συμμετοχών στις τρεις μεγαλύτερες εμπορικές τράπεζες. Έχει συσταθεί, ωστόσο, ομάδα εργασίας από τα αρμόδια υπουργεία για να διερευνήσουν πιθανούς τρόπους διάθεσης των συμμετοχών στις εμπορικές τράπεζες. Η κυβέρνηση έχει δηλώσει ότι, ενώ δεν προτίθεται να μειώσει τη συμμετοχή της στην Landsbankinn σε επίπεδο κατώτερο των δύο τρίτων του μετοχικού κεφαλαίου της τράπεζας, οι συμμετοχές στην Arion Bank και την Íslandsbanki θα μπορούσαν να διατεθούν σύντομα προς πώληση ή να πωληθούν με τις τράπεζες εξ ολοκλήρου, εάν το αποφασίσουν οι μέτοχοι πλειοψηφίας και ικανοποιηθούν ορισμένες προϋποθέσεις.
            
         
               (140)
            
            
               Η ειδική ταμειακή διευκόλυνση είναι διαθέσιμη μόνο έως την 31η Δεκεμβρίου 2014, η οποία συμπίπτει με τη λήξη του ομολόγου SPRON.
            
         4.   ΛΟΓΟΙ ΓΙΑ ΤΗΝ ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ
   
               (141)
            
            
               Στην απόφαση για την κίνηση της διαδικασίας, η Αρχή έκρινε αρχικά ότι τα μέτρα που έλαβε το ισλανδικό κράτος για την κεφαλαιοποίηση της Arion Bank καθώς και η ταμειακή διευκόλυνση ενέχουν στοιχείο κρατικής ενίσχυσης σύμφωνα με το άρθρο 61 της συμφωνίας ΕΟΧ. Επιπλέον, δεν θα μπορούσε να αποκλειστεί η ύπαρξη στοιχείου κρατικής ενίσχυσης και στην εγγύηση των καταθέσεων. Η Αρχή θα λάβει τελική θέση για τα εν λόγω μέτρα, τα οποία εξακολουθούν να επηρεάζουν την παρούσα εκτίμηση, στην παρούσα απόφαση.
            
         
               (142)
            
            
               Όσον αφορά το συμβιβάσιμο των μέτρων που εκτιμήθηκαν στην απόφαση για την κίνηση της διαδικασίας, η Αρχή θεώρησε ότι θα μπορούσε να διαμορφωθεί τελική άποψη μόνο βάσει ενός σχεδίου αναδιάρθρωσης, το οποίο δεν είχε υποβληθεί όταν η Αρχή αποφάσισε να κινήσει την επίσημη διαδικασία έρευνας στις 15 Δεκεμβρίου 2010. Η Αρχή διατύπωσε αμφιβολίες σχετικά με το συμβιβάσιμο της ενίσχυσης, κυρίως λόγω του γεγονότος ότι για διάστημα μεγαλύτερο του ενός έτους από τη δημιουργία της Arion Bank δεν υπήρχε σχέδιο αναδιάρθρωσης.
            
         4.1.   Παρατηρήσεις των ενδιαφερομένων μερών
   
   
               (143)
            
            
               Η Αρχή έλαβε δήλωση εξ ονόματος των πιστωτών της παλαιάς τράπεζας, στην οποία τόνιζαν ότι έπρεπε να θεωρηθούν ως ενδιαφερόμενα μέρη και δήλωσαν ότι ήταν πιθανό να υποβάλουν πρόσθετες παρατηρήσεις σε μεταγενέστερο στάδιο.
            
         4.2.   Παρατηρήσεις των ισλανδικών αρχών
   
   
               (144)
            
            
               Οι ισλανδικές αρχές αποδέχονται ότι τα μέτρα που ελήφθησαν για τη σύσταση της New Kaupthing Bank, νυν Arion Bank, συνιστούν κρατική ενίσχυση. Κατά την άποψη των ισλανδικών αρχών, τα μέτρα είναι παρ' όλα αυτά συμβιβάσιμα με τη λειτουργία της συμφωνίας ΕΟΧ βάσει του άρθρου 61 παράγραφος 3 στοιχείο β) της συμφωνίας, διότι είναι αναγκαία, αναλογικά και κατάλληλα για να διορθώσουν μια σοβαρή διαταραχή στην ισλανδική οικονομία. Κατά την άποψη των ισλανδικών αρχών, τα μέτρα που ελήφθησαν είναι καθόλα σύμφωνα με τις αρχές που ορίζονται στις κατευθυντήριες γραμμές της Αρχής για τις κρατικές ενισχύσεις. Υποστηρίζουν ακόμη ότι η ενίσχυση είναι αναγκαία και περιορίζεται στο ελάχιστο αναγκαίο ποσό.
            
         
               (145)
            
            
               Επιπλέον, οι ισλανδικές αρχές τονίζουν ότι οι πρώην μέτοχοι της Kaupthing Bank έχουν απωλέσει το σύνολο των μετοχών τους και δεν έλαβαν καμία αποζημίωση από το κράτος, ότι η ενίσχυση είναι καλά σχεδιασμένη για να περιοριστούν στο ελάχιστο οι αρνητικές επιπτώσεις στους ανταγωνιστές και ότι οι όροι των δανείων (το κεφάλαιο κατηγορίας ΙΙ) είναι συγκρίσιμοι με τα επιτόκια της αγοράς.
            
         
               (146)
            
            
               Οι ισλανδικές αρχές δεν θεωρούν ότι η εγγύηση καταθέσεων ενέχει κρατική ενίσχυση.
            
         4.3.   Δεσμεύσεις των ισλανδικών αρχών
   
   
               (147)
            
            
               Οι ισλανδικές αρχές έχουν υποβάλει ορισμένες δεσμεύσεις, οι περισσότερες από τις οποίες αφορούν την προκαλούμενη από την εξεταζόμενη ενίσχυση νόθευση του ανταγωνισμού. Οι δεσμεύσεις παρατίθενται σε παράρτημα.
            
         II.   ΕΚΤΙΜΗΣΗ
   
   1.   Η ΥΠΑΡΞΗ ΚΡΑΤΙΚΗΣ ΕΝΙΣΧΥΣΗΣ
   
               (148)
            
            
               Το άρθρο 61 παράγραφος 1 της συμφωνίας ΕΟΧ ορίζει τα ακόλουθα:
               «Ενισχύσεις που χορηγούνται υπό οποιαδήποτε μορφή από τα κράτη μέλη της ΕΚ, τα κράτη της ΕΖΕΣ ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής, είναι ασυμβίβαστες με τη λειτουργία της παρούσας συμφωνίας, κατά το μέτρο που επηρεάζουν τις μεταξύ των συμβαλλομένων μερών συναλλαγές, εκτός εάν η παρούσα συμφωνία ορίζει άλλως.»
            
         
               (149)
            
            
               Η αρχή θα εκτιμήσει τα ακόλουθα μέτρα (70) κατωτέρω:
               
                           —
                        
                        
                           το αρχικό διαχειριστικό κεφάλαιο που χορήγησε το ιρλανδικό κράτος στη νέα τράπεζα·
                        
                     
                           —
                        
                        
                           η (προσωρινή) πλήρης ανακεφαλαιοποίηση της νέας τράπεζας από το κράτος·
                        
                     
                           —
                        
                        
                           η διατήρηση από το κράτος του 13 % του μετοχικού κεφαλαίου, μετά τη μεταβίβαση του 87 % του μετοχικού κεφαλαίου της νέας τράπεζας στους πιστωτές της Kaupthing· και
                        
                     
                           —
                        
                        
                           τη χορήγηση από το κράτος κεφαλαίου κατηγορίας ΙΙ στη νέα τράπεζα υπό μορφή χρέους μειωμένης εξασφάλισης.
                        
                     Στη συνέχεια τα ανωτέρω μέτρα αναφέρονται συλλογικά ως «μέτρα κεφαλαιοποίησης». Επιπλέον, η Αρχή θα εκτιμήσει:
               
                           —
                        
                        
                           τη συμφωνία ειδικής ταμειακής διευκόλυνσης·
                        
                     
                           —
                        
                        
                           τη συμφωνία swap της SPRON·
                        
                     
                           —
                        
                        
                           τη δήλωση της ισλανδικής κυβέρνησης να εγγυηθεί τις εγχώριες καταθέσεις εξ ολοκλήρου σε όλες τις ισλανδικές τράπεζες.
                        
                     
         1.1.   Ύπαρξη κρατικών πόρων
   
   
               (150)
            
            
               Όπως έχει ήδη κρίνει καταρχήν η Αρχή στην απόφαση για την κίνηση διαδικασίας, είναι σαφές ότι τα μέτρα κεφαλαιοποίησης χρηματοδοτούνται με κρατικούς πόρους χορηγούμενους από το ισλανδικό Δημόσιο Ταμείο. Κρατικοί πόροι είναι επίσης εμφανώς παρόντες και στην ταμειακή διευκόλυνση που διατέθηκε στην Arion Bank. Όσον αφορά τη συμφωνία swap της SPRON, το κράτος ανέλαβε τον κίνδυνο του ότι τα περιουσιακά στοιχεία της SPRON/Drómi δεν θα ήταν αρκετά για να καλύψουν τις μεταβιβασθείσες υποχρεώσεις (καταθέσεις) της SPRON. Στην ουσία, εγγυήθηκε να καλύψει το έλλειμμα, το οποίο συνεπάγεται (δυνητική) μεταβίβαση κρατικών πόρων.
            
         
               (151)
            
            
               Όσον αφορά την εγγύηση των καταθέσεων, η Αρχή τονίζει, εξαρχής, ότι η εκτίμησή της περιορίζεται στην πρόσθετη εγγύηση των καταθέσεων που περιγράφεται ανωτέρω, η οποία συνίσταται βασικά στις δηλώσεις εκ μέρους της ισλανδικής κυβέρνησης ότι οι καταθέσεις στις εγχώριες εμπορικές τράπεζες και τα ταμιευτήρια και τα υποκαταστήματά τους στην Ισλανδία θα είναι εξ ολοκλήρου εγγυημένες.
            
         
               (152)
            
            
               Η παρούσα εκτίμηση υπόκειται στην επιφύλαξη της άποψης της Αρχής σχετικά με το συμβιβάσιμο του νόμου αριθ. 98/1999 και των πράξεων της ισλανδικής κυβέρνησης και της TIF κατά τη χρηματοπιστωτική κρίση με το δίκαιο του ΕΟΧ, ιδίως με την οδηγία 94/19/ΕΚ. Όσον αφορά την εφαρμογή των οδηγιών 97/9/ΕΚ και 94/19/ΕΚ, η Αρχή κρίνει ότι, εφόσον τα μέτρα αυτά συνιστούν κρατική ενίσχυση, η χρήση κρατικών πόρων για την τήρηση υποχρεώσεων βάσει του δικαίου του ΕΟΧ δεν θα έθετε γενικά προβλήματα βάσει του άρθρου 61 της συμφωνίας ΕΟΧ. Η παρούσα απόφαση δεν εξετάζει, συνεπώς, τα εν λόγω μέτρα.
            
         
               (153)
            
            
               Η Αρχή ανέφερε, στην απόφασή της για την κίνηση της διαδικασίας, ότι θα ερευνούσε διεξοδικότερα το κατά πόσο οι δηλώσεις της ισλανδικής κυβέρνησης που περιγράφονται ανωτέρω είναι επαρκώς ακριβείς, σταθερές, χωρίς όρους και νομικά δεσμευτικές, κατά τρόπο που να συνιστούν ανάληψη υποχρέωσης για κρατικούς πόρους (71). Κατά την εκτίμηση του αν πληρούνται τα εν λόγω κριτήρια, η Αρχή επισημαίνει ότι οι δηλώσεις συνιστούσαν αμετάκλητη δέσμευση δημόσιων πόρων, όπως αποδεικνύει το γεγονός ότι το ιρλανδικό κράτος έχει καταβάλει κάθε δυνατή προσπάθεια για την προστασία των καταθετών: όχι μόνο μετέβαλε την προτεραιότητα των κατόχων καταθέσεων σε αφερέγγυες τράπεζες (το οποίο δεν θα συνεπαγόταν τη χρήση κρατικών πόρων), αλλά, επιπλέον, κατέστησε σαφές ότι δεν θα επέτρεπε να υποστούν οι καταθέτες καμία ζημία. Η καθολική εγγύηση εκ μέρους της κυβέρνησης όλων των καταθέσεων στις εγχώριες εμπορικές τράπεζες και τα ταμιευτήρια είναι επιπλέον χωριστή από όλα τα προγράμματα εγγύησης καταθέσεων που βασίζονται σε πράξεις του ΕΟΧ, λόγω του γεγονότος ότι η παρεχόμενη προστασία δεν περιορίζεται σε συγκεκριμένο ποσό και δεν καταβάλλεται χρηματοδοτική συνεισφορά από τις τράπεζες οι οποίες επωφελούνται από αυτό το μέτρο.
            
         
               (154)
            
            
               Ο τρόπος με τον οποίο η ισλανδική κυβέρνηση αντιλαμβάνεται τη δήλωσή της καταδεικνύεται από τις κρατικές παρεμβάσεις στον χρηματοπιστωτικό τομέα από τον Οκτώβριο του 2008 και μετά, οι οποίες είχαν ως κίνητρο την πρόθεση να τηρηθεί αυτή η δήλωση. Οι παρεμβάσεις αυτές περιελάμβαναν μέτρα για την κάλυψη των καταθέσεων σε χρηματοπιστωτικές επιχειρήσεις, όπως η ίδρυση των τριών εμπορικών τραπεζών, η μεταβίβαση των καταθέσεων της SPRON στην Arion Bank, η μεταβίβαση των καταθέσεων Straumur στην Íslandsbanki, η ανάληψη από την CBI των καταθέσεων πέντε ταμιευτηρίων στην Sparisjódabanki Íslands, η μεταβίβαση καταθέσεων της Byr Savings Bank στην Byr hf, η μεταβίβαση καταθέσεων από την Keflavík Savings Bank στην SpKef και η ανάληψη ευθύνης από το κράτος για τις καταθέσεις στην SpKef μετά την αναγκαστική συγχώνευση με την Landsbankinn.
            
         
               (155)
            
            
               Πράγματι, οι ισλανδικές αρχές ισχυρίστηκαν σε διάφορες υποθέσεις κρατικών ενισχύσεων τις οποίες ερευνά επί του παρόντος η Αρχή, όπως αναφέρθηκε προηγουμένως ότι το μέτρο που επιλεγόταν σε κάθε περίπτωση ήταν από δημοσιονομική άποψη η λιγότερο επαχθής επιλογή προκειμένου το ισλανδικό κράτος να τηρήσει τη δέσμευσή του για την πλήρη προστασία των καταθέσεων.
            
         
               (156)
            
            
               Με βάση τα ανωτέρω, η Αρχή θεωρεί ότι έχει τεθεί σε εφαρμογή ένα νομικά δεσμευτικό, ακριβές, χωρίς όρους και σταθερό μέτρο. Σε αυτή τη βάση, η Αρχή συνεπώς καταλήγει στο συμπέρασμα ότι οι δηλώσεις της ισλανδικής κυβέρνησης σύμφωνα με τις οποίες οι καταθέσεις είναι εξ ολοκλήρου εγγυημένες συνεπάγονται ανάληψη υποχρέωσης για κρατικούς πόρους κατά την έννοια του άρθρου 61 της συμφωνίας του ΕΟΧ.
            
         1.2.   Ευνοϊκή μεταχείριση ορισμένων επιχειρήσεων η κλάδων παραγωγής
   
   1.2.1.   Πλεονέκτημα
   
   
               (157)
            
            
               Πρώτον, τα μέτρα ενίσχυσης πρέπει να αποφέρουν στη νέα τράπεζα πλεονεκτήματα που την απαλλάσσουν από τις επιβαρύνσεις με τις οποίες κανονικά βαρύνεται ο προϋπολογισμός της. Σύμφωνα με το αρχικό συμπέρασμά της στην απόφαση για την κίνηση της διαδικασίας, η Αρχή εμμένει στην άποψη ότι καθένα από τα μέτρα κεφαλαιοποίησης αποφέρει πλεονέκτημα στη νέα τράπεζα, διότι το χορηγούμενο κεφάλαιο δεν θα ήταν διαθέσιμο στην τράπεζα χωρίς κρατική παρέμβαση.
            
         
               (158)
            
            
               Για να διαπιστώσει αν μια επένδυση σε μια επιχείρηση, παραδείγματος χάρη μέσω εισφοράς κεφαλαίου, αποφέρει πλεονέκτημα, η Αρχή εφαρμόζει την αρχή του ιδιώτη επενδυτή σε οικονομία αγοράς και εκτιμά αν ένας ιδιώτης επενδυτής συγκρίσιμου μεγέθους με αυτόν του δημόσιου οργανισμού που λειτουργεί σε κανονικές συνθήκες αγοράς θα είχε πραγματοποιήσει μια τέτοια επένδυση (72). Όσον αφορά τα μέτρα κεφαλαιοποίησης προς όφελος των προβληματικών τραπεζών από την εκδήλωση της χρηματοπιστωτικής κρίσης, η προσέγγιση που ακολουθούν τόσο η Ευρωπαϊκή Επιτροπή (σε πολυάριθμες υποθέσεις από τότε που εκδηλώθηκε η χρηματοπιστωτική κρίση (73)) και η Αρχή (74) έγκειται γενικά στο ότι οι ανακεφαλαιοποιήσεις τραπεζών από το κράτος συνιστούν κρατική ενίσχυση, δεδομένης της αναταραχής και της αβεβαιότητας που επικρατούν στις χρηματοπιστωτικές αγορές από το φθινόπωρο του 2008. Αυτή η γενική παρατήρηση εφαρμόζεται ειδικότερα στις ισλανδικές χρηματοπιστωτικές αγορές το 2008 και το 2009, όταν κατέρρευσε ολόκληρο το σύστημα. Συνεπώς, η Αρχή θεωρεί ότι τα μέτρα ανακεφαλαιοποίησης αποφέρουν πλεονέκτημα στην Arion Bank, παρά την τελική μεταβίβαση του 87 % του κεφαλαίου της νέας τράπεζας στους (σε μεγάλο βαθμό ιδιωτικούς) πιστωτές της. Η συμμετοχή του ιδιωτικού τομέα στην κεφαλαιοποίηση της Arion Bank πραγματοποιήθηκε εξ ολοκλήρου από πιστωτές της παλαιάς τράπεζας οι οποίοι απλώς επιδίωξαν να περιορίσουν στο ελάχιστο τις ζημίες τους (75).
            
         
               (159)
            
            
               Παρόμοια εκτίμηση ισχύει όσον αφορά την ειδική ταμειακή διευκόλυνση, η οποία αποτέλεσε αντικείμενο διαπραγμάτευσης στο πλαίσιο δέσμης μέτρων κρατικής ενίσχυσης που αποσκοπούσαν στην αποκατάσταση των δραστηριοτήτων μιας πτωχευμένης τράπεζας σε μια νεοσυσταθείσα τράπεζα και στην ενθάρρυνση των πιστωτών της τράπεζας που πτώχευσε να συμμετάσχουν με ίδια κεφάλαια στη νέα τράπεζα. Είναι προφανές ότι το κράτος παρενέβη, διότι δεν ήταν σαφές αν θα μπορούσε να εξασφαλίσει η Arion Bank επαρκή ρευστότητα στην αγορά. Αντί λοιπόν να ενεργήσει ως ιδιώτης επενδυτής, το κράτος υποκατέστησε τον ρόλο των ιδιωτικών φορέων της αγοράς οι οποίοι απέφυγαν να δανείσουν τις χρηματοπιστωτικές επιχειρήσεις. Συνεπώς, η Αρχή επιβεβαιώνει το αρχικό συμπέρασμα στο οποίο κατέληξε στην απόφαση για την κίνηση διαδικασίας και θεωρεί ότι η ειδική ταμειακή διευκόλυνση αποφέρει πλεονέκτημα στην Arion Bank.
            
         
               (160)
            
            
               Αναφορικά με τη μεταβίβαση καταθέσεων από τη SPRON και την πληρωμή του ομολόγου που εξέδωσε η Drómi — η συμφωνία swap της SPRON, η Αρχή επισημαίνει με θετικό πνεύμα ότι η συνολική συναλλαγή αποσκοπεί στην παροχή στην Arion Bank αντιστάθμισης αποκλειστικά ισόποσης προς τις μεταβιβασθείσες υποχρεώσεις. Εντούτοις, εφόσον ο συνολικός κίνδυνος του ομολόγου της Drómi αντιπροσωπεύει μικρότερη αξία από τις μεταβιβασθείσες καταθέσεις, και η υποχρέωση κάλυψης κάθε πιθανού ελλείμματος αποδίδεται στο κράτος. Φαίνεται ότι η Αrion Bank, πέραν του ότι εισπράττει έσοδα μέσω πληρωμών τόκων για τα ομόλογα, μπορεί να αποκτά τεκμαρτή αξία επωνυμίας και πρόσθετα μερίδια αγοράς χωρίς να αναλαμβάνει κανέναν κίνδυνο. Η Αρχή συμπεραίνει ότι αυτό συνιστά πλεονέκτημα (76).
            
         
               (161)
            
            
               Τέλος, η Αρχή πρέπει επίσης να εκτιμήσει αν η πρόσθετη εγγύηση καταθέσεων αποφέρει πλεονέκτημα στην Arion Bank και στις ισλανδικές τράπεζες γενικά. Ως προς αυτό, η Αρχή επισημαίνει ότι, όταν οι ισλανδικές αρχές προέβησαν για πρώτη φορά στη δήλωση ότι οι καταθέσεις θα ήταν εγγυημένες, δεν ήταν απολύτως σαφές πώς ακριβώς θα υλοποιούνταν στην πράξη αυτή η εγγύηση, ιδίως τι επίπτωση θα είχε αυτή η παρέμβαση στην τράπεζα η οποία δεν θα ήταν σε θέση να τηρεί πλέον τις οικονομικές υποχρεώσεις της έναντι των καταθετών της. Στο μεταξύ, διαφάνηκε ότι θα επιτρεπόταν σε μια τέτοια τράπεζα να πτωχεύσει, αλλά ότι το ισλανδικό κράτος θα διασφάλιζε, για παράδειγμα μέσω της μεταφοράς των καταθέσεων σε άλλη τράπεζα και τις κάλυψης του ελλείμματος των περιουσιακών στοιχείων, ότι οι καταθέσεις θα καλύπτονταν εξ ολοκλήρου και ότι οι καταθέτες δεν θα έπαυαν ποτέ να έχουν πρόσβαση στο συνολικό ποσό των καταθέσεών τους.
            
         
               (162)
            
            
               Η Αρχή θεωρεί ότι είναι δευτερεύουσας σημασίας το ερώτημα με ποιον ακριβώς τρόπο το κράτος θα ενεργούσε για να τηρήσει την απεριόριστη εγγύηση των εγχώριων καταθέσεων. Αυτό που έχει σημασία είναι το ότι ανέλαβε την υποχρέωση να παρέμβει σε περίπτωση που μια τράπεζα θα αδυνατούσε να καταβάλει τις καταθέσεις, σε απεριόριστο ποσό.
            
         
               (163)
            
            
               Αυτή η απεριόριστη εγγύηση έχει, κατά την άποψη της Αρχής, ευνοήσει την Arion Bank: πρώτον, διότι παρέχει πολύτιμο ανταγωνιστικό πλεονέκτημα — μια απεριόριστη εγγύηση του κράτους και, ως εκ τούτου, σημαντικό δίχτυ ασφαλείας — έναντι εναλλακτικών επενδυτικών επιλογών και φορέων παροχής υπηρεσιών. Αυτό φαίνεται και από πρόσφατη έκθεση του Υπουργείου Οικονομικών η οποία αναφέρει ότι: «Οι ισλανδικές χρηματοπιστωτικές επιχειρήσεις λειτουργούν σήμερα σε προστατευόμενο περιβάλλον με κεφαλαιακούς ελέγχους και καθολική εγγύηση καταθέσεων. Υπό αυτούς τους όρους, οι τραπεζικές καταθέσεις είναι στην πράξη η μοναδική ασφαλής επιλογή για τους Ισλανδούς αποταμιευτές» (77).
            
         
               (164)
            
            
               Δεύτερον, είναι σαφές ότι, εάν δεν υπήρχε η εγγύηση, η Arion Bank θα διέτρεχε ευκολότερα τον κίνδυνο μαζικών αναλήψεων των καταθέσεων, όπως συνέβη με την προκάτοχό της (78). Συνεπώς, η τράπεζα θα ήταν πιθανώς αναγκασμένη να πληρώσει υψηλότερα επιτόκια (για την αντιστάθμιση αυτού του κινδύνου), ώστε να προσελκύσει ή ακόμη για να διατηρήσει ορισμένο μέρος των καταθέσεων, εάν το ισλανδικό κράτος δεν είχε αναλάβει το ίδιο να παράσχει πρόσθετη απεριόριστη εγγύηση των καταθέσεων. Κατά συνέπεια, η Αρχή κρίνει ότι η εγγύηση των καταθέσεων συνεπάγεται πλεονέκτημα για την τράπεζα.
            
         1.2.2.   Επιλεκτικότητα
   
   
               (165)
            
            
               Δεύτερον, το μέτρο της ενίσχυσης πρέπει να είναι επιλεκτικό από την άποψη ότι ευνοεί «ορισμένες επιχειρήσεις ή κλάδους παραγωγής». Τα μέτρα κεφαλαιοποίησης, η ταμειακή διευκόλυνση και η συμφωνία swap της SPRON είναι επιλεκτικά, εφόσον είναι αποκλειστικά προς όφελος της Arion Bank.
            
         
               (166)
            
            
               Επιπλέον, εφόσον η στήριξη του κράτους μπορεί να είναι επιλεκτική ακόμη και σε καταστάσεις κατά τις οποίες ωφελούνται ένας ή περισσότεροι τομείς της οικονομίας χωρίς να ωφελούνται άλλοι, η Αρχή θεωρεί επίσης ότι η κρατική εγγύηση των καταθέσεων που ωφελεί τον ισλανδικό τραπεζικό τομέα συνολικά είναι επιλεκτική. Το συμπέρασμα αυτό εξάγεται επίσης από τις εκτιμήσεις που παρατέθηκαν ανωτέρω σύμφωνα με τις οποίες οι τράπεζες ευνοούνται έναντι άλλων επιχειρήσεων οι οποίες παρέχουν δυνατότητες αποταμίευσης και επένδυσης χρημάτων.
            
         1.3.   Νόθευση του ανταγωνισμού και επηρεασμός των μεταξύ των συμβαλλομένων μερών συναλλαγών
   
   
               (167)
            
            
               Τα μέτρα ενισχύουν τη θέση της Arion Bank έναντι των ανταγωνιστών της (ή δυνητικών ανταγωνιστών) στην Ισλανδία και σε άλλα κράτη του ΕΟΧ. Η Arion Bank είναι επιχείρηση η οποία δραστηριοποιείται, όπως περιγράφηκε ανωτέρω, σε χρηματοπιστωτικές αγορές οι οποίες είναι ανοιχτές στον διεθνή ανταγωνισμό στον ΕΟΧ. Ενώ οι ισλανδικές χρηματοπιστωτικές αγορές είναι επί του παρόντος μάλλον απομονωμένες, ιδίως λόγω των κεφαλαιακών ελέγχων, εξακολουθούν να υφίστανται διασυνοριακές συναλλαγές και δυναμικό και είναι πιθανό να αυξηθούν οι συναλλαγές αμέσως μόλις αρθούν οι έλεγχοι των κεφαλαίων. Πρέπει, συνεπώς, να θεωρηθεί ότι όλα τα υπό εξέταση μέτρα νοθεύουν τον ανταγωνισμό και επηρεάζουν τις συναλλαγές μεταξύ των συμβαλλόμενων μερών της συμφωνίας του ΕΟΧ (79).
            
         1.4.   Συμπέρασμα
   
   
               (168)
            
            
               Η Αρχή, συνεπώς, καταλήγει στο συμπέρασμα ότι τα μέτρα που έλαβε η ισλανδική κυβέρνηση για την κεφαλαιοποίηση της νέας τράπεζας και η ταμειακή διευκόλυνση, η εγγύηση καταθέσεων και η συμφωνία swap της SPRON ενέχουν κρατική ενίσχυση κατά την έννοια του άρθρου 61 παράγραφος 1 της συμφωνίας ΕΟΧ.
            
         2.   ΔΙΑΔΙΚΑΣΤΙΚΕΣ ΑΠΑΙΤΗΣΕΙΣ
   
               (169)
            
            
               Κατ' εφαρμογή του άρθρου 1 παράγραφος 3 του μέρους I του πρωτοκόλλου 3 «η Εποπτεύουσα Αρχή της ΕΖΕΣ ενημερώνεται, έγκαιρα, ώστε να είναι σε θέση να υποβάλει τις παρατηρήσεις, για κάθε σχέδιο χορήγησης ή τροποποίησης ενίσχυσης […]. Το οικείο κράτος δεν θέτει τα προτεινόμενα μέτρα σε εφαρμογή πριν η διαδικασία καταλήξει σε τελική απόφαση».
            
         
               (170)
            
            
               Οι ισλανδικές αρχές δεν κοινοποίησαν στην Αρχή τα μέτρα που καλύπτονται από την απόφαση για την κίνηση διαδικασίας πριν αυτά τεθούν σε εφαρμογή. Συνεπώς, η Αρχή συμπεραίνει ότι οι ισλανδικές αρχές δεν έχουν τηρήσει την υποχρέωσή τους βάσει του άρθρου 1 παράγραφος 3 του μέρους I του πρωτοκόλλου 3. Ως εκ τούτου, τα εν λόγω μέτρα ενίσχυσης ήταν παράνομα. Όσον αφορά την εξαγορά της SPM savings Bank από την Arion Bank, για την οποία η Αρχή διαπίστωσε ότι δεν ενέχει κρατική ενίσχυση, επισημαίνεται παρ' όλα αυτά ότι, σύμφωνα με την παράγραφο 41 των κατευθυντήριων γραμμών της Αρχής σχετικά με την αναδιάρθρωση, και για να αποτραπεί η χρησιμοποίηση κρατικής ενίσχυσης αντίθετα προς τους κανόνες του ανταγωνισμού, οι εξαγορές από τράπεζα ανταγωνιστικών επιχειρήσεων επιτρέπονται μόνο σε έκτακτες περιστάσεις και μετά από κοινοποίηση στην Αρχή.
            
         3.   ΤΟ ΣΥΜΒΙΒΑΣΙΜΟ ΤΗΣ ΕΝΙΣΧΥΣΗΣ
   
               (171)
            
            
               Ως προκαταρκτική παρατήρηση, η Αρχή επισημαίνει ότι, ενώ η Arion Bank είναι νέα νομική οντότητα που ιδρύθηκε το 2008, όσον αφορά τις εγχώριες δραστηριότητες, είναι προφανώς ο οικονομικός διάδοχος της Kaupthing Bank, από την άποψη ότι υπάρχει οικονομική συνέχεια ανάμεσα σε αυτές τις δύο οντότητες. Εφόσον οι οικονομικές δραστηριότητες τις οποίες ασκεί η Arion Bank από το φθινόπωρο του 2008 και μετά δεν θα μπορούσαν να συνεχιστούν χωρίς κρατική ενίσχυση, η Αρχή θεωρεί ότι η τράπεζα είναι προβληματική επιχείρηση.
            
         
               (172)
            
            
               Επιπλέον, τα υπό εκτίμηση μέτρα συνιστούν ταυτόχρονα μέτρα διάσωσης και αναδιάρθρωσης. Όπως αναφέρεται στην απόφαση για την κίνηση διαδικασίας, η Αρχή θα είχε ενδεχομένως εγκρίνει προσωρινά τα μέτρα ως συμβιβάσιμη ενίσχυση διάσωσης, εάν αυτά είχαν κοινοποιηθεί πριν την εφαρμογή τους και πριν διατυπωθεί τελική άποψη γι' αυτά βάσει ενός σχεδίου αναδιάρθρωσης. Ωστόσο, επειδή δεν υπήρξε έγκαιρη κοινοποίηση, η Αρχή κίνησε την επίσημη διαδικασία έρευνας και ζήτησε την υποβολή σχεδίου αναδιάρθρωσης. Όπως αναφέρεται ανωτέρω, το τελικό συμπέρασμα για το συμβιβάσιμο αυτών των μέτρων εξαρτάται από το αν το σχέδιο αναδιάρθρωσης πληροί τα κριτήρια των εφαρμοστέων κατευθυντήριων γραμμών της Αρχής σχετικά με τη χορήγηση κρατικών ενισχύσεων σε προβληματικές επιχειρήσεις.
            
         3.1.   Νομική βάση για την εκτίμηση του συμβιβάσιμου: άρθρο 61 παράγραφος 3 της συμφωνίας ΕΟΚ και κατευθυντήριες γραμμές αναδιάρθρωσης της Αρχής
   
   
               (173)
            
            
               Ενώ οι κρατικές ενισχύσεις που χορηγούνται σε προβληματικές επιχειρήσεις αξιολογούνται συνήθως βάσει του άρθρου 61 παράγραφος 3 στοιχείο γ) της συμφωνίας ΕΟΧ, η Αρχή μπορεί, βάσει του άρθρου 61 παράγραφος 3 στοιχείο β) της συμφωνίας να επιτρέψει κρατική ενίσχυση «για την αποκατάσταση σοβαρής διαταραχής στην οικονομία ενός κράτους μέλους της ΕΚ ή κράτους της ΕΖΕΣ». Όπως αναφέρεται στην παράγραφο 8 των κατευθυντήριων γραμμών για τις τράπεζες (80), η Αρχή επιβεβαιώνει ότι, σύμφωνα με τη νομολογία και την πρακτική της Ευρωπαϊκής Επιτροπής κατά τη λήψη αποφάσεων, το άρθρο 61 παράγραφος 3 στοιχείο β) της συμφωνίας ΕΟΧ επιβάλλει συσταλτική ερμηνεία του τι μπορεί να θεωρηθεί σοβαρή διαταραχή της οικονομίας ενός κράτους της ΕΖΕΣ.
            
         
               (174)
            
            
               Οι ισλανδικές αρχές έχουν εξηγήσει, όπως περιγράφεται διεξοδικά ανωτέρω, ότι το χρηματοπιστωτικό σύστημα της Ισλανδίας περιήλθε σε κατάσταση συστημικής κρίσης τον Οκτώβριο του 2008, με αποτέλεσμα να καταρρεύσουν σε διάστημα ολίγων ημερών οι σημαντικότερες τράπεζές της καθώς και μεγάλα ταμιευτήρια. Το συνδυασμένο μερίδιο αγοράς των χρηματοπιστωτικών ιδρυμάτων που κατέρρευσαν υπερέβαινε το 90 % στα περισσότερα τμήματα της ισλανδικής χρηματοπιστωτικής αγοράς. Οι δυσκολίες αυτές συνδυάστηκαν με κατάρρευση της εμπιστοσύνης στο νόμισμα της χώρας. Η χρηματοπιστωτική κρίση έπληξε σοβαρά την πραγματική οικονομία της Ισλανδίας. Μολονότι έχει παρέλθει διάστημα μεγαλύτερο των τριών ετών από την εκδήλωση της κρίσης, το ισλανδικό χρηματοπιστωτικό σύστημα εξακολουθεί να είναι ευάλωτο. Αν και η κατάσταση βελτιώθηκε σημαντικά από το 2008, είναι προφανές ότι, όταν λήφθηκαν τα μέτρα, αποσκοπούσαν στην αποκατάσταση μιας σοβαρής διαταραχής της ισλανδικής οικονομίας.
            
         
               (175)
            
            
               Συνεπώς, το άρθρο 61 παράγραφος 3 στοιχείο β) της συμφωνίας ΕΟΧ θεωρείται ότι εφαρμόζεται στην παρούσα υπόθεση.
            
         
      Η εφαρμογή των κατευθυντήριων γραμμών αναδιάρθρωσης
   
   
               (176)
            
            
               Οι κατευθυντήριες γραμμές της Αρχής σχετικά με τις κρατικές ενισχύσεις για την αποκατάσταση της βιωσιμότητας και αξιολόγησης των μέτρων αναδιάρθρωσης στον χρηματοπιστωτικό τομέα στο πλαίσιο της παρούσας κρίσης βάσει των κανόνων των κρατικών ενισχύσεων (81) («κατευθυντήριες γραμμές αναδιάρθρωσης») ορίζουν τους κανόνες κρατικών ενισχύσεων που εφαρμόζονται στην αναδιάρθρωση χρηματοπιστωτικών οργανισμών στο πλαίσιο της παρούσας κρίσης. Σύμφωνα με τις κατευθυντήριες γραμμές αναδιάρθρωσης, για να είναι συμβιβάσιμη με το άρθρο 61 παράγραφος 3 στοιχείο β) της συμφωνίας, η αναδιάρθρωση ενός χρηματοπιστωτικού οργανισμού στο πλαίσιο της τρέχουσας χρηματοπιστωτικής κρίσης πρέπει:
               
                           i)
                        
                        
                           να οδηγεί στην αποκατάσταση της βιωσιμότητας της τράπεζας·
                        
                     
                           ii)
                        
                        
                           να περιλαμβάνει επαρκή ίδια συνεισφορά του δικαιούχου (επιμερισμός των βαρών)·
                        
                     
                           iii)
                        
                        
                           να περιέχει επαρκή μέτρα που περιορίζουν τη νόθευση του ανταγωνισμού.
                        
                     
         
               (177)
            
            
               Η Αρχή θα εκτιμήσει στη συνέχεια, βάσει του σχεδίου αναδιάρθρωσης που υπέβαλε η Arion Bank, εάν πληρούνται αυτά τα κριτήρια και, κατά συνέπεια, αν τα ανωτέρω μέτρα ενίσχυσης συνιστούν συμβατή ενίσχυση αναδιάρθρωσης.
            
         3.2.   Αποκατάσταση της βιωσιμότητας
   
   
               (178)
            
            
               Η αποκατάσταση της μακροπρόθεσμης βιωσιμότητας ενός δικαιούχου που λαμβάνει ενίσχυση αναδιάρθρωσης αποτελεί τον βασικό στόχο της εν λόγω ενίσχυσης και η αξιολόγηση του αν η ενίσχυση αναδιάρθρωσης θα επιτύχει αυτόν τον στόχο αποτελεί σημαντικό στοιχείο για τον καθορισμό του συμβιβάσιμού της.
            
         
               (179)
            
            
               Όπως αναφέρεται ανωτέρω, η αναταραχή στην ισλανδική οικονομία στις αρχές του φθινοπώρου του 2008, η ύπαρξη έκτακτων μέτρων, όπως οι έλεγχοι κεφαλαίων, ένα μεταβαλλόμενο κανονιστικό περιβάλλον και μια μακροοικονομική προοπτική η οποία, παρά τη σχετική πρόσφατη σταθεροποίηση, εξακολουθεί να είναι αβέβαιη, δεδομένης ιδίως της τρέχουσας οικονομικής κρίσης στην ευρωζώνη, συνιστούν πρόκληση για την αποδοτική λειτουργία μιας τράπεζας και τη διασφάλιση της μακροπρόθεσμης βιωσιμότητάς της. Η Αρχή τονίζει, εξαρχής, ότι το κριτήριο αυτό πρέπει να λαμβάνεται υπόψη στην κατωτέρω εκτίμηση.
            
         
               (180)
            
            
               Το τμήμα 2 των κατευθυντήριων γραμμών αναδιάρθρωσης ορίζει ότι το κράτος ΕΖΕΣ έχει υποχρέωση να υποβάλει πλήρες και αναλυτικό σχέδιο αναδιάρθρωσης το οποίο παρέχει πλήρη στοιχεία για το επιχειρηματικό μοντέλο και αποκαθιστά τη μακροπρόθεσμη βιωσιμότητα της τράπεζας. Η παράγραφος 10 των κατευθυντήριων γραμμών αναδιάρθρωσης απαιτεί το σχέδιο αναδιάρθρωσης να εντοπίζει τις αιτίες των δυσκολιών της τράπεζας και τις αδυναμίες της ίδιας της τράπεζας και να εξηγεί με ποιο τρόπο τα προτεινόμενα μέτρα αναδιάρθρωσης θα μπορέσουν να αντιμετωπίσουν τα διαρθρωτικά προβλήματα της τράπεζας.
            
         
               (181)
            
            
               Οι αιτίες των δυσκολιών της Arion Bank, όπως περιγράφονται ανωτέρω, που παρατίθενται τόσο στο σχέδιο αναδιάρθρωσης όσο και στην έκθεση SIC, συνδέονται με τις συνθήκες που περιβάλλουν τη δημιουργία της τράπεζας και τα προβλήματα της προκατόχου της. Οι κυριότερες αιτίες που εντοπίζει η έκθεση στο επίπεδο της προκατόχου τράπεζας ήταν η υπέρμετρη και μη βιώσιμη επέκταση, ο δανεισμός των ιδιοκτητών της τράπεζας, η συγκέντρωση κινδύνου, η ανεπάρκεια ιδίων κεφαλαίων και το μέγεθος των τραπεζών σε σύγκριση με την ισλανδική οικονομία. Η Kaupthing Bank είχε μεγάλες εκθέσεις και ανέλαβε σοβαρό κίνδυνο χορηγώντας δάνεια στους ιδιοκτήτες της. Επίσης βασιζόταν κατά κύριο λόγο σε βραχυπρόθεσμη χρηματοδότηση χονδρικής.
            
         
      Ρυθμιστικά μέτρα βιωσιμότητας
   
   
               (182)
            
            
               Ενώ το σχέδιο αναδιάρθρωσης της Arion Bank αντιμετωπίζει πολλές από τις αδυναμίες της τράπεζας, όπως εντοπίζονται ανωτέρω, η Αρχή θεωρεί ότι η χρεοκοπία της Kaupthing και η κατάρρευση του ισλανδικού χρηματοπιστωτικού τομέα προκλήθηκε επίσης και από ορισμένους παράγοντες που αφορούν ειδικά την Ισλανδία και σχετίζονται με το μικρό της μέγεθος και τις ελλείψεις του κανονιστικού και εποπτικού πλαισίου που επισημάνθηκαν από την ειδική επιτροπή έρευνας. Η μακροπρόθεσμη βιωσιμότητα της Arion Bank, όπως και κάθε άλλης ισλανδικής τράπεζας, δεν εξαρτάται λοιπόν αποκλειστικά από τα μέτρα που λαμβάνονται στο επίπεδο της τράπεζας, αλλά και από το αν έχουν διορθωθεί οι ελλείψεις του εποπτικού και κανονιστικού πλαισίου.
            
         
               (183)
            
            
               Συναφώς, η Αρχή επισημαίνει με θετικό τρόπο τις τροποποιήσεις του κανονιστικού και εποπτικού πλαισίου που επέφεραν οι ισλανδικές αρχές, όπως εξηγείται στο παράρτημα.
            
         
               (184)
            
            
               Πρώτον, έχουν αυξηθεί οι εξουσίες και αρμοδιότητες της FME, μεταξύ άλλων με την ανάθεση νέων αρμοδιοτήτων όσον αφορά τις μεγάλες μεμονωμένες εκθέσεις και τους κινδύνους που συνδέονται με αυτές, που κατά την άποψη της Αρχής αντιμετωπίζουν έναν από τους παράγοντες που οδήγησαν στην κατάρρευση του χρηματοπιστωτικού συστήματος.
            
         
               (185)
            
            
               Δεύτερον, οι προσωρινές υψηλές απαιτήσεις δείκτη CAD και ορισμένες διατάξεις περί εξασφαλίσεων, ιδίως η απαγόρευση επέκτασης των πιστώσεων με ενέχυρο ίδιες μετοχές, αποσκοπούν στο να διασφαλιστεί ότι οι ισλανδικές τράπεζες δεν θα μπορούν να βασιστούν εκ νέου σε μια ασθενή κεφαλαιακή θέση. Η Αρχή θεωρεί ότι τα μέτρα αυτά θα συμβάλουν στην ανθεκτικότητα των ισλανδικών τραπεζών.
            
         
               (186)
            
            
               Τρίτον, έχει τεθεί σε εφαρμογή δέσμη μέτρων σε σχέση με την επιλεξιμότητα των διευθυντών και των μελών διοικητικών συμβουλίων και τις αμοιβές τους. Επιπλέον, έχουν επιβληθεί αυστηρότεροι κανόνες σχετικά με τον δανεισμό σε διαπλεκόμενα μέρη (όπως οι ιδιοκτήτες) και η FME μπορεί πλέον να απαγορεύει σε μία τράπεζα να ασκεί συγκεκριμένες δραστηριότητες, εφόσον το κρίνει σκόπιμο. Έχουν επίσης τροποποιηθεί οι εξωτερικοί και εσωτερικοί λογιστικοί κανόνες, παραδείγματος χάρη έχει μειωθεί η διάρκεια κατά την οποία ένας εξωτερικός λογιστής μπορεί να εργαστεί για την ίδια τράπεζα. Η Αρχή επισημαίνει θετικά ότι τα μέτρα αυτά αποσκοπούν στην αποτροπή της επανάληψης γεγονότων όσον αφορά τους ιδιοκτήτες και τα διευθυντικά στελέχη και τα μέτρα αυξάνουν επίσης τον έλεγχο του εξωτερικού κινδύνου, εφόσον και τα δύο μειώνουν τους κινδύνους για τη βιωσιμότητα της τράπεζας.
            
         
               (187)
            
            
               Τέταρτον, σύμφωνα με τις ισλανδικές αρχές, η ήδη αναφερθείσα δυνατότητα της FME να περιορίζει τις δραστηριότητες μιας τράπεζας οφείλεται επίσης και στις μεγάλης κλίμακας καταθέσεις που δέχτηκαν οι εμπορικές τράπεζες της Ισλανδίας πριν από την κρίση, το οποίο φαίνεται ότι τουλάχιστον επιτάχυνε την κατάρρευσή τους. Επιπλέον, η Αρχή θεωρεί ότι οι νέοι κανόνες σχετικά με τη ρευστότητα και τη συναλλαγματική ισορροπία (82) συνεπάγονται συγκεκριμένους περιορισμούς όσον αφορά τη δυνατότητα των τραπεζών να προσελκύουν δυσανάλογα μεγάλα ποσά καταθέσεων από το εξωτερικό, εάν αυτό θα μπορούσε να καταστήσει περισσότερο ασταθείς και ευάλωτες τις τράπεζες στις συναλλαγματικές ισοτιμίες και τους κινδύνους ρευστότητας. Η Αρχή χαιρετίζει το γεγονός ότι οι ισλανδικές αρχές αντιμετώπισαν αυτό το στοιχείο της ανεπάρκειας του κανονιστικού πλαισίου.
            
         
      Σχέδιο αναδιάρθρωσης της Arion Bank
   
   
               (188)
            
            
               Όσον αφορά το σχέδιο αναδιάρθρωσης και τα μέτρα στο επίπεδο της τράπεζας, η Arion Bank έχει ουσιαστικά μεταστραφεί σε ένα περισσότερο παραδοσιακό μοντέλο τραπεζικής, εστιάζοντας στην παροχή εξατομικευμένων υπηρεσιών τραπεζικής («relationship banking») για την ισλανδική αγορά. Η τράπεζα θα χρηματοδοτείται κατά κύριο λόγο με καταθέσεις πελατών και ίδιο κεφάλαιο, με σταδιακή αύξηση του δανεισμού, κυρίως μέσω καλυμμένων ομολογιών.
            
         
               (189)
            
            
               Επιπλέον, όπως αναφέρθηκε ανωτέρω, σε σύγκριση με την Kaupthing, η Arion Bank παρουσίαζε από τη στιγμή της ίδρυσής της σημαντικά μικρότερη μόχλευση και, εφόσον το μεγαλύτερο μέρος του γενικού χρέους παρέμεινε στην περιουσία της Kaupthing, θα πρέπει, σύμφωνα με το σχέδιο αναδιάρθρωσης, να βασίζεται μόνο σε πολύ περιορισμένο βαθμό σε αναχρηματοδότηση στις διεθνείς αγορές για μη εγγυημένο χρέος. Για τον ίδιο λόγο, το ζήτημα της απομόχλευσης του ισολογισμού της τράπεζας λύθηκε επί της ουσίας ήδη τον Οκτώβριο του 2008. Παρ' όλα αυτά, η Αρχή συμφωνεί με την εκτίμηση της Arion Bank και των ισλανδικών αρχών ως προς την αναγκαιότητα των διαφόρων μέτρων που παραθέτει το σχέδιο αναδιάρθρωσης όσον αφορά τον περιορισμό των δραστηριοτήτων της τράπεζας σε μια νέα οικονομική πραγματικότητα και τον περιορισμό της έκθεσης σε κίνδυνο. Οι ανεπάρκειες που αντιμετωπίζονται από αυτά τα μέτρα (όπως η συγκέντρωση μεγάλων και διαπλεκόμενων εκθέσεων, οι σοβαρές συναλλαγματικές ανισορροπίες κ.λπ.) έχουν κατά κύριο λόγο κληρονομηθεί από την παλαιά τράπεζα. Όσον αφορά τη μελλοντική βιωσιμότητα της Arion Bank, έχει εξαιρετικά μεγάλη σημασία ότι το σχέδιο αναδιάρθρωσης αντιμετωπίζει επαρκώς αυτές τις ελλείψεις.
            
         
               (190)
            
            
               Η εξάρτηση των χονδρικών αγορών από την αναχρηματοδότηση ήταν ένας από τους βασικούς λόγους της κατάρρευσης της Kaupthing. Η χρηματοδότηση της Arion Bank βασίζεται μέχρι σήμερα σε μεγάλο βαθμό σε καταθέσεις και ίδια κεφάλαια, αλλά το σχέδιο αναδιάρθρωσης προβλέπει ελαφρά μείωση της σημασίας των καταθέσεων από 68 % στο 61 % των συνολικών υποχρεώσεων, βάσει μεταξύ άλλων της ανάλυσης της τράπεζας της βάσης των καταθέσεών της. Η Arion Bank προτίθεται να αντιμετωπίσει αυτό το ζήτημα με την έκδοση καλυμμένων ομολογιών στην εγχώρια αγορά. Υπενθυμίζεται ότι η Arion Bank έχει λάβει άδεια να εκδίδει καλυμμένες ομολογίες και στη συνέχεια συμπλήρωσε ένα πρόγραμμα καλυμμένων ομολογιών αξίας 1 δισεκατ. ευρώ. Τον Φεβρουάριο του 2012, η Arion Bank συμπλήρωσε την πρώτη της προσφορά καλυμμένων ομολόγων, εκδίδοντας ομόλογα αξίας 2,5 δισεκατ. ISK και, στις 12 Μαΐου 2012, η τράπεζα ολοκλήρωσε την πρώτη της προσφορά μη τιμαριθμικά αναπροσαρμοζόμενων καλυμμένων ομολόγων σταθερού επιτοκίου αξίας 1,2 δισεκατ. ISK (83). Για το υπόλοιπο της περιόδου αναδιάρθρωσης, η τράπεζα προτίθεται να εκδώσει ομολογίες σε διάφορες μορφές, περιλαμβανομένων καλυμμένων ομολόγων και μη εξασφαλισμένων με εξοφλητική προτεραιότητα ομολόγων.
            
         
               (191)
            
            
               Η Αρχή θεωρεί ότι, με βάση τα στοιχεία που κοινοποίησαν οι ισλανδικές αρχές, η χρηματοδοτική κατάσταση της τράπεζας φαίνεται να είναι ασφαλής μέχρι τη λήξη της περιόδου αναδιάρθρωσης. Λόγω των αβεβαιοτήτων που περιβάλλουν την εγγύηση καταθέσεων και τους ελέγχους κεφαλαίου, καθώς και των αμφίβολων μελλοντικών εξελίξεων των αγορών (δημόσιου) χρέους, δεν μπορεί να κρίνει αν η στρατηγική χρηματοδότησης της Arion Bank θα υλοποιηθεί μακροπρόθεσμα σύμφωνα με τις προβλέψεις. Εντούτοις, λόγω της εξάρτησης από καταθέσεις και καλυμμένα ομόλογα κατά την περίοδο αναδιάρθρωσης και του μεγάλου μεριδίου αυτών των τύπων χρέους στον ισολογισμό, η Αρχή συμπεραίνει ότι ελαφρές διαφοροποιήσεις της στρατηγικής χρηματοδότησης που θα μπορούσαν ενδεχομένως να καταστούν αναγκαίες δεν θα απειλούσαν τη βιωσιμότητα της τράπεζας.
            
         
               (192)
            
            
               Όσον αφορά το σκέλος των στοιχείων ενεργητικού του ισολογισμού, τα διεθνή περιουσιακά στοιχεία παραμένουν στην ιδιοκτησία της Kaupthing. Ως εκ τούτου, ο ισολογισμός έχει συρρικνωθεί κατά 88 %. Μια βασική αδυναμία του επιχειρηματικού μοντέλου της Kaupthing, η εξάρτηση σε επικίνδυνα διεθνή περιουσιακά στοιχεία χωρίς την απαιτούμενη εκτίμηση κινδύνου, έχει συνεπώς αποκατασταθεί. Η Αρχή εκφράζει την ικανοποίησή της για το γεγονός ότι, σύμφωνα με το σχέδιο αναδιάρθρωσης, η τράπεζα δεν θα εμπλακεί σε παρόμοιες δραστηριότητες στο μέλλον, αλλά μάλλον θα εστιαστεί στις παραδοσιακές βασικές δραστηριότητές της.
            
         
               (193)
            
            
               Μια σημαντική πρόκληση για την τράπεζα όσον αφορά το χαρτοφυλάκιο των περιουσιακών στοιχείων της εξακολουθεί να είναι η αναδιάρθρωση των δανείων που της μεταβιβάστηκαν από την Kaupthing. Ως προς αυτό, η Αρχή επισημαίνει θετικά ότι η διαδικασία αναδιάρθρωσης ήταν και εξακολουθεί να είναι βασική προτεραιότητα για την τράπεζα, όπως δείχνουν οι πολλές γενικές και ειδικές προτάσεις που έχει υποβάλει η τράπεζα για τους υπερχρεωμένους πελάτες της. Ενώ απαιτούνται ακόμη εργασίες για να ολοκληρωθεί η διαδικασία αναδιάρθρωσης, οι πληροφορίες από την τράπεζα φαίνεται να επιβεβαιώνουν ότι έχει σημειωθεί σημαντική πρόοδος, ιδίως από το 2011, όπως αποδεικνύει το γεγονός ότι από τις 986 εταιρείες οι οποίες είχαν ενταχθεί σε προγράμματα ανάκτησης στην τράπεζα, υπήρξε συμφωνία τα τέλη του 2011 σε 871 περιπτώσεις, ενώ στα τέλη του πρώτου τριμήνου του 2011 είχαν συμφωνηθεί ρυθμίσεις μόνο για 416 εταιρείες. Πρόσφατα έχει σημειωθεί επίσης σημαντική πρόοδος όσον αφορά την αναδιάρθρωση του χρέους των νοικοκυριών και η τράπεζα έχει στόχο να ολοκληρώσει τα έργα ανάκτησης χρεών από επιχειρήσεις και ιδιώτες μέχρι τα τέλη του 2012.
            
         
               (194)
            
            
               Η Αρχή θεωρεί ότι τα ανωτέρω αποτελούν δείκτη της ορθότητας των μεθόδων αναδιάρθρωσης της Αrion Bank. Επιπλέον, με βάση τα στοιχεία που υπέβαλε η Arion Βank, φαίνεται ότι είναι ρεαλιστικό να μπορέσει η τράπεζα να εκπληρώσει αυτόν τον στόχο να ολοκληρώσει την αναδιάρθρωση των χαρτοφυλακίων δανείων σε επιχειρήσεις και νοικοκυριά μέχρι το τέλος του 2012. Συνολικά, η προφύλαξη έναντι απροσδόκητων εξελίξεων στο μακροοικονομικό περιβάλλον στην Ισλανδία ή το εξωτερικό θα σήμαινε ότι, το αργότερο έως το τέλος της περιόδου αναδιάρθρωσης, η Arion Bank θα έχει, κατά την άποψη της Αρχής, σχετικά υγιή ισολογισμό και ικανοποιητικά εξυπηρετούμενα χαρτοφυλάκια δανείων.
            
         
               (195)
            
            
               Όπως αναφέρθηκε ανωτέρω, η ασθενής κεφαλαιοποίηση της Kaupthing ήταν ένας από τους παράγοντες που οδήγησαν στην κατάρρευσή της. Το σχέδιο αναδιάρθρωσης της Arion Bank προβλέπει ότι η τράπεζα θα παραμείνει σε σαφώς υψηλότερο από τον απαιτούμενο από την FME ελάχιστο συντελεστή CAD του 16 % καθ' όλη τη διάρκεια της περιόδου αναδιάρθρωσης. Ο συντελεστής αυτός είναι σαφώς υψηλότερος από τον μελλοντικό ελάχιστο συντελεστή του 10,5 % της Βασιλείας ΙΙΙ. Ακόμα και σύμφωνα με το σενάριο ακραίων καταστάσεων, το οποίο υπέβαλε η Arion Bank, ο συντελεστής CAD θα εξακολουθήσει να είναι σημαντικά υψηλότερος από αυτό το υψηλό σημείο αναφοράς, στο [> 20] %. Ως προς την εκτίμηση της κεφαλαιακής επάρκειας στην έκθεση ICAAP του τρέχοντος έτους, την οποία υπέβαλε η Arion Bank, σε συνδυασμό με το σχέδιο αναδιάρθρωσης, η Αρχή θεωρεί ότι είναι συνετό και καθησυχαστικό το γεγονός ότι, λαμβανομένων υπόψη των διαφόρων παραγόντων κινδύνου, η τράπεζα κατέχει κεφαλαιακό απόθεμα ασφαλείας […] δισεκατ. ISK, το οποίο, σε περιβάλλον λειτουργίας που περιγράφεται ανωτέρω, παρέχει στην Arion Bank σημαντική ικανότητα να αντιμετωπίσει απροσδόκητες δυσμενείς εξελίξεις.
            
         
               (196)
            
            
               Όσον αφορά τη θέση ρευστότητας της τράπεζας, η Αρχή επισημαίνει ότι η τρέχουσα κατάσταση, κατ' εφαρμογή του σχεδίου αναδιάρθρωσης, φαίνεται επαρκώς εύρωστη και δεν υπάρχουν ενδείξεις ότι η κατάσταση θα μπορούσε να επιδεινωθεί σημαντικά κατά την περίοδο αναδιάρθρωσης. Επιπλέον, η Αρχή θεωρεί ότι η δοκιμή αντοχής σε ακραίες καταστάσεις του συντελεστή ρευστότητας της τράπεζας στο πλαίσιο της έκθεσης ICAAP δείχνει ότι, ενώ η τράπεζα είναι εκτεθειμένη σε κινδύνους ρευστότητας που θα μπορούσαν να εκδηλωθούν στην πράξη σε περίπτωση απότομης άρσης των κεφαλαιακών ελέγχων, η κατάσταση της ρευστότητάς της υπόκειται σε στενή παρακολούθηση, λαμβάνονται μέτρα για να περιοριστεί ο κίνδυνος και έχουν καταρτιστεί σχέδια έκτακτης ανάγκης, ώστε να προετοιμαστεί η τράπεζα για την αντιμετώπιση απροσδόκητων και δυσμενών γεγονότων. Αυτό είναι επίσης ιδιαίτερα σημαντικό, δεδομένου ότι χρειάστηκε να χορηγήσει το κράτος στην τράπεζα το 2010 ειδική ταμειακή διευκόλυνση, ώστε να ικανοποιήσει τις απαιτήσεις ρευστότητας της FME και ότι η εν λόγω ταμειακή διευκόλυνση θα τερματιστεί στο τέλος του 2014.
            
         
               (197)
            
            
               Η Αρχή χαιρετίζει επίσης τις αλλαγές στην οργανωτική δομή της Arion Bank και τη διαχείριση κινδύνου, όπως περιγράφεται ανωτέρω, που αντιμετωπίζουν μια αδυναμία του επιχειρηματικού μοντέλου της Kaupthing και θα συμβάλουν σε μια περισσότερο αντικειμενική και επαγγελματική εκτίμηση κινδύνου στη λειτουργία της τράπεζας.
            
         
               (198)
            
            
               Όσον αφορά την αποδοτικότητα, οι κατευθυντήριες γραμμές αναδιάρθρωσης προβλέπουν επίσης ότι το σχέδιο αναδιάρθρωσης θα πρέπει να αποδεικνύει με ποιο τρόπο η τράπεζα θα αποκαταστήσει τη μακροπρόθεσμη βιωσιμότητά της χωρίς κρατική ενίσχυση, το συντομότερο δυνατό. Συγκεκριμένα, η τράπεζα θα πρέπει να είναι σε θέση να παρουσιάσει την αναγκαία απόδοση κεφαλαίου, καλύπτοντας ταυτόχρονα όλα τα έξοδα της κανονικής λειτουργίας και τηρώντας τις σχετικές κανονιστικές απαιτήσεις. Ειδικότερα, το σημείο 13 των κατευθυντήριων γραμμών αναδιάρθρωσης αναφέρει ότι η μακροπρόθεσμη βιωσιμότητα επιτυγχάνεται όταν μια τράπεζα είναι σε θέση να καλύψει όλα τα έξοδά της, περιλαμβανομένων των αποσβέσεων και των χρηματοοικονομικών επιβαρύνσεων, και να εξασφαλίζει επαρκή απόδοση των κεφαλαίων, λαμβάνοντας υπόψη το προφίλ κινδύνου της τράπεζας.
            
         
               (199)
            
            
               Επ' αυτού, η Αρχή υπενθυμίζει ότι, όπως ήδη προαναφέρθηκε, το οικονομικό περιβάλλον στο οποίο λειτουργεί η Arion Bank θα ήταν επισφαλές για οποιαδήποτε τράπεζα. Με γνώμονα αυτό, η Αρχή εκφράζει την ικανοποίησή της για την πρόβλεψη αποδοτικότητας του σχεδίου αναδιάρθρωσης η οποία, παρά τον υψηλό δείκτη κεφαλαιακής επάρκειας, θα είναι επαρκής κατά το μεγαλύτερο διάστημα της περιόδου αναδιάρθρωσης και μετέπειτα. Η απόδοση του κεφαλαίου, η οποία ήταν ιδιαίτερα υψηλή το 2009 — 2010, θα κυμαίνεται μεταξύ [> 10] % και [< 15] %. Τα μη τακτικά στοιχεία στον λογαριασμό κερδών και ζημιών, και ιδίως τα σημαντικά κέρδη από αναπροσαρμογή από τα χαρτοφυλάκια δανείων που μεταβιβάστηκαν από την Kaupthing και οι διαγραφές ως αποτέλεσμα της πρόσφατης απόφασης του Ανώτατου Δικαστηρίου για τα δάνεια σε ξένο νόμισμα (FX), τα οποία είχαν σημαντική επίπτωση στα οικονομικά αποτελέσματα της τράπεζας τα τελευταία τρία έτη, εκτιμάται ότι θα υποχωρήσουν. Σύμφωνα με το σχέδιο αναδιάρθρωσης, αυτά τα μη αναμενόμενα γεγονότα προβλέπεται ότι θα έχουν μικρή μόνο επίπτωση το 2012-2013 και δεν προβλέπεται να συμβούν μετά το 2013.
            
         
               (200)
            
            
               Ένα σημαντικό στοιχείο της μελλοντικής αποδοτικότητας σύμφωνα με το σχέδιο αναδιάρθρωσης είναι η αύξηση των εσόδων από αμοιβές και προμήθειες, τα οποία εκτιμώνται σε […] κατά την περίοδο προγραμματισμού. Οι δραστηριότητες που αποφέρουν έσοδα από προμήθειες, όπως οι χρηματιστηριακές συναλλαγές, και οι πράξεις σε συνάλλαγμα ουσιαστικά παρέμειναν στάσιμες μετά την κατάρρευση και ως επακόλουθο του ελέγχου των κεφαλαίων. Εντούτοις, όταν η αναδιάρθρωση του εταιρικού τομέα θα τείνει να ολοκληρωθεί και αρθούν οι έλεγχοι κεφαλαίων, φαίνεται ρεαλιστικό να αναμένεται ότι θα αυξηθούν ουσιαστικά η χρηματιστηριακή δραστηριότητα και οι πράξεις συναλλάγματος. Συνεπώς, η Αρχή δεν αμφισβητεί την αξιοπιστία αυτών των αριθμών.
            
         
               (201)
            
            
               Η τράπεζα έχει αναλάβει διάφορες πρωτοβουλίες, όπως περιγράφεται ανωτέρω, για να επιτύχει αποδοτικότητα του κόστους, μεταξύ άλλων μέσω του εξορθολογισμού του δικτύου καταστημάτων της, και έκλεισε συνολικά 15 υποκαταστήματα. Σύμφωνα με τις δεσμεύσεις της τράπεζας, […]. Το 2011, επήλθε μείωση του προσωπικού περίπου κατά 10 %. Η Αρχή χαιρετίζει αυτές τις προσπάθειες, διότι υποδηλώνουν ότι η τράπεζα έχει ήδη καταφέρει να συγκρατήσει τις δαπάνες της και να διατηρήσει τον δείκτη της κόστους προς έσοδα στο 45 % το 2011. Σύμφωνα με το σχέδιο αναδιάρθρωσης, η τράπεζα προτίθεται να εξασφαλίσει ότι αυτός ο δείκτης θα μειωθεί περαιτέρω ελαφρώς σε […] % για το υπόλοιπο της περιόδου αναδιάρθρωσης.
            
         
               (202)
            
            
               Εκτός από τα ανωτέρω, είναι προφανές ότι το σχέδιο αναδιάρθρωσης βασίζεται και σε πολλές άλλες παραδοχές. Σκοπός της Αρχής ήταν να ελέγξει τις παραδοχές που φαίνονται οι πλέον συναφείς και επηρεάζουν περισσότερο τη μελλοντική βιωσιμότητα της Arion Bank. Όσον αφορά τις μακροοικονομικές παραδοχές, αυτές φαίνονται σε μεγάλο βαθμό σύμφωνες με τις προβλέψεις της στατιστικής υπηρεσίας της Ισλανδίας και της CBI, αν και η τράπεζα προβλέπει ελαφρώς ισχυρότερη ανάπτυξη και υψηλότερο πληθωρισμό. Συνολικά, οι παραδοχές στις οποίες βασίζεται το σχέδιο αναδιάρθρωσης κρίνονται επαρκώς συνετές ώστε, σε συνδυασμό με τα στοιχεία που παρέθεσε προηγουμένως η Αρχή, να θεωρηθεί ότι τα μέτρα αναδιάρθρωσης που έλαβε η τράπεζα είναι επαρκή για να εξασφαλίσουν τη μακροπρόθεσμη βιωσιμότητά της, αποκλείοντας απροσδόκητα δυσμενή γεγονότα απρόβλεπτης κλίμακας και συνεπειών.
            
         
               (203)
            
            
               Λαμβάνοντας υπόψη τα ανωτέρω, η Αρχή κρίνει ότι το σχέδιο αναδιάρθρωσης περιέχει επαρκή στοιχεία που συμβάλλουν στην αποκατάσταση της μακροπρόθεσμης βιωσιμότητας της τράπεζας, ώστε να καταλήξει στο συμπέρασμα ότι τηρούνται οι διατάξεις του τμήματος 2 των κατευθυντήριων γραμμών αναδιάρθρωσης.
            
         3.3.   Ίδια συνεισφορά/καταμερισμός επιβαρύνσεων
   
   
               (204)
            
            
               Η παράγραφος 22 των κατευθυντήριων γραμμών αναδιάρθρωσης αναφέρει ότι: «Για να περιοριστούν οι στρεβλώσεις του ανταγωνισμού και να αντιμετωπιστεί ο ηθικός κίνδυνος, η ενίσχυση θα πρέπει να περιορίζεται στο ελάχιστο αναγκαίο ποσό και ο δικαιούχος της ενίσχυσης να συνεισφέρει ο ίδιος στις δαπάνες αναδιάρθρωσης. Η τράπεζα και οι κάτοχοι του κεφαλαίου της θα πρέπει να συμβάλλουν όσο το δυνατό περισσότερο στην αναδιάρθρωση με τους δικούς τους πόρους. Αυτό είναι απαραίτητο για να εξασφαλιστεί ότι οι τράπεζες που διασώζονται φέρουν επαρκές μερίδιο της ευθύνης για τις συνέπειες της παρελθούσας συμπεριφοράς τους και για να δημιουργηθούν τα κατάλληλα κίνητρα για τη μελλοντική συμπεριφορά τους».
            
         
               (205)
            
            
               Συναφώς, η Αρχή υπενθυμίζει ένα καθοριστικό στοιχείο της εξεταζόμενης υπόθεσης. Όταν συστάθηκε η Arion Bank βάσει των εγχώριων λειτουργιών της Kaupthing, οι επενδύσεις των μετόχων της Kaupthing Bank είχαν εξαντληθεί εξ ολοκλήρου και συνέβαλαν στον μεγαλύτερο δυνατό βαθμό στην αναδιάρθρωση της Arion Bank. Επιπλέον, οι πιστωτές της Kaupthing έπρεπε να υποστούν σημαντικές ζημίες (84) ή τουλάχιστον να αναλάβουν τον κίνδυνο της επένδυσής τους ανάλογα με την αποδοτικότητα της Arion Bank. Συνεπώς, όσον αφορά τους ιδιοκτήτες και τους πιστωτές της Kaupthing, το κριτήριο του καταμερισμού των επιβαρύνσεων ικανοποιείται πλήρως και αντιμετωπίζεται το ζήτημα του ηθικού κινδύνου.
            
         
               (206)
            
            
               Εκτός από τα ανωτέρω, η Αρχή πρέπει να εκτιμήσει αν η κρατική ενίσχυση την οποία εισέπραξε η Arion Bank περιοριζόταν στο ελάχιστο αναγκαίο.
            
         
               (207)
            
            
               Όσον αφορά τα μέτρα κεφαλαιοποίησης, η αρχική κεφαλαιοποίηση της Arion Bank, μέχρις ότου η συμμετοχή του κράτους μειώθηκε στο 13 % βάσει της συμφωνίας με τους πιστωτές της Kaupthing, ήταν απλώς επαρκής για να καλύψει τις κεφαλαιακές απαιτήσεις της FME. Το 2009, μετά την επίτευξη της συμφωνίας για εξαγορά της Kaupthing από την Arion Bank και τη χορήγηση κεφαλαίου κατηγορίας ΙΙ στην Arion Bank, ο δείκτης CAD ανήλθε περίπου στο 18 %, δηλαδή κατά δύο εκατοστιαίες μονάδες περισσότερο από τον ελάχιστο δείκτη που όρισε η FME. Σε αυτή τη βάση, η Αρχή επισημαίνει ότι ο δείκτης κεφαλαιακής επάρκειας εξαρτιόταν κατά κύριο λόγο από το αν ήταν ακριβής η αποτίμηση των περιουσιακών στοιχείων που μεταβιβάστηκαν από την Kaupthing στην Arion Bank. Επιπλέον, πρέπει να λαμβάνεται υπόψη ότι, την περίοδο εκείνη, οι οικονομικές προοπτικές για την Ισλανδία ήταν αβέβαιες. Με βάση τα ανωτέρω, η Αρχή θεωρεί ότι το κεφάλαιο που χορήγησε το ισλανδικό κράτος στην Arion Bank περιοριζόταν στο ελάχιστο αναγκαίο, διότι ουδόλως υπερέβαινε το ελάχιστο απαιτούμενο από τις ρυθμίσεις συν ένα εύλογο απόθεμα ασφαλείας.
            
         
               (208)
            
            
               Το συμπέρασμα αυτό δεν αναιρείται από το γεγονός ότι ο δείκτης CAD της Arion Bank στη συνέχεια παρουσίασε ελαφρά αύξηση περίπου στο 19 % το 2010 και 21 % το 2011. Η αύξηση του δείκτη CAD οφειλόταν σε σημαντικό βαθμό στη διαγραφή της λογιστικής αξίας περιουσιακών στοιχείων που είχαν μεταβιβαστεί στην Arion Bank από την Kaupthing. Δεν ήταν δυνατό να προβλεφθεί με βεβαιότητα ότι αυτό θα συνέβαινε και το γεγονός ότι ο δείκτης CAD αναπτύχθηκε τόσο ευνοϊκά στη συνέχεια δεν αποτελεί, κατά την άποψη της Αρχής, λόγο ώστε να θεωρηθεί ότι το κράτος χορήγησε εξαρχής στην Arion Bank μεγαλύτερο από το κεφάλαιο που ήταν αναγκαίο για την κεφαλαιοποίησή της (85).
            
         
               (209)
            
            
               Η παράγραφος 26 των κατευθυντήριων γραμμών αναδιάρθρωσης προβλέπει ότι οι τράπεζες που λαμβάνουν ενίσχυση αναδιάρθρωσης «πρέπει να είναι σε θέση να αμείβουν το κεφάλαιο, όπως με τη μορφή μερισμάτων ή τοκομεριδίων επί τρεχόντων δανείων μειωμένης εξασφάλισης, από τα κέρδη που αποκομίζουν από τις δραστηριότητές τους».
            
         
               (210)
            
            
               Σε αυτό το πλαίσιο, αξίζει να επισημανθεί ότι, κατά τον χρόνο σύναψης των συμφωνιών σχετικά με την εξαγορά από τη Kaupskil του 87 % των μετοχών της Arion Bank, συμφωνήθηκε να καταβληθεί στην κυβέρνηση ένα δίκαιο τίμημα για τα κέρδη της τράπεζας κατά την περίοδο μέχρι να τεθεί σε εφαρμογή η νέα συμφωνία για το ιδιοκτησιακό καθεστώς της τράπεζας. Το ποσό που συμφωνήθηκε ανερχόταν σε 6,5 δισεκατ. ISK (86), που αντιστοιχεί σε ετήσια απόδοση σχεδόν 9 % για το κράτος επί του κεφαλαίου που είχε εξοφληθεί ήδη το φθινόπωρο του 2009. Είναι σαφές ότι το ποσό αυτό υπολείπεται κατά 2,3 δισεκατ. ISK των δεδουλευμένων τόκων από το κρατικό ομόλογο για το εν λόγω διάστημα και είναι επίσης σημαντικά χαμηλότερο από το επιτόκιο αναφοράς της ΕΚΤ του 15,3 % για την εν λόγω περίοδο, όπως καθορίζεται στις κατευθυντήριες γραμμές ανακεφαλαιοποίησης της Αρχής (87). Εντούτοις, όσον αφορά τη διατήρηση από το κράτος συμμετοχής 13 % στην Arion Bank, η προοπτική μιας ικανοποιητικής απόδοσης κρίνεται ενθαρρυντική, δεδομένης της συνολικά καλής επίδοσης της Arion Bank από την ίδρυσή της.
            
         
               (211)
            
            
               Εντούτοις, θα πρέπει επίσης να επισημανθεί ότι η αμοιβή για το κεφάλαιο κατηγορίας ΙΙ αποκλίνει από τις κατευθυντήριες γραμμές ανακεφαλαιοποίησης της Αρχής. Όπως σωστά ανέφεραν οι ισλανδικές αρχές, η απαιτούμενη αμοιβή σύμφωνα με τις κατευθυντήριες γραμμές ανακεφαλαιοποίησης συνίσταται στο κόστος χρηματοδότησης 8 % από την κυβέρνηση, στο περιθώριο συμφωνίας ανταλλαγής κινδύνου αθέτησης της Kaupthing πριν από την κρίση και πρόσθετη αμοιβή 2 %. Δεδομένων των μεγάλων περιθωρίων CDS πριν από την κρίση, η αμοιβή την οποία καταβάλλει η Arion Bank, επιτόκιο Euribor και πρόσθετη αμοιβή 4 %, θα θεωρούνταν ότι υπολείπεται σημαντικά αυτού του επιτοκίου αναφοράς.
            
         
               (212)
            
            
               Σύμφωνα με την παράγραφο 25 των κατευθυντήριων γραμμών αναδιάρθρωσης, κάθε παρέκκλιση από τον κατάλληλο εκ των προτέρων καταμερισμό των επιβαρύνσεων (δηλαδή της αναγκαίας αμοιβής) ενδέχεται, μεταξύ άλλων, να δικαιολογείται με μέτρα ριζικότερης αναδιάρθρωσης, όπως πρόσθετα μέτρα για τον περιορισμό των στρεβλώσεων του ανταγωνισμού. Όπως αποδεικνύεται στη συνέχεια, η Αρχή θεωρεί ότι η αναδιάρθρωση της Arion Bank είναι επαρκώς εκτεταμένη και, ως εκ τούτου, ικανοποιείται αυτός ο όρος.
            
         
               (213)
            
            
               Ενώ η συμφωνία swap της SPRON, όπως περιγράφεται ανωτέρω, ενέχει στοιχεία κρατικής ενίσχυσης, η Αρχή θεωρεί ότι κατασκευάζεται με τρόπο που αποσκοπεί στον περιορισμό, αν όχι στον αποκλεισμό ενός άμεσου οικονομικού πλεονεκτήματος προς όφελος της Arion Bank. Η συμφωνία συνιστά κατ' ουσίαν αποζημίωση της Arion Bank, που ήταν αποτέλεσμα διαπραγμάτευσης, για την ανάληψη των υποχρεώσεων από καταθέσεις της SPRON και είναι πιθανόν η Arion Bank να λάβει περιουσιακά στοιχεία που να αντιστοιχούν στις μεταβιβασθείσες υποχρεώσεις. Η Αρχή δεν θεωρεί ότι η ενίσχυση αυτή έχει μεγάλη σημασία για την εκτίμηση του καταμερισμού των επιβαρύνσεων.
            
         
               (214)
            
            
               Τέλος, όσον αφορά την εγγύηση των καταθέσεων, η Αρχή έχει ήδη αναφέρει στην απόφασή της για την κίνηση της διαδικασίας ότι, λόγω των έκτακτων περιστάσεων εκείνης της περιόδου, θα μπορούσε να συνιστά αναλογικό μέσο για τη διασφάλιση της χρηματοπιστωτικής σταθερότητας στην Ισλανδία. Είναι, ωστόσο, προφανές ότι η ενίσχυση αυτή δεν είναι δυνατό να εγκρίνεται επ' αόριστον.
            
         
               (215)
            
            
               Συνεπώς, για να θεωρηθεί ότι η εν λόγω κρατική ενίσχυση περιορίζεται στο ελάχιστο αναγκαίο, η Αρχή πιστεύει ότι πρέπει να τερματιστεί το συντομότερο δυνατό. Η Αρχή χαιρετίζει, συνεπώς, την πρόθεση των ισλανδικών αρχών να θεσπίσουν διαφορετικό σύστημα εγγύησης των καταθέσεων, που επί του παρόντος προβλέπεται ότι θα θεσπιστεί πριν την άρση του ελέγχου κεφαλαίων, δηλαδή μέχρι τα τέλη του 2013.
            
         
               (216)
            
            
               Επιπλέον, η Αρχή έχει την άποψη μια βιώσιμη τράπεζα θα πρέπει να είναι σε θέση να ανταγωνίζεται στην αγορά χωρίς την προστασία μιας τέτοιας καθολικής εγγύησης των καταθέσεων και, ως εκ τούτου, θα επιτρέψει την εγγύηση των καταθέσεων μόνο μέχρι το τέλος του 2014 (88). Μετά από εκείνη τη χρονική στιγμή, η προστασία των καταθέσεων θα πρέπει να διέπεται αποκλειστικά από την εφαρμοστέα νομοθεσία του ΕΟΧ σε σχέση με τις εγγυήσεις των καταθέσεων.
            
         
               (217)
            
            
               Με βάση τα ανωτέρω στοιχεία, η Αρχή συμπεραίνει ότι το σχέδιο αναδιάρθρωσης της Arion Bank εξασφαλίζει ότι η ενίσχυση περιορίζεται στο ελάχιστο αναγκαίο και ότι ο δικαιούχος, οι μέτοχοι και οι ομολογιούχοι της προκατόχου τράπεζας έχουν συμμετάσχει σε σημαντικό βαθμό στον καταμερισμό του χρέους. Η ενίσχυση αναδιάρθρωσης είναι συνεπώς σύμφωνη με το τμήμα 3 των κατευθυντήριων γραμμών αναδιάρθρωσης.
            
         3.4.   Περιορισμός των στρεβλώσεων του ανταγωνισμού
   
   
               (218)
            
            
               Στις παραγράφους 29-32 του τμήματος 4 των κατευθυντήριων γραμμών αναδιάρθρωσης προβλέπεται:
               «Η χρηματοπιστωτική σταθερότητα παραμένει πρωταρχικός στόχος των ενισχύσεων προς τον χρηματοπιστωτικό τομέα σε μια περίοδο συστημικής κρίσης, αλλά η διασφάλιση της συστημικής σταθερότητας βραχυπρόθεσμα δεν πρέπει να προκαλεί μακροπρόθεσμες ζημίες όσον αφορά τους ισότιμους όρους ανταγωνισμού και τις ανταγωνιστικές αγορές. Σε αυτό το πλαίσιο, τα μέτρα για τον περιορισμό των στρεβλώσεων του ανταγωνισμού που προκαλούν οι κρατικές ενισχύσεις διαδραματίζουν σημαντικό ρόλο […]. Τα μέτρα για τον περιορισμό των στρεβλώσεων του ανταγωνισμού πρέπει να είναι κατάλληλα προσαρμοσμένα για την αντιμετώπιση των στρεβλώσεων που εντοπίζονται σε αγορές στις οποίες δραστηριοποιείται η δικαιούχος τράπεζα, αφού αποκατασταθεί η βιωσιμότητά της μετά την αναδιάρθρωση, τηρώντας παράλληλα μια κοινή πολιτική και κοινές αρχές. Η Αρχή λαμβάνει ως σημείο εκκίνησης για την αξιολόγηση της ανάγκης θέσπισης τέτοιων μέτρων, το μέγεθος, την κλίμακα και την έκταση των δραστηριοτήτων τις οποίες αναμένεται να ασκήσει η οικεία τράπεζα μετά την εφαρμογή ενός αξιόπιστου σχεδίου αναδιάρθρωσης, όπως προβλέπεται στην ενότητα 3 το παρόντος κεφαλαίου. […] Η φύση και η μορφή των μέτρων αυτών θα εξαρτηθεί από δύο κριτήρια: πρώτον, από το ύψος της ενίσχυσης και τους όρους και τις συνθήκες υπό τις οποίες χορηγήθηκε και, δεύτερον, από τα χαρακτηριστικά της αγοράς ή των αγορών στις οποίες θα δραστηριοποιηθεί η δικαιούχος τράπεζα.
               Όσον αφορά το πρώτο κριτήριο, τα μέτρα που περιορίζουν τις στρεβλώσεις ποικίλλουν σημαντικά ανάλογα με το ύψος της ενίσχυσης καθώς και τον βαθμό καταμερισμού των επιβαρύνσεων και το ύψος της αντιστάθμισης. Σε γενικές γραμμές, όσο υψηλότερος είναι ο βαθμός καταμερισμού των επιβαρύνσεων και μεγαλύτερη η ίδια συμμετοχή, τόσο πιο περιορισμένες είναι οι αρνητικές συνέπειες που προκύπτουν από τον ηθικό κίνδυνο.
               Αναφορικά με το δεύτερο κριτήριο, η Αρχή θα αναλύσει τα πιθανά αποτελέσματα της ενίσχυσης στις αγορές στις οποίες θα δραστηριοποιείται η δικαιούχος τράπεζα μετά την αναδιάρθρωση. Καταρχήν, θα εξετάζεται το μέγεθος και η σχετική σπουδαιότητα της τράπεζας στην αγορά ή τις αγορές της, όταν αποκατασταθεί η βιωσιμότητά της. Ο σχεδιασμός των μέτρων θα προσαρμόζεται στα χαρακτηριστικά της αγοράς, έτσι ώστε να διασφαλιστεί η διαφύλαξη του αποτελεσματικού ανταγωνισμού. […] Τα μέτρα που περιορίζουν τις στρεβλώσεις του ανταγωνισμού δεν πρέπει να αποτελούν απειλή για τις προοπτικές αποκατάστασης της βιωσιμότητας της τράπεζας».
            
         
               (219)
            
            
               Από τα ανωτέρω συνάγεται ότι το μέγεθος της ενίσχυσης, ιδίως σε σχετικούς όρους, και τα χαρακτηριστικά της αγοράς έχουν καθοριστική σημασία για την εκτίμηση της Αρχής ως προς την καταλληλότητα των μέτρων για να περιορίσουν τις στρεβλώσεις του ανταγωνισμού. Ταυτόχρονα, είναι προφανές ότι τα εν λόγω μέτρα δεν πρέπει να θέτουν σε κίνδυνο τη βιωσιμότητα του δικαιούχου της ενίσχυσης αναδιάρθρωσης και τα προβλήματα του ανταγωνισμού πρέπει να αντιμετωπίζονται σε συνάρτηση με τον πρωταρχικό στόχο της χρηματοπιστωτικής σταθερότητας στην παρούσα κρίση.
            
         
               (220)
            
            
               Με βάση το ανωτέρω νομικό πλαίσιο, η Αρχή θα παραθέσει στη συνέχεια τις παραμέτρους που κρίνει καθοριστικές για την εκτίμησή της των μέτρων που περιορίζουν τις στρεβλώσεις του ανταγωνισμού.
            
         
               (221)
            
            
               Πρώτον και κατά κύριο λόγο, η Αρχή θεωρεί ότι, δεδομένης της ιδιαίτερης κατάστασης στις ισλανδικές χρηματοπιστωτικές αγορές και των οικονομικών συνθηκών, όπως περιγράφονται στα προηγούμενα κεφάλαια, επιβάλλεται προσεκτική εκτίμηση των συνθηκών της αγοράς και του ανταγωνιστικού περιβάλλοντος. Τα μέτρα που περιορίζουν τη νόθευση του ανταγωνισμού θα πρέπει να αντανακλούν την τρέχουσα δυσχερή συγκυρία, διασφαλίζοντας παράλληλα ότι οι στρεβλώσεις του ανταγωνισμού περιορίζονται στο ελάχιστο τόσο βραχυπρόθεσμα όσο και σε μακροπρόθεσμη προοπτική.
            
         
               (222)
            
            
               Δεύτερον, όπως αναφέρεται ανωτέρω, στο τμήμα για τον καταμερισμό των επιβαρύνσεων, έχει εξεταστεί η μεγαλύτερη δυνατή συνεισφορά των παλαιών ιδιοκτητών της Kaupthing και, σε κάποιο βαθμό, των πιστωτών της Kaupthing. Κατά συνέπεια, έχει περιοριστεί η ανάγκη λήψης πρόσθετων μέτρων ως προς τον ανταγωνισμό.
            
         
               (223)
            
            
               Τρίτον, όσον αφορά τα χαρακτηριστικά της σχετικής αγοράς, όπως περιγράφονται ανωτέρω, η κατάρρευση του χρηματοπιστωτικού συστήματος στην Ισλανδία και οι συνακόλουθες παρεμβάσεις των ισλανδικών αρχών, περιλαμβανομένης της ίδρυσης της Arion Bank βάσει των εγχώριων δραστηριοτήτων της Kaupthing, είχε ως αποτέλεσμα τον υψηλότερο βαθμό συγκέντρωσης των χρηματοπιστωτικών υπηρεσιών στην ισλανδική αγορά και αύξησε ουσιαστικά το μερίδιο αγοράς των τριών μεγαλύτερων τραπεζών Landsbankinn, Íslandsbanki και Arion Bank. Εκτός αυτών, εξακολουθούν να υφίστανται μόνο ελάχιστοι και μικροί συντελεστές της αγοράς και η προοπτική μιας άμεσης εισόδου νέου φορέα είναι εξαιρετικά περιορισμένη, όχι μόνο λόγω των εμποδίων εισόδου που έχουν ήδη αναφερθεί και του μικρού μεγέθους της αγοράς, αλλά κυρίως και λόγω των εφαρμοζόμενων ελέγχων των κεφαλαίων. Η Arion Bank κατέχει πολύ σημαντική θέση σε αυτή την αγορά υψηλού βαθμού συγκέντρωσης, έχοντας μερίδιο αγοράς 30 % ή και υψηλότερο στα σημαντικότερα από οικονομική άποψη τμήματα της αγοράς.
            
         
               (224)
            
            
               Τέταρτον, η κρίση δημιούργησε ορισμένα πολύ ειδικά προβλήματα, όπως ο ακραία υψηλός βαθμός άμεσης και έμμεσης ιδιοκτησίας των μεγάλων τραπεζών στην πραγματική οικονομία. Ένα πρόσθετο πρόβλημα ανταγωνισμού είναι η ύπαρξη ενός de-facto μονοπωλίου για υπηρεσίες ΤΠ τραπεζικής (RB), που κατά πλειοψηφία ανήκουν στις τρεις μεγαλύτερες τράπεζες.
            
         
               (225)
            
            
               Πέμπτον, το σχετικό μέγεθος της ενίσχυσης που εισέπραξε η Arion Bank είναι σημαντικό. Επ' αυτού, η Αρχή επισημαίνει ότι, αρχικά το συνολικό κεφάλαιο της τράπεζας χορηγήθηκε από το κράτος. Επιπλέον, η τράπεζα ωφελήθηκε από ένα σύνολο μέτρων ενίσχυσης, την ειδική διευκόλυνση ρευστότητας, τη συμφωνία swap της SPRON και την καθολική εγγύηση των καταθέσεων. Παράλληλα, η Arion Bank εξακολουθεί να είναι μια μικρή τράπεζα, τουλάχιστον με βάση τα διεθνή πρότυπα.
            
         
               (226)
            
            
               Σύμφωνα με τα ανωτέρω, η Αρχή επισημαίνει ότι έχουν ληφθεί ή πρόκειται να ληφθούν ορισμένα μέτρα για να περιοριστούν οι στρεβλώσεις του ανταγωνισμού τις οποίες προκάλεσε η χορηγηθείσα στην Arion Bank κρατική ενίσχυση.
            
         i)   Μέτρα και εξελίξεις του κανονιστικού πλαισίου που έχουν λάβει ή έχουν δεσμευθεί να λάβουν οι ισλανδικές αρχές
   
               (227)
            
            
               Η ισλανδική κυβέρνηση έχει αναλάβει δύο ειδικές δεσμεύσεις (βλέπε παράρτημα) οι οποίες, κατά την άποψη της Αρχής, μπορούν να συμβάλουν στη δημιουργία ενός κανονιστικού πλαισίου που ευνοεί τον ανταγωνισμό στις χρηματοπιστωτικές αγορές:
            
         
               (228)
            
            
               Πρώτον, με τον διορισμό ομάδας εργασίας η οποία θα επανεξετάσει τον νόμο αριθ. 36/1978 για τα τέλη χαρτοσήμου και εξετάζοντας ιδίως το ενδεχόμενο κατάργησης των τελών χαρτοσήμου για ομόλογα που εκδίδουν ιδιώτες κατά τη μεταβίβαση μεταξύ πιστωτών (π.χ. όταν ιδιώτες μεταφέρουν τα δάνειά τους από ένα πιστωτικό ίδρυμα σε άλλο). Η Αρχή θεωρεί ότι η ισχύουσα νομοθεσία, η οποία μεταξύ άλλων υποχρεώνει τους πελάτες να καταβάλλουν τέλη χαρτοσήμου επί του ποσού του αντίστοιχου ομολόγου (89) κατά την αλλαγή δανειοδότη, ενδέχεται να παρεμποδίζει τον ανταγωνισμό, διότι μπορεί να εγκλωβίζει πελάτες σε υφιστάμενες συμβάσεις δανείων μεγάλης διάρκειας. Συνεπώς, η Αρχή χαιρετίζει τη δέσμευση για επανεξέταση αυτού του νόμου.
            
         
               (229)
            
            
               Δεύτερον, η Αρχή επισημαίνει ότι, με βάση ψήφισμα του ισλανδικού κοινοβουλίου της 21ης Μαρτίου 2012, η κυβέρνηση θα συγκροτήσει επιτροπή με την εντολή να επανεξετάσει το σύστημα προστασίας του καταναλωτή στη χρηματοπιστωτική αγορά. Αυτό θα περιλαμβάνει ειδική εντολή για την επανεξέταση της διευκόλυνσης της αλλαγής δανειοδότη και μείωσης των εξόδων μεταφοράς και τη στενή συνεργασία της Επιτροπής με την ισλανδική αρχή ανταγωνισμού (την ICA) σε σχέση με το τελευταίο ζήτημα. Η επιτροπή θα υποβάλει την έκθεσή της το αργότερο έως τις 15 Ιανουαρίου 2013. Η Αρχή πιστεύει ότι μια διεξοδικότερη εκτίμηση θα μπορούσε να είναι επωφελής για τον ανταγωνισμό μακροπρόθεσμα. Στο μεταξύ, η ειδική δέσμευση της Arion Bank που εξετάζεται στη συνέχεια θα πρέπει να συμβάλει στη διευκόλυνση της αλλαγής δανειοδότη και, ως εκ τούτου, στην αύξηση του ανταγωνισμού.
            
         
               (230)
            
            
               Όσον αφορά τα προβλήματα ανταγωνισμού που εντόπισε η Αρχή σε σχέση με την RB, η Αρχή χαιρετίζει τον διακανονισμό στον οποίο κατέληξαν για το ζήτημα αυτό η ICA και οι ιδιοκτήτες της RB, περιλαμβανομένων των τριών μεγαλύτερων τραπεζών. Αυτό αποσκοπεί στο να εξασφαλιστεί πρόσβαση σε βασική υποδομή ΤΠ χωρίς διακρίσεις και με λογικό κόστος για τους μικρούς ανταγωνιστές και νέους φορείς που θα εισέλθουν ενδεχομένως στην αγορά. Η Αρχή θεωρεί ότι αυτός ο διακανονισμός καθησυχάζει με ικανοποιητικό τρόπο τις ανησυχίες της και ότι δεν είναι πλέον αναγκαίο να εξετάσει η Αρχή διεξοδικότερα αυτό το ζήτημα στην παρούσα απόφαση.
            
         
               (231)
            
            
               Τέλος, η Αρχή σημειώνει τις τροποποιήσεις του κανονιστικού πλαισίου που έχουν επέλθει από το 2008, όπως εξετάζονται στο παράρτημα. Όσον αφορά τα προβλήματα του ανταγωνισμού, ιδιαίτερη σημασία ως προς αυτό έχει η εισαγωγή του άρθρου 22 στον νόμο αριθ. 161/2002 για τις χρηματοπιστωτικές υπηρεσίες. Περιλαμβάνει διατάξεις που περιορίζουν τη συμμετοχή χρηματοπιστωτικών επιχειρήσεων σε δραστηριότητες που δεν εμπίπτουν στο πεδίο των αδειών λειτουργίας τους. Σύμφωνα με αυτή τη νέα διάταξη, οι δραστηριότητες αυτές μπορούν να ασκούνται μόνο σε προσωρινή βάση και για τον σκοπό της σύναψης πράξεων ή της αναδιοργάνωσης των δραστηριοτήτων των πελατών. Για τον σκοπό αυτό, πρέπει να υποβληθεί στην FME αιτιολογημένη κοινοποίηση και έχουν οριστεί προθεσμίες για να ολοκληρώσουν οι χρηματοπιστωτικές επιχειρήσεις την αναδιοργάνωση των πελατών τους και να εκποιήσουν περιουσιακά στοιχεία που έχουν περιέλθει στην ιδιοκτησία τους.
            
         
               (232)
            
            
               Η Αρχή θεωρεί αυτή την αλλαγή ως την κατάλληλη ρυθμιστική αντιμετώπιση αυτού του ζητήματος της δυσανάλογα μεγάλης περιουσίας που έχουν στην ιδιοκτησία τους χρηματοπιστωτικοί οργανισμοί στην πραγματική οικονομία. Η διάταξη αυτή φαίνεται ότι τουλάχιστον περιορίζει το ενδεχόμενο να αποκτήσει μόνιμο χαρακτήρα αυτή η κατάσταση, η οποία είναι άμεσο αποτέλεσμα μετοχοποίησης χρεών (και παρόμοιων πράξεων) με τη συμμετοχή υπερχρεωμένων εταιρειών λόγω της κρίσης. Εφόσον αντιμετωπίζει ένα από τα πιεστικότερα ζητήματα ανταγωνισμού που συνδέεται με την κρατική ενίσχυση στις τρεις τράπεζες, η Αρχή το λαμβάνει δεόντως υπόψη στην εκτίμησή της.
            
         ii)   Μέτρα ειδικά για την Arion Bank
   
               (233)
            
            
               Η Αρχή τονίζει ότι η παρουσία και το μέγεθος της Arion Bank στην αγορά είναι μόνο ένα κλάσμα της τράπεζας Kaupthing, εφόσον τα περιουσιακά στοιχεία της έχουν συνολικά μειωθεί κατά 88 %, όπως περιγράφεται ανωτέρω. Σε αντίθεση με την Kaupthing, η Arion Bank δραστηριοποιείται μόνο στην ισλανδική αγορά. Ενώ η μείωση αυτή είναι κατά κύριο λόγο προφανώς αποτέλεσμα της εκκαθάρισης των διεθνών δραστηριοτήτων της Kaupthing, η Αρχή έχει την άποψη ότι η διαδικασία αυτή είναι ιδιαίτερα σημαντική όσον αφορά τις στρεβλώσεις του ανταγωνισμού, διότι αυτό που οδήγησε στην κατάρρευση της τράπεζας και προκάλεσε στρεβλώσεις στις χρηματοπιστωτικές αγορές στον ΕΟΧ στο παρελθόν ήταν κυρίως η ριψοκίνδυνη στρατηγική της Kaupthing στο εξωτερικό (90).
            
         
               (234)
            
            
               Η Αρχή λαμβάνει υπόψη τις δεσμεύσεις της Arion Bank που παρατίθενται στο παράρτημα, σύμφωνα με τις οποίες η Arion Bank δεν θα εξαγοράσει χρηματοπιστωτικούς οργανισμούς μέχρι την 1η Δεκεμβρίου 2014, εκτός εάν λάβει προηγουμένως την έγκριση της Αρχής. Αυτό σημαίνει ότι, εάν δεν απαιτηθούν περαιτέρω συγχωνεύσεις για λόγους χρηματοπιστωτικής σταθερότητας, μπορεί αποτραπεί η μεγαλύτερη συγκέντρωση στην ισλανδική χρηματοπιστωτική αγορά μέσω εξαγορών από την Arion Bank. Η δέσμευση αυτή εξασφαλίζει επίσης ότι η ενίσχυση που χορηγήθηκε στην Arion Bank χρησιμοποιείται για την αποκατάσταση της βιωσιμότητάς της και όχι να αξιοποιηθεί για την εδραίωση και περαιτέρω επέκταση της παρουσίας της στην αγορά της Ισλανδίας. Η δέσμευση της Arion Bank να [....] είναι επίσης ευπρόσδεκτη, διότι […] και στηρίζει την πολιτική για την επίτευξη των αναγκαίων μειώσεων του κόστους. Το ίδιο ισχύει και για τη δέσμευση της Αrion Bank σύμφωνα με την οποία, έως την 1η Δεκεμβρίου 2014 δεν θα επιβάλει συμβατικές ρήτρες σε συμφωνίες ενυπόθηκων στεγαστικών δανείων για ιδιώτες (91) ούτε θα εισαγάγει νέες συμβατικές ρήτρες που θέτουν ειδικούς όρους στα επιτόκια να συνδέονται με τη διατήρηση ενός ελάχιστου επιπέδου συναλλαγών με την τράπεζα.
            
         
               (235)
            
            
               Όπως περιγράφεται ανωτέρω, η ισλανδική χρηματοπιστωτική αγορά αντιπροσωπεύει σήμερα ένα δύσκολο περιβάλλον λειτουργίας για κάθε τράπεζα, το οποίο αποτυπώνεται και από τη σχεδόν απόλυτη απουσία ενδιαφέροντος από το εξωτερικό για είσοδο σε αυτή την αγορά στον παρόντα χρόνο. Η Αρχή, συνεπώς, χαιρετίζει τις δεσμεύσεις που ανέλαβε η Arion Bank σε σχέση με τη διευκόλυνση της αλλαγής τράπεζας και την παροχή βασικών υπηρεσιών επεξεργασίας πληρωμών. Η Αρχή έχει την άποψη ότι τα μέτρα αυτά, σε συνδυασμό με τη συμφωνία μεταξύ των τριών μεγαλύτερων τραπεζών και της ICA σχετικά με την RB που αναφέρεται ανωτέρω, εξασφαλίζει ότι μικρότεροι συντελεστές της αγοράς μπορούν να έχουν πρόσβαση στην απολύτως αναγκαία υποδομή και τις υπηρεσίες σε λογικές τιμές, χωρίς να μπορούν οι μεγαλύτεροι συντελεστές να αποκλείσουν την πρόσβασή τους. Η Αρχή έχει την άποψη ότι αυτό θα περιορίσει τους φραγμούς εισόδου στην αγορά για μελλοντικούς (δυνητικούς) συντελεστές της αγοράς και θα μπορούσε να επιτρέψει σε υφιστάμενες μικρότερες επιχειρήσεις να αυξήσουν τα μερίδια αγοράς τους, εάν είναι σε θέση να προσφέρουν καλύτερες υπηρεσίες από τους μεγαλύτερους ανταγωνιστές τους. Ακόμη, όλα τα μέτρα που αποσκοπούν στη διευκόλυνση της αλλαγής τράπεζας θα συμβάλλουν στην αύξηση του ανταγωνισμού ανάμεσα στους υφιστάμενους μεγάλους συντελεστές και θα μπορούσαν να συμβάλουν στην πρόληψη ή την εξάλειψη μιας κατάστασης δυνητικής συλλογικής δεσπόζουσας θέσης στην αγορά.
            
         
               (236)
            
            
               Τέλος, η Arion Bank δεσμεύεται να εκποιήσει, το συντομότερο δυνατό, συμμετοχές σε εταιρείες εκμετάλλευσης οι οποίες έχουν εξαγοραστεί λόγω της αναδιάρθρωσης, σύμφωνα με το άρθρο 22 του νόμου αριθ. 161/2002 περί χρηματοπιστωτικών υπηρεσιών, δεσμεύεται να τηρήσει τη διαδικασία και τις προθεσμίες που ορίζονται σε αυτή τη διάταξη και όπως έχουν ερμηνευθεί από την FME και να συνεχίσει να επικαιροποιεί τις πληροφορίες στον ιστότοπό της ή θυγατρικής εταιρείας σχετικά με τις θυγατρικές και τις συμμετοχές που κατέχονται για πώληση. Η Αρχή χαιρετίζει τη δέσμευση της Arion Bank να εκποιήσει το συντομότερο δυνατό όλες τις εταιρείες και τις συμμετοχές που δεν συνδέονται με τη βασική δραστηριότητά της, τουλάχιστον όχι λόγω προβλημάτων βιωσιμότητας. Ενώ η Αρχή έχει την άποψη ότι είναι προφανές ότι η τράπεζα πρέπει να τηρεί τις εθνικές νομικές υποχρεώσεις, όπως το άρθρο 22 του νόμου περί χρηματοπιστωτικών υπηρεσιών, λαμβάνει υπόψη αυτή τη δέσμευση και εφιστά την προσοχή των ισλανδικών αρχών και των δικαιούχων στο γεγονός ότι, ως προς αυτό, παραβίαση της εθνικής νομοθεσίας θα μπορούσε επίσης να συνεπάγεται κατάχρηση ενίσχυσης. Επιπλέον, η Αρχή θεωρεί ότι με την υποχρέωση διάθεσης πληροφοριών σχετικά με προβλεπόμενες εκποιήσεις και πωλήσεις στον ιστότοπό της, εισάγεται μεγαλύτερη διαφάνεια σχετικά με το υφιστάμενο ιδιοκτησιακό καθεστώς στην ισλανδική οικονομία. Αυτό αποκαθιστά, τουλάχιστον σε κάποιο βαθμό, αυτό το ιδιαίτερο πρόβλημα του ανταγωνισμού που χαρακτηρίζει σήμερα τις αγορές της Ισλανδίας.
            
         
               (237)
            
            
               Με βάση όλα τα ανωτέρω, και κυρίως λόγω της ειδικής κατάστασης που επικρατεί στην Ισλανδία και του γεγονότος ότι η Αρχή θεωρεί ότι τα ανωτέρω μέτρα αντιμετωπίζουν τα σημαντικότερα ζητήματα του ανταγωνισμού που έχει εντοπίσει η Αρχή σε συνεργασία με τη ICA, και λαμβάνοντας υπόψη τον επιτακτικό στόχο της σταθερότητας του χρηματοπιστωτικού συστήματος, η Αρχή καταλήγει στο συμπέρασμα ότι οι δεσμεύσεις περιορίζουν τις στρεβλώσεις του ανταγωνισμού σε ικανοποιητικό βαθμό. Συνεπώς, η ενίσχυση αναδιάρθρωσης είναι σύμφωνη με το τμήμα 4 των κατευθυντήριων γραμμών αναδιάρθρωσης.
            
         III.   ΣΥΜΠΕΡΑΣΜΑ
   
   
               (238)
            
            
               Με βάση την ανωτέρω εκτίμηση και το σχέδιο αναδιάρθρωσης που υπέβαλαν οι ισλανδικές αρχές για την Arion Bank, αίρονται οι αμφιβολίες που διατύπωσε η Αρχή στην απόφαση για την κίνηση διαδικασίας όσον αφορά τον χαρακτήρα και το συμβιβάσιμο των μέτρων ενίσχυσης της Arion Bank. Ως εκ τούτου, η Αρχή εγκρίνει τα μέτρα ενίσχυσης ως ενίσχυση αναδιάρθρωσης συμβιβάσιμη με τη λειτουργία της συμφωνίας ΕΟΧ κατ' εφαρμογή του άρθρου 61 παράγραφος 3 στοιχείο β) της συμφωνίας ΕΟΧ, με την επιφύλαξη ότι η Ισλανδία και η Arion Bank θα τηρήσουν τις δεσμεύσεις που παρατίθενται στο παράρτημα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το αρχικό λειτουργικό κεφάλαιο, η (προσωρινή) πλήρης κεφαλαιοποίηση από το κράτος, η διατήρηση από το κράτος συμμετοχής 13 % και το κεφάλαιο κατηγορίας ΙΙ που χορηγήθηκε στην Arion Bank καθώς και η ειδική ταμειακή διευκόλυνση, η συμφωνία swap της SPRON και η απεριόριστη εγγύηση των καταθέσεων συνιστούν κρατική ενίσχυση κατά την έννοια του άρθρου 61 παράγραφος 1 της συμφωνίας ΕΟΧ.
   Άρθρο 2
   Τα μέτρα που απαριθμούνται στο άρθρο 1 συνιστούν παράνομη κρατική ενίσχυση από τις ημερομηνίες που τέθηκαν σε εφαρμογή μέχρι την ημερομηνία της παρούσας απόφασης, λόγω μη συμμόρφωσης των ισλανδικών αρχών με την υποχρέωση να κοινοποιήσουν στην Αρχή την ενίσχυση πριν αυτή τεθεί σε εφαρμογή, σύμφωνα με το άρθρο 1 παράγραφος 3 του μέρους 1 του πρωτοκόλλου 3.
   Άρθρο 3
   Τα μέτρα που απαριθμούνται στο άρθρο 1 είναι συμβιβάσιμα με τη λειτουργία της συμφωνίας ΕΟΧ κατ' εφαρμογήν του άρθρου 61 παράγραφος 3 στοιχείο β) της συμφωνίας ΕΟΧ, υπό την προϋπόθεση ότι θα τηρηθούν οι δεσμεύεις που παρατίθενται στο παράρτημα. Η έγκριση της απεριόριστης εγγύησης των καταθέσεων λήγει στο τέλος του 2014.
   Άρθρο 4
   Η παρούσα απόφαση απευθύνεται στη Δημοκρατία της Ισλανδίας.
   Άρθρο 5
   Το κείμενο της παρούσας απόφασης στην αγγλική γλώσσα είναι το μόνο αυθεντικό.
   
      Βρυξέλλες, 11 Ιουλίου 2012.
      
         
            Για την Εποπτεύουσα Αρχή της ΕΖΕΣ
         
         Oda Helen SLETNES
         
            Πρόεδρος
         
         Sverrir Haukur GUNNLAUGSSON
         
            Μέλος της Αρχής
         
      
   
   
      (1)  Το παρόν έγγραφο διατίθεται αποκλειστικά για ενημερωτικούς σκοπούς. Σε αυτή τη δημόσια έκδοση, έχουν απαλειφθεί ορισμένα στοιχεία για να μην αποκαλυφθούν εμπιστευτικές πληροφορίες. Αυτό δηλώνεται με […] ή ένα εύρος διακύμανσης μέσα σε αγκύλες, που παρέχει μια μη εμπιστευτική κατά προσέγγιση αναφορά του σχετικού αριθμού.
   
      (2)  Η απόφαση της Αρχής αριθ. 492/10/COL για την κίνηση της επίσημης διαδικασίας έρευνας όσον αφορά την κρατική ενίσχυση που χορηγήθηκε για την αποκατάσταση ορισμένων δραστηριοτήτων της (πρώην) Kaupthing Bank hf και την ίδρυση και κεφαλαιοποίηση της New Kaupthing Bank hf (η οποία έχει μετονομαστεί σε Arion Bank hf), ΕΕ C 41 της 10.2.2011, σ. 7, και Συμπλήρωμα ΕΟΧ στην Επίσημη Εφημερίδα αριθ. 7 της 10.2.2011, σ. 1.
   
      (3)  Αναλυτικότερες πληροφορίες για τη διαδικασία που οδήγησε στην έκδοση της απόφασης αριθ. 492/10/COL της Αρχής αναφέρονται στο διαδικαστικό μέρος της απόφασης.
   
      (4)  Διορθώθηκε από τα ενδιαφερόμενα μέρη στις 25 Μαΐου 2012.
   
      (5)  Όσον αφορά την κατάσταση του ανταγωνισμού στον ισλανδικό τραπεζικό τομέα και τα πιθανά διορθωτικά μέτρα για τον ανταγωνισμό, η Αρχή συνεργάστηκε με την ισλανδική αρχή ανταγωνισμού (ICA).
   
      (6)  Τα μέλη της SIC ήταν ο δικαστής του Ανώτατου Δικαστηρίου κ. Páll Hreinsson, ο κοινοβουλευτικός Συνήγορος του Πολίτη της Ισλανδίας, κ. Mr. Tryggvi Gunnarsson και η κ. Mrs. Sigríður Benediktsdóttir Ph.D., λέκτορας και επιμελήτρια στο πανεπιστήμιο Yale των ΗΠΑ. Το πλήρες κείμενο της έκθεσης είναι διαθέσιμο στα ισλανδικά, στη διεύθυνση: http://rna.althingi.is/ και μέρη του κειμένου μεταφρασμένα στα αγγλικά (περιλαμβανομένης της σύνοψης και του κεφαλαίου σχετικά με τις αιτίες της κατάρρευσης των τραπεζών) είναι διαθέσιμα στη διεύθυνση: http://sic.althingi.is/
   
      (7)  Ισλανδική κορόνα.
   
      (8)  Ο δανεισμός σε αλλοδαπούς αυξήθηκε κατά 11,4 δισεκατ. ευρώ, από 9,3 δισεκατ. ευρώ σε 20,7 δισεκατ. ευρώ, σε διάστημα έξι μηνών.
   
      (9)  Κεφάλαιο 21.2.1.2 της έκθεσης.
   
      (10)  Exista, Exista Trading, Bakkavör Group, Bakkavor Finance Ltd, Bakkabraedur Holding BV, Lýsing, Síminn, Skipti και άλλες συνδεδεμένες εταιρείες.
   
      (11)  Περισσότερα από τα μισά από αυτά τα δάνεια που χορηγήθηκαν από την αρχή του 2007 έως την κατάρρευση της τράπεζας δόθηκαν χωρίς εξασφαλίσεις.
   
      (12)  Τα πρακτικά της επιτροπής δανείων του διοικητικού συμβουλίου της Kaupthing Bank αναφέρουν, μεταξύ άλλων, ότι η τράπεζα δάνειζε συχνά χρήματα στον Tchenguiz για να καλύπτει οριακές οφειλές σε άλλες τράπεζες ενώ οι εταιρείες του κατέρρεαν.
   
      (13)  Κεφάλαιο 21.2.1.4 της έκθεσης.
   
      (14)  Ήταν πράγματι διακηρυγμένη πολιτική της τότε κυβέρνησης συνασπισμού να ενθαρρύνει τη μεγαλύτερη ανάπτυξη και τη διατήρηση της έδρας των τραπεζών στην Ισλανδία.
   
      (15)  Κεφάλαιο 2, σελίδα 5 της έκθεσης.
   
      (16)  Για περισσότερες γενικές πληροφορίες σχετικά με τα μέτρα που έλαβαν οι ισλανδικές αρχές, βλέπε έκθεση του Υπουργείου Οικονομίας προς το Κοινοβούλιο σχετικά με την αναζωογόνηση των εμπορικών τραπεζών, του Μαΐου 2011 (Skýrsla fjármálaráðherra um endurreisn viðskiptabankanna), διαθέσιμη στη διεύθυνση http://www.althingi.is/altext/139/s/pdf/1213.pdf
   
      (17)  Νόμος αριθ. 125/2008 της αρχής για εκταμιεύσεις του Δημόσιου Ταμείου λόγω ασυνήθιστων καταστάσεων της χρηματοπιστωτικής αγοράς κ.λπ.
   
      (18)  Βλέπε επίσης ετήσια έκθεση 2009 της FME (Ιούλιος 2008 — Ιούνιος 2009), διαθέσιμη στη διεύθυνση http://en.fme.is/media/utgefid-efni/FME-Annual-Report-2009.pdf
   
      (19)  Ακολούθησαν και άλλες εξαγορές χρηματοπιστωτικών επιχειρήσεων. Τον Μάρτιο του 2009, η FME απέκτησε τον έλεγχο των δραστηριοτήτων τριών χρηματοπιστωτικών επιχειρήσεων, της Straumur-Burdaras, της Reykjavik Savings Bank (SPRON) και της Sparisjodabanki Íslands (Icebank), και αποφάσισε να μεταβιβάσει τα στοιχεία ενεργητικού και τις υποχρεώσεις αυτών των επιχειρήσεων. Ενώ εγκρίθηκε αργότερα συμφωνία με τους πιστωτές της Straumur, η SPRON και η Sparisjodabanki υποβλήθηκαν σε διαδικασία εκκαθάρισης. Και άλλες χρηματοπιστωτικές επιχειρήσεις επηρεάστηκαν σοβαρά από την κατάρρευση των τριών μεγαλύτερων εμπορικών τραπεζών και την επικρατούσα αβεβαιότητα στις χρηματοπιστωτικές αγορές και άλλες χρηματοπιστωτικές επιχειρήσεις περιήλθαν στον έλεγχο του δημοσίου το 2010. Έτσι, η FME διόρισε προσωρινό διοικητικό συμβούλιο της VBS Investment Bank τον Μάρτιο του 2010. Τον Απρίλιο του 2010, η FME απέκτησε τον έλεγχο της Keflavík Savings Bank και της Byr Savings Bank, αποφασίζοντας ότι οι δραστηριότητές τους θα αναλαμβάνονταν από νέες χρηματοπιστωτικές επιχειρήσεις, την SpKef Savings Bank και Byr hf, αντίστοιχα. Επειδή οι οικονομικές συνθήκες αυτών των νέων επιχειρήσεων εξελίχθηκαν δυσμενέστερα σε σχέση με τις αρχικές προβλέψεις, στη συνέχεια η SpKef συγχωνεύθηκε με την Landsbankinn, με απόφαση της FME, και η Byr hf. συγχωνεύθηκε με την Íslandsbanki, μετά από διάθεση των μετοχών της στην Byr. Οι ισλανδικές αρχές κλήθηκαν στη συνέχεια, το 2009, να αντιμετωπίσουν τις οικονομικές δυσκολίες της Saga Capital Investment Bank και, το 2011, του Ταμείου Στεγαστικής Χρηματοδότησης.
   
      (20)  Ως ένδειξη της κλίμακας της απότομης υποτίμησης αναφέρεται ότι ή μέση μηνιαία συναλλαγματική ισοτιμία του ευρώ με την ισλανδική κορόνα αυξήθηκε από 90,71 ISK τον Δεκέμβριο του 2007 σε 184,64 ISK τον Νοέμβριο του 2009.
   
      (21)  Κατά το διάστημα 2009-2011, οι επενδύσεις ως ποσοστό του ΑΕΠ ήταν μόνο 13-14 %.
   
      (22)  Με τον όρο εμπορικό ισοζύγιο νοείται ή διαφορά στα έσοδα από τις εξαγωγές και τις εισαγωγές αγαθών και υπηρεσιών. Δεν περιλαμβάνει το ισοζύγιο στα πρωτογενή έσοδα από το εσωτερικό, το οποίο ήταν αρνητικό τα τελευταία έτη, ιδίως από το 2008 και μετά. Αυτό σημαίνει ότι, παρά το πλεόνασμα του εμπορικού ισοζυγίου, το συνολικό ισοζύγιο τρεχουσών συναλλαγών της Ισλανδίας είναι αρνητικό κατά τα τελευταία έτη, αν και παρουσίασε απότομη μείωση από το 2009.
   
      (23)  Σχετικά με το θέμα αυτό, βλέπε παραδείγματος χάρη την έκθεση του Υπουργείου Οικονομικών προς το Κοινοβούλιο του Μαρτίου 2012, Μελλοντική διάρθρωση του ισλανδικού χρηματοπιστωτικού συστήματος. Κατά την άποψη του Υπουργείου, η έκθεση αυτή έχει καταλυτική σημασία για μια τεκμηριωμένη συζήτηση γι' αυτό το σημαντικό θέμα, διότι δεν παρουσιάζει πλήρως διαμορφωμένες προτάσεις, αλλά θέτει τα βασικά ζητήματα και τις προοπτικές με αναφορά στις διεθνείς εξελίξεις. Η έκθεση είναι διαθέσιμη στη διεύθυνση http://eng.efnahagsraduneyti.is/media/Acrobat/Future-Structure.pdf.
   
      (24)  Η επαναφορά της εγγύησης των καταθέσεων σε φυσιολογικές συνθήκες δεν συνδέεται μόνο με την κατάργηση της στήριξης αυτών των εγγυήσεων από το κράτος, αλλά και με την επανεξέταση των διατάξεων του νόμου περί εκτάκτων περιστάσεων, σύμφωνα με τις οποίες οι καταθέσεις οι οποίες καλύπτονται από εγγυήσεις καταθέσεων βάσει του νόμου έχουν προτεραιότητα κατά την εκκαθάριση μιας χρηματοπιστωτικής επιχείρησης. Αυτό περιέχει ένα σημαντικό πλεονέκτημα για τους καταθέτες, τουλάχιστον για όσο διάστημα εξακολουθεί να είναι νωπή στη μνήμη των ανθρώπων η κατάρρευση των τραπεζών το 2008. Από την άλλη πλευρά, η διάταξη αυτή συνιστά ενδεχομένως μειονέκτημα για τη διαφοροποίηση των ρυθμίσεων χρηματοδότησης των τραπεζών.
   
      (25)  Βλέπε κεφάλαιο 9 της έκθεσης του Υπουργείου Οικονομικών που αναφέρεται στην υποσημείωση 23. Παρουσιάζοντας την εν λόγω έκθεση, ο υπουργός Οικονομικών διόρισε επίσης ομάδα εμπειρογνωμόνων σε θέματα τραπεζών, με τη συμμετοχή αλλοδαπών εμπειρογνωμόνων, για να καταρτίσουν προτάσεις σχετικά με ένα συνολικό νομικό και κανονιστικό πλαίσιο για τον χρηματοπιστωτικό τομέα της Ισλανδίας συνολικά. Σύμφωνα με την ίδια έκθεση, οι ισλανδικές αρχές προτίθενται να μελετήσουν και άλλες μελλοντικές εναλλακτικές δυνατότητες, που περιλαμβάνουν τον πιθανό διαχωρισμό των επενδυτικών δραστηριοτήτων και των δραστηριοτήτων εμπορικής τραπεζικής, την έκδοση νομοθεσίας για τη σταθερότητα του χρηματοπιστωτικού συστήματος και την πιθανή τροποποίηση του επιμερισμού της ευθύνης των ρυθμιστικών φορέων των χρηματοπιστωτικών υπηρεσιών. Από τις δηλώσεις των ισλανδικών αρχών είναι επίσης σαφές ότι ενδεχόμενη επανεξέταση του πλαισίου νομισματικής πολιτικής εξακολουθεί να αποτελεί θέμα προς συζήτηση, με ή χωρίς την πιθανότητα η Ισλανδία να προσχωρήσει ως μέλος στην Ευρωπαϊκή Ένωση, καθώς και για άλλα πιθανά μέσα βελτίωσης της οικονομικής διαχείρισης και τη διαβεβαίωση ότι οι ρυθμιστικοί φορείς «βλέπουν το δάσος αντί να βλέπουν τα δένδρα» και εφαρμόζουν αποτελεσματικά τα καταλληλότερα εργαλεία μακροπροληπτικής εποπτείας.
   
      (26)  Βλέπε κεφάλαιο 6 της έκθεσης του Υπουργείου Οικονομικών στο Κοινοβούλιο, Η μελλοντική διάρθρωση του ισλανδικού χρηματοπιστωτικού συστήματος, διαθέσιμο στη διεύθυνση http://eng.efnahagsraduneyti.is/publications/news/nr/3559
   
      (27)  Από το φθινόπωρο του 2008 έχουν εξαφανισθεί από την αγορά διάφορες χρηματοπιστωτικές επιχειρήσεις (εκτός από τις «παλαιές» μεγάλες εμπορικές τράπεζες, την Glitnir, Kaupthing και Landsbanki): Sparisjóðabanki Íslands (πρώην Icebank), η Reykjavik Savings Bank (SPRON), Sparisjóður Mýrasýslu (Myrasysla Savings Bank, SPM), VBS Investment Bank και Askar Capital Investment Bank. Περιορίστηκαν επίσης σημαντικά οι δραστηριότητες της Straumur-Burdaras Investment Bank και της Saga Capital Investment Bank.
   
      (28)  Στις 11 Απριλίου 2011, η συνέλευση των μετόχων της τράπεζας ενέκρινε σύμβαση για την πώληση δραστηριοτήτων της (πρώην) MP bank στην Ισλανδία και τη Λιθουανία, όταν περισσότεροι από 40 νέοι μέτοχοι επένδυσαν ποσό 5,5 δισεκατ. ISK σε νέες μετοχές της τράπεζας. Άλλες δραστηριότητες της παλαιάς τράπεζας παρέμειναν στους προηγούμενους μετόχους και μεταβιβάστηκαν στη νέα νομική οντότητα EA fjárfestingarfélag hf. Για περισσότερες πληροφορίες βλέπε δελτία τύπου της MP bank της 11ης Απριλίου 2011, στη διεύθυνση: https://www.mp.is/um-mp-banka/utgefid-efni/frettir/nr/1511 και https://www.mp.is/um-mp-banka/utgefid-efni/frettir/nr/1510
   
      (29)  Σύμφωνα με τον διακανονισμό, η RB και οι ιδιοκτήτες της συμφώνησαν να αναλάβουν ορισμένες δεσμεύσεις που αποσκοπούν στην αποτροπή στρεβλώσεων του ανταγωνισμού λόγω των δραστηριοτήτων της RB και των συνεργασιών μεταξύ των ιδιοκτητών της. Δεσμεύσεις απαιτούν μεταξύ άλλων ότι η RB θα λειτουργεί με γενικούς εμπορικούς όρους ανεξάρτητα από τους ιδιοκτήτες της και η πλειοψηφία των μελών του διοικητικού συμβουλίου της RB θα αποτελείται από ειδικούς με ανεξαρτησία έναντι των ιδιοκτητών, η πρόσβαση στα συστήματα και τις παρεχόμενες από την RB υπηρεσίες χωρίς διακρίσεις και οι όροι των παρεχόμενων από την RB υπηρεσιών θα είναι οι ίδιοι, ανεξάρτητα από το αν ο πελάτης είναι ή δεν είναι μέτοχος της RB. Οι σημερινοί ιδιοκτήτες της RB δεσμεύτηκαν να διαθέτουν τακτικά προς πώληση τις συμμετοχές τους στην RB, με σκοπό να διευκολύνουν μη χρηματοπιστωτικές επιχειρήσεις να αποκτούν μερίδιο στην RB. Οι προσκλήσεις αυτές θα προκηρύσσονται τουλάχιστον κάθε δεύτερο έτος, μέχρις ότου πωληθεί τουλάχιστον το ένα τρίτο του συνόλου των μετοχών της RB σε άλλα μέρη εκτός των υφισταμένων μετόχων ή προσφερθούν για πώληση με προσφορά μετοχών.
   
      (30)  Η ICA χρησιμοποιεί τον όρο «εταιρείες εκμετάλλευσης» για τις συμμετοχές των τραπεζών σε κανονικά μη χρηματοπιστωτικές επιχειρήσεις τις οποίες οι τράπεζες εξαγόρασαν κατά την αναδιάρθρωση των χαρτοφυλακίων δανείων τους μέσω μετοχοποίησης χρέους ή με άλλο τρόπο. Παρομοίως, η Αρχή χρησιμοποιεί τον όρο «εταιρεία εκμετάλλευσης» για επιχειρήσεις της πραγματικής οικονομίας οι οποίες δεν ανήκουν στις βασικές δραστηριότητες της τράπεζας στις αγορές χρηματοπιστωτικών υπηρεσιών.
   
      (31)  Σε αυτό το πλαίσιο, η Αρχή κατανοεί ότι με τον όρο έμμεση ιδιοκτησία νοείται η πιθανή επιρροή των τραπεζών και ο έλεγχος σε εταιρείες λόγω των υψηλών χρεών τους στην τράπεζα.
   
      (32)  Οι βασικές θυγατρικές είναι (η κύρια δραστηριότητα και οι συμμετοχές της τράπεζας παρατίθενται σε αγκύλες): AFL-sparisjóður (ταμιευτήριο· 94,45 %), Verdis hf. (θεματοφύλακας τίτλων· 100 %), KB ráðgjöf ehf. (πώληση ασφαλειών και συνταξιοδοτικών προϊόντων· 100 %), Gen hf. (συμμετοχή σε διεθνή επιχειρηματικά κεφάλαια· 100 %), Okkar Líftryggingar hf. (ασφαλιστική εταιρεία — ασφάλειες ζωής· 100 %), Sparisjóður Ólafsfjarðar (ταμιευτήριο· 99,99 %), Stefnir hf. (εταιρεία διαχείρισης για UCITS; 100 %) και Valitor Holding hf. (εταιρεία υπηρεσιών πληρωμών· 52,94 %).
   
      (33)  Ως προς αυτό, η τράπεζα κάνει διάκριση ανάμεσα σε τρεις τύπους περιουσιακών στοιχείων. Πρώτον, την εταιρεία διαχείρισης περιουσιακών στοιχείων της τράπεζας Eignabjarg ehf., η οποία διαχειρίζεται μετοχές σε βιώσιμες εταιρείες εκμετάλλευσης τις οποίες έχει εξαγοράσει η τράπεζα. Σε αυτά περιλαμβάνονται συμμετοχές στις ακόλουθες εταιρείες (η κύρια δραστηριότητα και η συμμετοχή της τράπεζας αναφέρονται σε παρενθέσεις): Hagar hf. (εμπορική επιχείρηση που δραστηριοποιείται στην Ισλανδία· 5,98 %), Penninn á Íslandi ehf. (εταιρεία λιανικών υπηρεσιών που ειδικεύεται σε χαρτικά είδη και προμήθειες γραφείου· 100 %), Reitir fasteignafélag hf. (συνδεδεμένη εταιρεία της Eignabjarg hf. που ειδικεύεται σε κτηματομεσιτικές υπηρεσίες· 42,65 %), και Fram Foods ehf. (βιομηχανία τροφίμων· 100 %). Δεύτερον, άλλα περιουσιακά στοιχεία που κατέχονται προς πώληση, περιλαμβανομένων συμμετοχών στις ακόλουθες εταιρείες: Langalína 2 ehf. (εταιρεία χαρτοφυλακίου· 100 %), Umtak fasteignafélag ehf. (κτηματομεσιτικές υπηρεσίες· 100 %), EAB 2 ehf. (βιομηχανία τροφίμων· 100 %), Farice ehf. (εκμετάλλευση υποθαλάσσιων καλωδίων μεταφοράς δεδομένων σε γειτονικές χώρες· 43,47 %), Sementsverksmiðjan ehf. (παραγωγή και εισαγωγή τσιμέντου· 33 %), HB Grandi hf. (αλιευτική εταιρεία· 33 %) και GO fjárfestingar ehf. (παραγωγή μανιταριών· 30 %). Τρίτον, περιουσιακά στοιχεία κατέχονται ως προσωρινές δραστηριότητες ως συμμετοχές στις ακόλουθες εταιρείες: Landey (εταιρεία χαρτοφυλακίου που ασχολείται με περιουσιακά στοιχεία που δεν παράγουν έσοδα· 100 %), Landfestar (εταιρεία εκμετάλλευσης εμπορικών ακινήτων την οποία εξαγόρασε η Arion Bank από πελάτες που ήταν σε δυσχερή θέση· 100 %), Rekstrarfélagið Braut ehf. (εκμετάλλευση εκτροφής χοίρων· 100 %), NS 1 ehf. (ιδιοκτησία ακινήτων και χρηματοδοτική μίσθωση πολλών κατοικιών διακοπών· 100 %), Módelhús ehf. (κτηματομεσιτικές υπηρεσίες· 100 %), EAB 1 ehf. (γη και ακίνητα· 100 %), Andvaka ehf. (επιχειρήσεις και συμβουλές διαχείρισης· 50,11 %), Klakki ehf. (πρώην Exista — εταιρεία χαρτοφυλακίου· 44,9 %), Ölgerðin Egill Skallagrímsson ehf. (παραγωγή, διανομή και πώληση αναψυκτικών και άλλων ποτών· 20 %) και SMI ehf. (ακίνητα περιουσιακά στοιχεία· 39,1 %).
   
      (34)  Έχουν επέλθει σημαντικές αλλαγές στους βασικούς χρηματοοικονομικούς δείκτες της Arion Bank από την ίδρυσή της, αλλά είναι, παρ' όλα αυτά, σκόπιμο να συγκριθούν οι δύο τράπεζες με αναφορά σε χρονικά παραπλήσια στοιχεία. Υπενθυμίζεται ότι η Kaupthing ήταν διεθνής τράπεζα με δραστηριότητες σε διάφορες χώρες, αλλά η Arion Bank συστάθηκε για να εξαγοράσει ορισμένες εγχώριες δραστηριότητες και περιουσιακά στοιχεία της Kaupthing Bank.
   
      (35)  Οι αλλαγές διαφέρουν ανάμεσα στα τμήματα των επιχειρήσεων και σε ορισμένες περιοχές η μείωση ανέρχεται στο 90 %. Υπήρξε σημαντική μείωση του προσωπικού στο γραφείο του διευθύνοντος συμβούλου, όπου απασχολούνταν το 6 % του προσωπικού της Kaupthing στην Ισλανδία, ενώ στην περίπτωση της Arion Bank, το αντίστοιχο ποσοστό είναι 1 %.
   
      (36)  Εντούτοις, μόλις στις 8 Ιανουαρίου 2010 επισημοποιήθηκαν οι συμφωνίες όταν η Kaupthing, για λογαριασμό των πιστωτών της, μέσω της θυγατρική της Kaupskil ehf. απέκτησε την ιδιοκτησία της Arion Bank, μετά την έγκριση της FME και της ισλανδικής αρχής ανταγωνισμού. Η Kaupskil κατέχει το 87 % των κοινών μετοχών και η Icelandic State Financial Investments (ISFI) το 13 %. Η Kaupskil κατέχει δικαίωμα προαίρεσης για την αγορά της συμμετοχής του κράτους σε μεταγενέστερο στάδιο.
   
      (37)  Τα νομισματικά στοιχεία αναφέρονται σε αυτό το τμήμα πρώτα στο νόμισμα στο οποίο χορηγήθηκε το κεφάλαιο και ακολουθεί αναφορά σε παρενθέσεις στο αντίστοιχο ποσό σε ISK ή ευρώ (κατά περίπτωση), σε περίπτωση που τα στοιχεία αυτά έχουν κοινοποιηθεί από τις ισλανδικές αρχές.
   
      (38)  Βάσει της συμφωνίας απόκτησης της ιδιοκτησίας από το κράτος, η οποία δεν υλοποιήθηκε στην πράξη, η κυβέρνηση θα εξακολουθούσε να έχει την πλήρη ιδιοκτησία της τράπεζας, σε περίπτωση που η επιτροπή εξυγίανσης της Kaupthing αποφάσιζε να μην αποκτήσει τον έλεγχο της Arion Bank. Σε αυτή την περίπτωση η αποζημίωση θα καταβαλλόταν από την Kaupthing στην Arion Bank και με την ίδια μορφή που προβλέπει η κοινή συμφωνία κεφαλαιοποίησης, δηλαδή ένα μέσο αποζημίωσης που υπολογίστηκε σε 38 δισεκατ. ISK. Παραχωρήθηκε επίσης στην Kaupthing δικαίωμα προαίρεσης να αποκτήσει τη συμμετοχή της κυβέρνησης, την οποία θα μπορούσε να ασκήσει το διάστημα από το 2011 έως το 2015, σε τιμή που πρόβλεψε η κυβέρνηση με κατάλληλο επίπεδο απόδοσης των επενδύσεών της.
   
      (39)  ΕΕ L 84 της 26.3.1997, σ. 22.
   
      (40)  ΕΕ L 135 της 31.5.1994, σ. 5.
   
      (41)  Βλέπε το σχετικό τμήμα του σχεδίου νόμου του προϋπολογισμού του 2011 διαθέσιμο στη διεύθυνση: http://hamar.stjr.is/Fjarlagavefur-Hluti-II/GreinargerdirogRaedur/Fjarlagafrumvarp/2011/Seinni_hluti/Kafli_8.htm.
   
      (42)  Ανεπίσημη μετάφραση από την Αρχή μιας δήλωσης που αναφέρθηκε στο Morgunblaðið (www.mbl.is) στις 10 Ιουνίου 2012.
   
      (43)  Η διαφωνία ανάμεσα στα μέρη όσον αφορά το επιτόκιο για το ομόλογο κοινοποιήθηκε αρχικά στην FME. Η FME αποφάσισε στις 5 Ιουνίου 2009 ότι, στις δεδομένες συνθήκες, το κατάλληλο επιτόκιο ήταν REIBOR + 1,75 %. Στην απόφασή της, η FME δήλωσε ότι θα επανεξέταζε την απόφασή της κάθε έξι μήνες μετά από αίτηση των μερών. Εντούτοις, η διαφορά παραπέμφθηκε αργότερα σε δικαστήριο και δεν έχει ακόμη επιλυθεί κατά τον χρόνο σύνταξης αυτού του κειμένου. Σύμφωνα με την ετήσια έκθεση 2011 της Arion Bank, η Drómi ζήτησε, με επιστολή της 2ας Δεκεμβρίου 2009, να επανεξετάσει η FME την προηγούμενη απόφασή της για το επιτόκιο. Στις 4 Φεβρουαρίου 2011, η FME αποφάσισε ότι το χρέος πρέπει να βαρύνεται με ετήσιο επιτόκιο το οποίο θα έπρεπε να είναι το αρχικό επιτόκιο προσαυξημένο με την επιβάρυνση επιτοκίου από την ημερομηνία της εξαγοράς έως την 30ή Ιουνίου 2010, αλλά χωρίς επιβάρυνση επιτοκίου από εκείνη την ημερομηνία μέχρι την πλήρη εξόφληση του χρέους. Η Arion Bank κατέθεσε αγωγή κατά της FME και της Drómi, προσπαθώντας να ακυρώσει την απόφαση της FME της 4ης Φεβρουαρίου 2011. Στις 4 Μαΐου 2011, η Drómi κατέθεσε αγωγή κατά της FME και της Arion Bank, αξιώνοντας καταρχήν την ακύρωση όλων των αποφάσεων της FME για τα επιτόκια και, δεύτερον, ζητώντας διαφορετικό επιτόκιο εξαρχής.
   
      (44)  Το Υπουργείο Οικονομίας δέχτηκε να χορηγήσει ως δάνειο στην Arion Bank κρατικά ομόλογα επιλέξιμα να λάβουν ταμειακές διευκολύνσεις μέσω πράξεων repos με τη CBI, σύμφωνα με τους ισχύοντες κανόνες της CBI. Η μέγιστη αγοραία αξία των κρατικών ομολόγων είναι 75 δισεκατ. ISK.
   
      (45)  Δεν επιτρέπεται στην Arion Bank να πωλήσει τα ομόλογα ή να τα χρησιμοποιήσει για οποιονδήποτε άλλο σκοπό εκτός από αυτόν που αναφέρεται στη συμφωνία. Εάν η Arion Bank χρησιμοποιήσει τα ομόλογα της SPRΟΝ ως αντισταθμιστική εξασφάλιση για το δικό της δάνειο κρατικών ομολόγων, η Arion δεν καταβάλλει αμοιβή για την ανάληψη ποσού έως 25 δισεκατ. ISK, αλλά θα καταβάλει για το υπόλοιπο της ταμειακής διευκόλυνσης αμοιβή 1,75 % για την άδεια να ενεχυριάσει τα κρατικά ομόλογα. Εντούτοις, η Arion δεν καταβάλλει αμοιβή, εάν είναι σε θέση να αποδείξει σαφώς ότι ποσό μεγαλύτερο των 25 δισ ISK του δανείου αφορά αναλήψεις καταθέσεων της SPRΟΝ. Εάν η Arion χρησιμοποιήσει άλλα περιουσιακά στοιχεία εκτός του ομολόγου της SPRON ως αντισταθμιστική εξασφάλιση για το δικό της δάνειο, η αμοιβή αυξάνεται στο 3 % του ποσού του δανείου το οποίο χορηγήθηκε σε σχέση με την εν λόγω εξασφάλιση μόνο. Σε αυτές τις περιπτώσεις, η Αrion θα καταβάλει επιπλέον ειδική αμοιβή που ανέρχεται στο 0,5 % του ποσού του δανείου κάθε φορά που χρησιμοποιεί κρατικά ομόλογα.
   
      (46)  Το REIBOR (προσφερόμενο διατραπεζικό επιτόκιο στο Ρέικιαβικ) είναι το διατραπεζικό επιτόκιο που χρησιμοποιούν οι εμπορικές τράπεζες και τα ταμιευτήρια στην Ισλανδία και εφαρμόζεται σε βραχυπρόθεσμα δάνεια.
   
      (47)  Σταθμισμένος με βάση τη συμμετοχή στο εμπόριο δείκτης τιμών συναλλάγματος της ισλανδικής króna.
   
      (48)  Μία από τις βασικές πεποιθήσεις της τράπεζας είναι ότι […].
   
      (49)  Μολονότι δεν έχουν ακόμη επιλυθεί διάφορα δύσκολα ζητήματα, η ισλανδική οικονομία, σύμφωνα με την Arion Bank έχει εμφανίσει σαφείς ενδείξεις ανάκαμψης το τελευταίο έτος, εφόσον υπάρχει οικονομική ανάπτυξη για πρώτη φορά από την εκδήλωση της χρηματοπιστωτικής κρίσης και η ανεργία μειώνεται.
   
      (50)  Η τράπεζα επισημαίνει ότι, το 2011, η υποτίμηση της ISK, οι υψηλές παγκόσμιες τιμές των αγαθών το πρώτο εξάμηνο του έτους και οι αυξήσεις των συμβατικών ημερομισθίων συνέβαλαν σε ετήσιο ποσοστό πληθωρισμού 5,3 % στα τέλη του έτους. Οι προοπτικές του πληθωρισμού για τα επόμενα έτη δεν είναι ενθαρρυντικές και ο πληθωρισμός είναι πιθανό να υπερβεί τον στόχο του 2,5 % που έθεσε η CBI. Αντιδρώντας στην αύξηση της οικονομικής δραστηριότητας και τη μείωση των προοπτικών του πληθωρισμού, η CBI αύξησε τα επιτόκια δύο φορές το 2011 συνολικά κατά 50 μονάδες βάσης και συνολικά 75 μονάδες βάσης το πρώτο εξάμηνο του 2012. Το επιχειρηματικό σχέδιο βασίζεται στην παραδοχή ότι η εξέλιξη αυτή θα συνεχιστεί το 2012-2014.
   
      (51)  Σχετικά, η Arion Bank αναφέρει ότι, μολονότι υπάρχουν ενδείξεις ανάκαμψης της ισλανδικής οικονομίας, υπάρχουν ορισμένα προβλήματα που δεν έχουν ακόμη επιλυθεί· ένα από τα προβλήματα είναι η άρση του ελέγχου κεφαλαίων. Η άρση του ελέγχου κεφαλαίων εξελίσσεται με αργό ρυθμό, μολονότι η CBI εξήγγειλε ένα χρονοδιάγραμμα απελευθέρωσης τον Μάρτιο του 2011 το οποίο περιείχε ορισμένα μέτρα που αποσκοπούσαν στην άρση των ελέγχων κατά τα επόμενα τέσσερα έτη. Εντούτοις, αργότερα εντός του έτους, το ισλανδικό κοινοβούλιο αποφάσισε απλά να επεκτείνει τους νόμους στο συνάλλαγμα (και κατά συνέπεια τους ελέγχους κεφαλαίων) έως το 2013. Ως εκ τούτου, το Κοινοβούλιο άφησε ελάχιστα περιθώρια κινήσεων στη CBI για την άρση των ελέγχων εντός των επόμενων δύο ετών. Πράγματι, ο έλεγχος των κεφαλαίων έγινε αυστηρότερος τον Μάρτιο του 2012, με τροποποιήσεις του νόμου περί συναλλάγματος. Η στρατηγική συνδέεται με την άρση του ελέγχου των κεφαλαίων δεν είναι σαφής και, ως εκ τούτου, τεκμαίρεται ότι ο έλεγχος των κεφαλαίων θα εξακολουθήσει να εφαρμόζεται στο προσεχές μέλλον.
   
      (52)  Προσπάθειες για την αναδιάρθρωση του χαρτοφυλακίου δανείων είχαν ως αποτέλεσμα να μειωθεί το ποσοστό των μη εξυπηρετούμενων δανείων από 37 % στα τέλη του 2010 στο 13 % στα τέλη του 2011. Αυτή η πρόοδος που σημειώθηκε στην εξυπηρέτηση προβληματικών δανείων μειώνει ουσιαστικά την αβεβαιότητα που συνδέεται με την εκτίμηση της εναπομένουσας αξίας του χαρτοφυλακίου δανείων.
   
      (53)  Η συναλλαγματική ανισορροπία μειώθηκε από 300 % των ιδίων κεφαλαίων της τράπεζας στα τέλη του 2008 στο 30 % των ιδίων κεφαλαίων στα τέλη του 2011.
   
      (54)  Η τράπεζα κατείχε […] ομίλους που υπερέβαιναν το 10 % των ιδίων κεφαλαίων στα τέλη του 2009. Οι όμιλοι αυτοί αντιπροσώπευαν αθροιστικά το 175 % των ιδίων κεφαλαίων. Στα τέλη του έτους 2011 η τράπεζα κατείχε […] ομίλους που υπερέβαιναν το 10 % των ιδίων κεφαλαίων, με συνολικό ποσοστό ιδίων κεφαλαίων 87 %.
   
      (55)  Το σύνολο των ιδίων κεφαλαίων αυξήθηκε κατά 20,7 δισεκατ. ISK από το 2009 έως το 2011.
   
      (56)  Οι προθεσμιακές καταθέσεις αυξήθηκαν από 10 % σε 23 % από το τέλος του 2009 έως το τέλος του 2011.
   
      (57)  Το υπόλοιπο της CPI αυξήθηκε από -17 % των ιδίων κεφαλαίων της τράπεζας στα τέλη του 2009 σε άνω του 9 % των ιδίων κεφαλαίων στα τέλη του 2011.
   
      (58)  Μετά την παρέμβαση της FME τον Οκτώβριο του 2008, επήλθαν διαρθρωτικές μεταβολές. Ενισχύθηκαν τα τμήματα εσωτερικού ελέγχου και συμμόρφωσης και το τμήμα ιδιωτικής τραπεζικής συγχωνεύθηκε με το τμήμα διαχείρισης στοιχείων ενεργητικού και το Δημόσιο Ταμείο με τις κεφαλαιαγορές. Μετά τη νέα στρατηγική κατεύθυνση και με τη νέα διοίκηση της τράπεζας το φθινόπωρο του 2011 πραγματοποιήθηκαν πρόσθετες ουσιαστικές αλλαγές στην οργανωτική δομή, για να εξασφαλιστεί ότι αυτή αντανακλά καλύτερα και στηρίζει τη νέα στρατηγική της τράπεζας, θα απλουστεύσει τις εργασίες και θα αυξήσει τις συνέργειες ανάμεσα στα διάφορα τμήματα.
   
      (59)  Η SPM είχε αντιμετωπίσει χρηματοοικονομικές δυσκολίες επί αρκετούς μήνες, επιδιώκοντας συμφωνίες με τους πιστωτές της βάσει του πτωχευτικού δικαίου, διότι ο δείκτης κεφαλαιακής της επάρκειας ήταν κατώτερος από τις νομικές απαιτήσεις. Οι προσπάθειες αυτές απέτυχαν, ωστόσο, και στις 3 Απριλίου 2009 συνάφθηκε συμφωνία μεταξύ της SPM και της New Kaupthing, σύμφωνα με την οποία ή New Kaupthing αγόρασε όλα τα περιουσιακά στοιχεία της SPM, συμπεριλαμβανομένου του υποκαταστήματος στο Borgarnes στην Ισλανδία, καθώς και θυγατρικές της SPM, στις οποίες περιλαμβάνονται δύο ταμιευτήρια στη Βόρεια Ισλανδία, η Afl Savings Bank και η Ólafsfjörður Savings Bank (SPÓL). Ταυτόχρονα, η New Kaupthing ανέλαβε ορισμένες υποχρεώσεις της SPM, συμπεριλαμβανομένων καταθέσεων και δανείων, όπως ορίζεται στη συμφωνία. Την ίδια ημέρα, η FME εξέδωσε απόφαση για την εκποίηση στοιχείων ενεργητικού και υποχρεώσεων της SPM. Η απόφαση της FME δεν αναφέρει καμία κυβερνητική παρέμβαση υπό μορφή εισφοράς κεφαλαίου, ανάληψης δεσμεύσεων ή δηλώσεων. Επιπλέον, η κυβέρνηση και οι ισλανδικές αρχές επιβεβαίωσαν την αρχή ότι το κράτος δεν ανέλαβε χρηματοοικονομικές δεσμεύσεις σε αυτό το πλαίσιο. Βλέπε απόφαση της FME της 3ης Απριλίου 2009 διαθέσιμη στη διεύθυνση http://www.fme.is/media/akvardanir/3.-april-2009.pdf.
   
      (60)  Η συναλλαγή αυτή πλαισιώθηκε με την έκδοση από την Kaupthing τεσσάρων σειρών καλυμμένων ομολογιών το 2006-2008, με την εγγύηση της θυγατρικής KMIIF της Kaupthing. Μέσω της KMIIF, η Kaupthing κατείχε χαρτοφυλάκιο ενυπόθηκων δανείων στην Ισλανδία που υπερέβαινε τα 120 δισεκατ. ISK. Σκοπός του καλυμμένου ομολόγου ήταν να χρηματοδοτηθεί ένα μεγάλο μέρος του χαρτοφυλακίου υποθηκών της Kaupthing. Με βάση τη συμφωνία της 22ας Δεκεμβρίου 2011, η Arion Bank εξαγόρασε αυτό το χαρτοφυλάκιο υποθηκών. Η συμφωνία χρηματοδοτήθηκε κατά κύριο λόγο με την εξαγορά καλυμμένων ομολόγων ύψους 117,7 δισεκατ. ISK, εφόσον η Arion Bank ανέλαβε τις υποχρεώσεις της Kaupthing βάσει του προγράμματος καλυμμένων ομολόγων. Κατά τη γνώμη της Arion Bank, η εξαγορά της AMIIF δεν μπορεί να χαρακτηριστεί ούτε ως «κανονική» εξαγορά ούτε ως εξαγορά που συνδέεται με τη διαδικασία αναδιάρθρωσης. Η αγορά συνδεόταν με τη σύσταση της τράπεζας, κατά την οποία η AMIIF δεν μεταβιβάστηκε στην Arion Bank κατά τη σύστασή της. Πριν τη μεταβίβαση, η Arion Bank παρείχε υπηρεσίες σε δανειολήπτες χωρίς να ασκεί έλεγχο στα δάνεια. Επιπλέον, δανειολήπτες με υποθήκη στο κεφάλαιο πίστευαν ότι ήταν πελάτες της Arion Bank. Μετά τη μεταβίβαση, η Arion Bank κατέχει την ιδιοκτησία των δανείων. Όπως αναφέρθηκε, η συμφωνία για την ανωτέρω συναλλαγή συνάφθηκε ανάμεσα στην Kaupthing και την Arion Bank και χωρίς καμία συμμετοχή ή δέσμευση εκ μέρους του ισλανδικού κράτους.
   
      (61)  Τα δάνεια αυτά χωρίζονται σε ενυπόθηκα δάνεια και σε άλλα δάνεια από ιδιώτες και δάνεια σε επιχειρήσεις. Οι εκπτώσεις διέφεραν ανάλογα με τους τύπους των δανείων καθώς και με το αν είχαν συναφθεί σε króna ή σε ξένο νόμισμα.
   
      (62)  Η αύξηση της αποτίμησης των δανείων ήταν, ωστόσο, μεγαλύτερη το 2009-2011 από αυτό που αναφέρει ο πίνακας 4, διότι μέρος της αύξησης αυτής αποδίδεται στον μηχανισμό αποζημίωσης, συνολικού ποσού 38 δισεκατ. ISK. Το μέσο αντιστάθμισης έκλεισε το πρώτο τρίμηνο του 2011, εφόσον η διαφορά αποτίμησης ανάμεσα στα στοιχεία ενεργητικού και τις υποχρεώσεις που διαβιβάστηκαν από την Kaupthing στην Arion Bank αποπληρώθηκαν εξ ολοκλήρου.
   
      (63)  Βλέπε τους κανόνες της CBI για τους συντελεστές ρευστότητας αριθ. 317 της 25ης Απριλίου 2006, στη διεύθυνση http://www.sedlabanki.is/lisalib/getfile.aspx?itemid=4713
   
      (64)  Η LCR επιβάλλει στις τράπεζες να διατηρούν ένα απόθεμα ρευστών διαθεσίμων υψηλής ποιότητας που να είναι επαρκές να καλύψει τις καθαρές ταμειακές εκροές για περίοδο 30 ετών με βάση σενάριο έκθεσης σε ακραίες καταστάσεις. Το σημείο αναφοράς της LCR είναι συνεπώς 100 %.
   
      (65)  Το σενάριο αυτό βασίζεται επίσης και σε μία ακόμη δυσμενή παραδοχή. Εικάζεται ότι οι τιμές των κατοικιών θα μειωθούν κατά 10 % το 2012, 18 % το 2013 και 16 % το 2014. Τεκμαίρεται εκροή λιανικών καταθέσεων κατά 30 % το 2012, των εταιρικών καταθέσεων 20 % και των καταθέσεων από πιστωτικούς οργανισμούς 80 %. Τα έσοδα από προμήθειες τεκμαίρεται ότι θα μειωθούν κατά 50 % σε σχέση με το βασικό σενάριο του 2012-2014. Το ποσοστό απομείωσης δανείων εικάζεται ότι θα μειωθεί κατά 1 — 3 % και το περιθώριο κέρδους από δάνεια κατά 0,5 — 1 %, αλλά το περιθώριο κέρδους από καταθέσεις θα αυξηθεί κατά 0,5 — 1 %. Τα λειτουργικά έξοδα εικάζεται ότι θα είναι κατά 10 % υψηλότερα σε σχέση με το βασικό σενάριο. Η τιμή της κορόνας (króna) εικάζεται ότι θα υποτιμηθεί, με αύξηση του σταθμισμένου εμπορικού δείκτη (TWI) κατά 4 % το 2013 και κατά 11 % το 2014.
   
      (66)  Η απόδοση ιδίων κεφαλαίων (ROE) θα μειωθεί σε [0-5] % το 2012, [0-5] % το 2013 και [5-10] % το 2014.
   
      (67)  Ο δείκτης CAD της τράπεζας θα είναι [20-25] % το 2012, [20-25] % το 2013 και [25-30] % το 2014.
   
      (68)  Ο όρος «σταθερότητα των καταθέσεων» αναφέρεται στην προηγούμενη σταθερότητα των καταθέσεων και την προβλεπόμενη συμπεριφορά με την πάροδο του χρόνου.
   
      (69)  Ο ISFI είναι κρατικός οργανισμός με ανεξάρτητο διοικητικό συμβούλιο υπαγόμενο στον Υπουργό Οικονομίας, που ιδρύθηκε με τον νόμο αριθ. 88/2009. Ο ISFI θα έχει ολοκληρώσει τα καθήκοντά του το αργότερο 5 έτη μετά την ίδρυσή του. Ο ISFI διαχειρίζεται τις κρατικές συμμετοχές σε κτηματοπιστωτικές επιχειρήσεις σύμφωνα με τον νόμο, τη χρηστή διακυβέρνηση και τις επιχειρηματικές πρακτικές και την ιδιοκτησιακή πολιτική του κράτους. Αποσκοπεί στην αποκατάσταση και ανασυγκρότηση μιας δυναμικής εγχώριας αγοράς χρηματοπιστωτικών υπηρεσιών και ταυτόχρονα υπόσχεται αποτελεσματικό ανταγωνισμό στην αγορά καθώς και εγγύηση της διαφάνειας σε όλες τις αποφάσεις όσον αφορά τη συμμετοχή του κράτους σε χρηματοπιστωτικές δραστηριότητες.
   
      (70)  Περιγράφεται διεξοδικά στο κεφάλαιο 3 της παρούσας απόφασης.
   
      (71)  Βλέπε σχετικά την απόφαση του Γενικού Δικαστηρίου στις συνεκδικασθείσες υποθέσεις T-425/04, T-444/04, T-450/04 και T-456/04, Γαλλία και λοιποί κατά Επιτροπής, απόφαση της 21ης Μαΐου 2010, Συλλογή [2010], σ. II-02099, σκέψη 283 (κατ' αναίρεση) καθώς και γνώμη του AG Mengozzi στην αίτηση αναίρεσης στην υπόθεση C-399/10, Bouygues, σκέψη 47, που θεωρεί αυτούς τους όρους υπερβολικά περιοριστικούς για τη διαπίστωση κρατικής ενίσχυσης.
   
      (72)  Βλέπε παραδείγματος χάρη απόφαση στην υπόθεση T-228/99 WestLB, Συλλογή [2003], σ. 435.
   
      (73)  Βλέπε παραδείγματος χάρη απόφαση της Επιτροπής της 10ης Οκτωβρίου 2008 στην υπόθεση NN 51/2008 Σύστημα εγγυήσεων για τις τράπεζες της Δανίας, αιτιολογική σκέψη 32, και απόφαση της Επιτροπής της 21ης Οκτωβρίου 2008, υπόθεση C 10/2008 IKB, αιτιολογική σκέψη74.
   
      (74)  Βλέπε απόφαση της Αρχής της 8ης Μαΐου 2009 σχετικά με πρόγραμμα προσωρινής ανακεφαλαιοποίησης βασικά υγιών τραπεζών, με σκοπό την ενίσχυση της χρηματοπιστωτικής σταθερότητας και τη χορήγηση δανείων στην πραγματική οικονομία της Νορβηγίας (205/09/COL), διαθέσιμη στη διεύθυνση: http://www.eftasurv.int/?1=1&showLinkID=16694&1=1
   
      (75)  Βλέπε, συναφώς, παρόμοιο αιτιολογικό της Ευρωπαϊκής Επιτροπής σε σχέση με τις επενδύσεις που πραγματοποίησαν οι προμηθευτές μιας προβληματικής επιχείρησης στην απόφαση C 4/10 (ex NN 64/09) — Ενίσχυση προς όφελος της Trèves (Γαλλία).
   
      (76)  Το συμπέρασμα αυτό δεν επηρεάζεται από τη διαφωνία και τη νομική διαφορά μεταξύ των μερών του ομολόγου Drómi όσον αφορά το επιτόκιο του ομολόγου.
   
      (77)  Έκθεση του Υπουργείου Οικονομικών στο Κοινοβούλιο (Μάρτιος 2012), «Η μελλοντική δομή του ισλανδικού χρηματοπιστωτικού συστήματος», κεφάλαιο 9.6, διαθέσιμο στη διεύθυνση: http://eng.atvinnuvegaraduneyti.is/media/Acrobat/Future-Structure.pdf
   
      (78)  Η Αρχή επισημαίνει ως προς αυτό τις παρατηρήσεις του διοικητή της CBI, ο οποίος αναφέρει στον πρόλογο της έκθεσης δημοσιονομικής σταθερότητας της τράπεζας για το δεύτερο εξάμηνο του 2010 ότι «η κεφαλαιοποίηση χρηματοπιστωτικών οργανισμών προστατεύεται σήμερα από κεφαλαιακούς ελέγχους και τη δήλωση της κυβέρνησης για την εγγύηση των καταθέσεων». Βλέπε http://www.sedlabanki.is/lisalib/getfile.aspx?itemid=8260, σ. 5. Βλέπε επίσης αποφάσεις της Επιτροπής NN48/2008, Καθεστώτα εγγυήσεων για τις τράπεζες της Ιρλανδίας, αιτιολογικές σκέψεις 46 και 47: http://ec.europa.eu/community_law/state_aids/comp-2008/nn048-08.pdf· και NN51/2008, Καθεστώς εγγυήσεων για τις τράπεζες στη Δανία: http://ec.europa.eu/community_law/state_aids/comp-2008/nn051-08.pdf
   
      (79)  Βλέπε, συναφώς, απόφαση στην υπόθεση 730/79 Phillip Morris κατά Επιτροπής, Συλλογή 1980, σ. 2671.
   
      (80)  Βλέπε μέρος VIII των κατευθυντήριων γραμμών της Αρχής για τις κρατικές ενισχύσεις. Προσωρινοί κανόνες όσον αφορά τη χρηματοπιστωτική κρίση. Η εφαρμογή των κανόνων για τις κρατικές ενισχύσεις σε μέτρα που λαμβάνονται σε σχέση με τους χρηματοπιστωτικούς οργανισμούς στο πλαίσιο της τρέχουσας παγκόσμιας χρηματοπιστωτικής κρίσης, διαθέσιμο στη διεύθυνση http://www.eftasurv.int/?1=1&showLinkID=16604&1=1.
   
      (81)  Αποκατάσταση της βιωσιμότητας και αξιολόγηση των μέτρων αναδιάρθρωσης στον χρηματοπιστωτικό τομέα στην τρέχουσα κρίση βάσει των κανόνων κρατικών ενισχύσεων, που εξέδωσε η Αρχή στις 25.11.2009 στο κεφάλαιο VII: Προσωρινοί κανόνες σχετικά με τη χρηματοπιστωτική κρίση, όπως επεκτάθηκαν από τις κατευθυντήριες γραμμές για τη χρηματοπιστωτική κρίση του 2012. Διαθέσιμο στον ιστότοπο της Αρχής στη διεύθυνση: http://www.eftasurv.int/media/state-aid-guidelines/Part-VIII---Return-to-viability-and-the-assessment-of-restructuring-measures-in-the-financial-sector.pdf.
   
      (82)  Νέοι κανόνες σχετικά με το ταμειακό υπόλοιπο σε συνάλλαγμα που εξέδωσε η CBI τέθηκαν σε ισχύ την 1η Ιανουαρίου 2011. Σκοπός των κανόνων είναι να περιοριστεί ο συναλλαγματικός κίνδυνος με την πρόληψη της υπέρβασης των καθορισμένων ορίων για το ταμειακό υπόλοιπο σε συνάλλαγμα. Μία από τις σημαντικότερες αλλαγές σε σχέση με τις προηγούμενες εκδόσεις των κανόνων είναι ότι στο επιτρεπόμενο άνοιγμα της συναλλαγματικής θέσης σε μεμονωμένα νομίσματα έχει μειωθεί από το 20 % στο 15 % των ιδίων κεφαλαίων και το επιτρεπόμενο συνολικό ταμειακό υπόλοιπο σε συνάλλαγμα έχει μειωθεί από 30 % στο 15 %. Ακόμη, η αναφορά του ταμειακού υπολοίπου σε συνάλλαγμα είναι αναλυτικότερη σε σχέση με το παρελθόν, διότι τα εκφρασμένα σε συνάλλαγμα περιουσιακά στοιχεία και υποχρεώσεις κατατάσσονται ανά τύπο: δάνεια, ομόλογα, συμμετοχικοί τίτλοι, μετοχές σε αμοιβαία κεφάλαια, καταθέσεις, τοκοφόρες συμφωνίες, οφειλές προς την κεντρική τράπεζα κ.λπ. Σε περίπτωση που το ταμειακό υπόλοιπο σε συνάλλαγμα αποκλίνει από τα όρια που έχουν καθοριστεί στους κανόνες, η οικεία χρηματοπιστωτική επιχείρηση πρέπει να λαμβάνει μέτρα έτσι ώστε να εξαλείφεται η διαφορά το πολύ εντός τριών εργάσιμων ημερών. Εάν αυτό δεν επιτευχθεί με τα μέτρα μιας χρηματοπιστωτικής επιχείρησης, η CBI μπορεί να επιβάλει περιοδικές χρηματικές ποινές. Η CBI έχει λάβει επίσης και άλλα μέτρα για να περιορίσει την υπέρβαση του ορίου ως προς τα ταμειακό υπόλοιπο σε συνάλλαγμα, παραδείγματος χάρη συνάπτοντας συμφωνία ανταλλαγής νομισμάτων με μία από τις εμπορικές τράπεζες καθώς και με την αγορά συναλλάγματος. Σύμφωνα με την CBI, τα μέτρα αυτά προάγουν αυξημένη χρηματοπιστωτική σταθερότητα και ενισχύουν τα αποθέματα συναλλάγματος της CBI που δεν είναι προϊόν δανεισμού.
   
      (83)  Στο πλαίσιο της αγοράς από την τράπεζα στα τέλη του 2011 του πρώην Kaupthing Mortgage Institutional Investor Fund, η τράπεζα ανέλαβε επίσης την ευθύνη για την κάλυψη ομολόγων ύψους 117,7 δισεκατ. ISK.
   
      (84)  Εφόσον η Kaupthing βρίσκεται ακόμη σε διαδικασία εκκαθάρισης, δεν είναι ακόμη γνωστές οι ακριβείς ζημίες. Σύμφωνα με στοιχεία που παρουσιάστηκαν στη συνέλευση πιστωτών της Kaupthing στις 31 Μαΐου 2012, τα συνολικά περιουσιακά στοιχεία της Kaupthing στο τέλος του 2011 ανέρχονταν σε 874 δισεκατ. ISK (5,2 δισεκατ. ευρώ) και οι τρέχουσες αποδεκτές απαιτήσεις βάσει του άρθρου 113 του ισλανδικού νόμου περί πτωχεύσεων (μη προνομιούχες απαιτήσεις) ανέρχονταν σε 2 873 εκατ. ISK (17 δισεκατ. ευρώ). Για περισσότερες πληροφορίες βλέπε http://www.kaupthing.com/lisalib/getfile.aspx?itemid=21204.
   
      (85)  Πράγματι, η κεφαλαιοποίηση της Arion Bank από το κράτος βασιζόταν ευθέως στη διαφορά ανάμεσα στην αρχική αποτίμηση των μεταβιβασθέντων στοιχείων ενεργητικού και υποχρεώσεων και την απαίτηση της FME για την κεφαλαιακή επάρκεια.
   
      (86)  Οι ισλανδικές αρχές έχουν εξηγήσει ότι συμφωνήθηκε ένα σταθερό ποσό 6.5 δισεκατ. ISK ως αμοιβή για το κράτος σε αυτό το πλαίσιο, καθ' ό,τι τα χρηματοοικονομικά στοιχεία μεταβάλλονταν με την πάροδο χρόνου κατά τις διαπραγματεύσεις και ήταν δύσκολο να διαπιστωθεί η πραγματική κερδοφορία της τράπεζας γι' αυτήν την περίοδο.
   
      (87)  Η ανακεφαλαιοποίηση των χρηματοπιστωτικών οργανισμών στην τρέχουσα χρηματοπιστωτική κρίση: περιορισμός των ενισχύσεων στο ελάχιστο απαραίτητο και διασφαλίσεις έναντι αδικαιολόγητων στρεβλώσεων του ανταγωνισμού (οι «κατευθυντήριες γραμμές ανακεφαλαιοποίησης») ΕΕ L 17 της 20.1.2011 και συμπλήρωμα για τον ΕΟΧ αριθ. 3. Οι κατευθυντήριες γραμμές είναι διαθέσιμες στον ιστότοπο της Αρχής: at: http://www.eftasurv.int/state-aid/legal-framework/state-aid-guidelines/.
   
      (88)  Στα τέλη του 2014, θα λήξουν οι περίοδοι αναδιάρθρωσης όλων των ισλανδικών τραπεζών για τις οποίες έχει κινηθεί διαδικασία επίσημης έρευνας.
   
      (89)  Το τέλος χαρτοσήμου διαφέρει ανάλογα με τον τύπο του εκάστοτε νομικού εγγράφου, αλλά συνήθως είναι 15 ISK για κάθε 1000 ISK (δηλαδή περίπου 1,5 %) επί του ποσού των τοκοφόρων ομολόγων που είναι διασφαλισμένα με υποθήκη ή άλλο τίτλο.
   
      (90)  Ενδεικτικά, βλέπε απόφαση της Επιτροπής στην υπόθεση SA.28264, Ενίσχυση αναδιάρθρωσης στην Hypo Real Estate, στην οποία η Επιτροπή αποδέχτηκε τον διαχωρισμό ενός μεγάλου μέρους των δραστηριοτήτων της Hypo Real Estate στην αλλοδαπή ως μέτρο για τον περιορισμό των στρεβλώσεων του ανταγωνισμού για τον διάδοχο της τράπεζας PBB.
   
      (91)  Η τράπεζα έχει επιβεβαιώσει ότι δεν έχει υπόψη της καμία ρήτρα σε κανέναν άλλο τύπο συμφωνίας δανειοδότησης που επιτρέπει στην τράπεζα να αυξήσει το επιτόκιο, εάν ο πελάτης δεν διατηρήσει ένα ελάχιστο επίπεδο συναλλαγών με την τράπεζα. Εάν διαπιστωθεί ότι υπάρχουν παρόμοιες ρήτρες στο εσωτερικό της τράπεζας, η τράπεζα δεν θα τις θέσει σε εφαρμογή μέχρι τον Δεκέμβριο του 2014.
   
      ΠΑΡΑΡΤΗΜΑ
      ΔΕΣΜΕΎΣΕΙΣ ΚΑΙ ΣΧΕΤΙΚΈΣ ΜΕΤΑΒΟΛΈΣ ΤΟΥ ΝΟΜΙΚΟΎ ΠΛΑΙΣΊΟΥ ΓΙΑ ΤΙΣ ΤΡΑΠΕΖΙΚΈΣ ΥΠΗΡΕΣΊΕΣ
      1.   ΑΝΑΛΗΨΗ ΔΕΣΜΕΥΣΕΩΝ ΑΠΟ ΤΙΣ ΙΣΛΑΝΔΙΚΕΣ ΑΡΧΕΣ
      Οι ισλανδικές αρχές έχουν αναλάβει δύο δεσμεύσεις που αναλύονται κατωτέρω:
      
         Τροποποίηση του τέλους χαρτοσήμου για τον αποκλεισμό κρατικής ενίσχυσης και μείωση του κόστους αλλαγής τράπεζας
      
      Το Υπουργείο Οικονομίας θα συγκροτήσει ομάδα εργασίας με εντολή να επανεξετάσει τον νόμο αριθ. 36/1978 για το τέλος χαρτοσήμου. Η ομάδα εργασίας θα υποβάλει έκθεση στο Υπουργείο Οικονομίας έως τον Οκτώβριο του 2012 μαζί με νομοσχέδιο. Η ομάδα εργασίας θα έχει ως αποστολή να εξετάσει κυρίως την κατάργηση των τελών χαρτοσήμου για ομόλογα που εκδίδονται από ιδιώτες κατά τη μεταβίβαση μεταξύ πιστωτών (δηλαδή όταν ιδιώτες μεταφέρουν τα δάνειά τους από ένα πιστωτικό ίδρυμα σε ένα άλλο). Η ομάδα θα εξετάσει ακόμη τις δυνατότητες να τροποποιηθεί η διάταξη για το τέλος χαρτοσήμου με στόχο την απλούστευση των διαδικασιών και την προάσπιση του ανταγωνισμού.
      
         Μέτρα για τη διευκόλυνση της αλλαγής πιστωτικού ιδρύματος και τη μείωση του κόστους αλλαγής
      
      Σύμφωνα με ψήφισμα που ενέκρινε το ισλανδικό κοινοβούλιο στις 21 Μαρτίου 2012, η κυβέρνηση θα συγκροτήσει επιτροπή με εντολή να επανεξετάσει τα ζητήματα προστασίας του καταναλωτή στη χρηματοπιστωτική αγορά και να υποβάλει προτάσεις για τους τρόπους ενίσχυσης της θέσης των φυσικών προσώπων και των νοικοκυριών έναντι των πιστωτικών ιδρυμάτων. Κατά τον διορισμό της επιτροπής θα δοθεί ειδική εντολή για την επανεξέταση του τρόπου διευκόλυνσης της αλλαγής και της μείωσης του κόστους αλλαγής πιστωτικού ιδρύματος και τη στενή συνεργασία της επιτροπής με την ICA για το εν λόγω ζήτημα. Η επιτροπή θα υποβάλει την έκθεσή της το αργότερο έως τις 15 Ιανουαρίου 2013.
      Επιπλέον, οι ισλανδικές αρχές έχουν εγκρίνει τις ακόλουθες δεσμεύσεις της Arion Bank:
      
         Περιορισμός των εξαγορών
      
      Η Arion Bank δεσμεύεται να μην εξαγοράσει χρηματοπιστωτικούς οργανισμούς έως την 1η Δεκεμβρίου 2014. Παρά την εν λόγω δέσμευση, η Arion Bank μπορεί, αφού λάβει την έγκριση της αρχής, να αγοράσει τέτοιες επιχειρήσεις, ιδίως εάν αυτό είναι αναγκαίο για τη διασφάλιση της χρηματοπιστωτικής σταθερότητας.
      
         […]
      
      Η Arion Bank δεσμεύεται να […].
      
         Εκποίηση μετοχών σε εταιρείες υπό αναδιάρθρωση
      
      Η Arion Bank αναλαμβάνει τη δέσμευση να πωλήσει, το συντομότερο δυνατό, συμμετοχές σε εταιρείες εκμετάλλευσης οι οποίες έχουν εξαγοραστεί λόγω της αναδιάρθρωσης, βλέπε άρθρο 22 του νόμου περί χρηματοπιστωτικών υπηρεσιών αριθ. 161/2002. Επιπλέον, η τράπεζα δεσμεύεται να τηρήσει τη διαδικασία και τις προθεσμίες της προαναφερθείσας νομικής διάταξης, όπως ερμηνεύτηκε από την FME. Τέλος, η τράπεζα θα διατηρεί επικαιροποιημένες πληροφορίες στον ιστότοπό της (ή τον ιστότοπο θυγατρικής εταιρείας) σχετικά με τη διάθεση προς πώληση παρόμοιων συμμετοχών.
      
         Μέτρα προς όφελος νέων και μικρών ανταγωνιστών
      
      Η Arion Bank δεσμεύεται να θέσει σε εφαρμογή τα ακόλουθα μέτρα προς όφελος νέων και μικρών ανταγωνιστών, έως την 1η Δεκεμβρίου 2014:
      
                  α)
               
               
                  Η Arion Bank δεν θα επιβάλει συμβατικές ρήτρες, ούτε θα εισαγάγει νέες συμβατικές ρήτρες σχετικά με τα επιτόκια ενυπόθηκων στεγαστικών δανείων σε ιδιώτες, οι οποίες εξαρτούν ειδικούς όρους για τα επιτόκια από τη διατήρηση ενός ελάχιστου επιπέδου συναλλαγών με την τράπεζα.
               
            
                  β)
               
               
                  Η Arion Bank θα παρέχει εύκολα προσβάσιμες πληροφορίες στον ιστότοπο της τράπεζας σχετικά με τη διαδικασία μεταφοράς τραπεζικών υπηρεσιών σε άλλον χρηματοπιστωτικό οργανισμό. Επιπλέον, ο ιστότοπος θα παρέχει εύκολη πρόσβαση στα αναγκαία έγγραφα σχετικά με την αλλαγή χρηματοπιστωτικού οργανισμού. Οι ίδιες πληροφορίες και έντυπα μεταφοράς θα είναι διαθέσιμα στα υποκαταστήματα της τράπεζας.
               
            
                  γ)
               
               
                  Η Arion Bank θα εκτελεί όλες τις αιτήσεις μεταφοράς τραπεζικών υπηρεσιών σε σύντομο χρόνο.
               
            
                  δ)
               
               
                  Η Arion Bank δεν θα επικαλείται τη συμμετοχή του κράτους ως πηγή ανταγωνιστικού πλεονεκτήματος για λόγους μάρκετινγκ.
               
            
                  ε)
               
               
                  Όταν δεν υπάρχουν διαθέσιμες ανταγωνιστικές προσφορές υπηρεσιών, η Arion Bank θα παρέχει με προθυμία τις ακόλουθες υπηρεσίες σε τιμή η οποία θα βασίζεται στο κόστος συν ένα εύλογο περιθώριο κέρδους, όπως αποφασίζει η τράπεζα τη δεδομένη στιγμή:
                  
                              i)
                           
                           
                              Υπηρεσίες διεκπεραίωσης πληρωμών σε ISK.
                           
                        
                              ii)
                           
                           
                              Υπηρεσίες διεκπεραίωσης πληρωμών σε συνάλλαγμα.
                           
                        
            2.   ΣΧΕΤΙΚΈΣ ΠΡΟΣΑΡΜΟΓΈΣ ΚΑΙ ΑΛΛΑΓΈΣ ΤΟΥ ΚΑΝΟΝΙΣΤΙΚΟΎ ΚΑΙ ΕΠΟΠΤΙΚΟΎ ΠΛΑΙΣΊΟΥ ΓΙΑ ΧΡΗΜΑΤΟΠΙΣΤΩΤΙΚΈΣ ΑΓΟΡΈΣ ΣΤΗΝ ΙΣΛΑΝΔΊΑ ΠΟΥ ΕΓΚΡΊΘΗΚΑΝ ΜΕΤΆ ΤΗΝ ΚΡΊΣΗ
      Οι ισλανδικές αρχές έχουν υποβάλει την ακόλουθη ανασκόπηση των τροποποιήσεων που επήλθαν στη νομοθεσία η οποία ίσχυε το φθινόπωρο του 2008:
      
                  —
               
               
                  Έχουν αυξηθεί οι αρμοδιότητες της FME (της ισλανδικής εποπτικής αρχής των χρηματοπιστωτικών υπηρεσιών) να παρεμβαίνει (να αναλαμβάνει εξουσίες συνελεύσεων των μετόχων και τη διάθεση περιουσιακών στοιχείων, βλέπε νομοθετικές ρυθμίσεις έκτακτης ανάγκης)· έχουν ανατεθεί στην FME εκτεταμένες εποπτικές αρμοδιότητες· έχουν εκδοθεί πρόσθετες διατάξεις που επιτρέπουν στην FME να αξιολογεί τις δραστηριότητες ή τη συμπεριφορά μεμονωμένων εποπτευόμενων μερών. Αυτές περιλαμβάνουν τόσο τις εξουσιοδοτήσεις για λήψη αποφάσεων, όπως αποφάσεις για το κλείσιμο χρηματοπιστωτικών ιδρυμάτων ή τον τερματισμό ειδικών δραστηριοτήτων χωρίς ανάκληση των αδειών λειτουργίας, καθώς και αναλυτικότερος ορισμός των εννοιών την ερμηνεία των οποίων έχουν αμφισβητήσει η FME και εποπτευόμενες οντότητες ή δευτεροβάθμια δικαιοδοτικά όργανα.
               
            
                  —
               
               
                  Οι κανόνες σχετικά με ατομικές μεγάλες εκθέσεις έχουν διευκρινισθεί και εξειδικευθεί διεξοδικότερα· έχουν αυξηθεί τόσο ο ρόλος και η ευθύνη του τμήματος διαχείρισης κινδύνου και έχει εξουσιοδοτηθεί η FME να παρέχει υψηλότερο καθεστώς διαχείρισης κινδύνου στην οργάνωση των χρηματοπιστωτικών επιχειρήσεων· έχουν θεσπιστεί αυστηρότερες διατάξεις για την εκτέλεση δοκιμών προσομοίωσης ακραίων καταστάσεων.
               
            
                  —
               
               
                  Έχουν θεσπιστεί διατάξεις για την τήρηση ειδικού μητρώου μεγάλων δανειοληπτών, με στόχο να υπάρχει καλύτερη εποπτεία των μεγάλων, ατομικών εκθέσεων σε δύο ή περισσότερες χρηματοπιστωτικές επιχειρήσεις. Το μητρώο είναι σημαντικό για σύνδεση των εκθέσεων και την εκτίμηση της συστημικής επίπτωσής τους, εάν ανακύψουν δυσκολίες στις δραστηριότητες των δανειοληπτών. Οντότητες που δεν υπόκεινται στην εποπτεία της FME, αλλά οι οποίες είναι καταγεγραμμένες στα μητρώα των χρηματοπιστωτικών επιχειρήσεων, πρέπει να παρέχουν στην FME πληροφορίες για όλες τις υποχρεώσεις τους. Η FME μπορεί να απαγορεύσει την παροχή υπηρεσιών στα εν λόγω μέρη, σε περίπτωση που αρνηθούν να παράσχουν τις αιτούμενες πληροφορίες.
               
            
                  —
               
               
                  Έχουν ενισχυθεί οι διατάξεις σχετικά με τις ασφαλείς επιχειρηματικές πρακτικές και έχει θεσπιστεί νομοθετικά η ύπαρξη επιτροπής καταγγελιών για συναλλαγές με χρηματοπιστωτικές επιχειρήσεις· πρέπει να δημοσιοποιούνται αναλυτικές πληροφορίες για όλους τους κύριους ιδιοκτήτες χρηματοπιστωτικών επιχειρήσεων.
               
            
                  —
               
               
                  Έχουν συντμηθεί τα χρονικά όρια που επιτρέπουν στις χρηματοπιστωτικές υπηρεσίες να διαθέσουν περιουσιακά στοιχεία που έχουν περιέλθει στην ιδιοκτησία τους.
               
            
                  —
               
               
                  Έχουν καταστεί αυστηρότερες και ορισθεί αναλυτικότερα οι διατάξεις για την κατοχή ίδιων μετοχών χρηματοπιστωτικών επιχειρήσεων. Οι συμμετοχές σε θυγατρικές θεωρούνται πλέον ίδιες συμμετοχές, όπως είναι οι συμβάσεις εκτός ισολογισμού που αφορούν ίδιες μετοχές.
               
            
                  —
               
               
                  Έχει απαγορευθεί στις χρηματοπιστωτικές υπηρεσίες να επεκτείνουν πιστώσεις έναντι ενεχύρου των ίδιων μετοχών τους ή να εγγυώνται πιστοποιητικά κεφαλαίου.
               
            
                  —
               
               
                  Η FME πρόκειται να θεσπίσει κανόνες σχετικά με τον τρόπο υπολογισμού των δανείων που εξασφαλίζονται με την υποθήκη σε μετοχές άλλων χρηματοπιστωτικών επιχειρήσεων στη βάση κινδύνου και την κεφαλαιακή βάση.
               
            
                  —
               
               
                  Έχουν αυξηθεί τόσο η ευθύνη όσο και ο ρόλος της υπηρεσίας εσωτερικού ελέγχου. Υπάρχουν λεπτομερείς κανόνες όσον αφορά την ισορροπία ανάμεσα στο μέγεθος και τα φάσμα των δραστηριοτήτων της εκάστοτε χρηματοπιστωτικής επιχείρησης και στο πεδίο της εσωτερικής της υπηρεσίας ελέγχου.
               
            
                  —
               
               
                  Έχουν ορισθεί πενταετείς προθεσμίες για την περίοδο κατά την οποία μια ελεγκτική εταιρεία μπορεί να εκτελεί ελέγχους στην ίδια χρηματοπιστωτική επιχείρηση· μειώνεται η ικανότητα της χρηματοπιστωτικής επιχείρησης να απολύσει έναν «δύσκολο» ελεγκτή.
               
            
                  —
               
               
                  Έχουν αναθεωρηθεί όλες οι διατάξεις σχετικά με τον υπολογισμό των ιδίων κεφαλαίων και με διάφορα άλλα τεχνικά στοιχεία.
               
            
                  —
               
               
                  Έχουν αναθεωρηθεί οι κανόνες για την άσκηση δικαιωμάτων ειδικής συμμετοχής, δηλαδή το 10 % ή υψηλότερο ποσοστό δικαιωμάτων ψήφου. Εξουσιοδοτείται η FME να καταργήσει το βάρος της αποδείξεων κατά την αξιολόγηση μερών που προτίθενται να εξαγοράσουν ή να εγγραφούν σε ειδική συμμετοχή, π.χ. όταν είναι αβέβαιο ποιος είναι ο ιδιοκτήτης εταιρείας χαρτοφυλακίου με ειδική συμμετοχή.
               
            
                  —
               
               
                  Έχουν θεσπιστεί πρόσθετες απαιτήσεις σχετικά με την επιλεξιμότητα διευθυντών, την εποπτική ευθύνη τους ή έχουν αυξηθεί οι πράξεις και απαγορεύονται οι εκτελεστικοί διευθυντές διοικητικού συμβουλίου· έχει ανατεθεί στην FME μεγαλύτερη εποπτική εξουσία των διοικητικών συμβουλίων· πρέπει να κοινοποιούνται πληροφορίες που επιτρέπουν την αναγνώριση προσώπων σχετικά με τις αμοιβές των ανώτερων διευθυντικών στελεχών.
               
            
                  —
               
               
                  Έχουν ορισθεί κανόνες σχετικά με πιστωτικές συναλλαγές χρηματοπιστωτικών επιχειρήσεων με διευθυντές, εκτελεστικούς διευθυντές, διευθυντικά στελέχη και κατόχους ειδικών συμμετοχών στην οικεία χρηματοπιστωτική επιχείρηση. Παρόμοιοι κανόνες εφαρμόζονται στα μέρη που έχουν στενή σχέση με τους προαναφερόμενους. Η FME έχει υιοθετήσει κανόνες ως προς το τι θεωρούνται ικανοποιητικές εξασφαλίσεις σε παρόμοιες πράξεις.
               
            
                  —
               
               
                  Έχουν θεσπιστεί κανόνες σχετικά με ρυθμίσεις για προγράμματα παροχής κινήτρων και επιδομάτων σε διευθυντικά στελέχη και απασχολούμενους και για την καταγγελία συμβάσεων.
               
            
                  —
               
               
                  Έχουν καταστεί αυστηρότερες οι διατάξεις για την αναδιοργάνωση και λύση και εκκαθάριση χρηματοπιστωτικών υπηρεσιών.
               
            
                  —
               
               
                  Έχει πραγματοποιηθεί συνολική αναθεώρηση των ειδικών κανόνων για τα ταμιευτήρια. Το καθεστώς και τα δικαιώματα κατόχων εγγυημένου κεφαλαίου ταμιευτηρίου έχουν διασαφηνιστεί, έχουν οριστεί περιορισμοί για τα μερίσματα, έχουν θεσπιστεί σαφείς κανόνες για συναλλαγές σε εγγυημένο κεφάλαιο, έχουν θεσπιστεί κανόνες για τη διαγραφή εγγυημένου κεφαλαίου και έχουν διευκρινιστεί οι κανόνες για τις άδειες των ταμιευτηρίων για επίσημη συνεργασία. Απαγορεύεται η αλλαγή νομικής μορφής των ταμιευτηρίων.
               
            Σύμφωνα με τις ισλανδικές αρχές, οι ισλανδικές διατάξεις υπερβαίνουν από ορισμένες απόψεις το πανευρωπαϊκό πλαίσιο. Οι βασικές αποκλίσεις από τους κανόνες που ενέκρινε η ΕΕ και οι οποίοι επαναλαμβάνονται στη συμφωνία ΕΟΧ είναι οι ακόλουθες:
      
                  —
               
               
                  Εξουσιοδοτείται η FME να περιορίσει, εάν το κρίνει σκόπιμο, τις δραστηριότητες μεμονωμένων εγκαταστάσεων χρηματοπιστωτικών επιχειρήσεων. Εξουσιοδοτείται επιπλέον, να ορίσει ειδικές απαιτήσεις για μεμονωμένες εγκαταστάσεις χρηματοπιστωτικών επιχειρήσεων προκειμένου να συνεχίσουν τις δραστηριότητές τους. Η FME μπορεί επίσης να θέτει προσωρινούς περιορισμούς στις δραστηριότητες τις οποίες μπορεί να ασκεί μια χρηματοπιστωτική επιχείρηση, εν όλω ή εν μέρει, ανεξάρτητα εάν υπόκειται σε άδεια ή όχι, εάν η Αρχή κρίνει σκόπιμο να το πράξει. Αυτό αποδίδεται φυσικά σε μεγάλο βαθμό στις δραστηριότητες υποκαταστημάτων και λογαριασμών καταθέσεων που άνοιξαν σε άλλα ευρωπαϊκά κράτη κατά τη διάρκεια του 2008 (Icesave, Edge and Save-and-Save).
               
            
                  —
               
               
                  Θεσπίζονται σημαντικά αναλυτικότερες διατάξεις όσον αφορά τον ρόλο του εσωτερικού ελέγχου στο ισλανδικό δίκαιο σε σχέση με τις οδηγίες της ΕΕ.
               
            
                  —
               
               
                  Ορίζονται σημαντικά αναλυτικότερες διατάξεις για τον τρόπο διενέργειας δοκιμών προσομοίωσης ακραίων καταστάσεων σε σχέση με τις οδηγίες της ΕΕ.
               
            
                  —
               
               
                  Οι χρηματοπιστωτικές επιχειρήσεις πρέπει να τηρούν ειδικό μητρώο (μητρώο πιστώσεων) όλων των μερών στα οποία χορηγούν πιστωτική επέκταση και υποβάλλουν επίκαιρο κατάλογο στην FME στο τέλος κάθε μήνα. Επιπλέον, αποστέλλεται παρόμοιος κατάλογος μερών που είναι στενά διαπλεκόμενα με χρηματοπιστωτικές επιχειρήσεις, τα διοικητικά συμβούλια και διευθυντικά στελέχη τους και ομάδες διαπλεκόμενων πελατών, στο βαθμό που τα μέρη αυτά δεν περιλαμβάνονται στον ανωτέρω κατάλογο. Ο κατάλογος αυτός θα παρέχει μεγαλύτερη δυνατότητα παρακολούθησης των διασυνδέσεων μεταξύ χρηματοπιστωτικών υπηρεσιών, των διευθυντών και διοικητικών στελεχών τους.
               
            
                  —
               
               
                  Εάν η FME θεωρεί ότι ο δανεισμός ενός μεμονωμένου μέρους που περιλαμβάνεται σε μητρώο πιστώσεων, που δεν υπόκειται σε επίσημη εποπτεία χρηματοπιστωτικών δραστηριοτήτων, θα μπορούσε να έχει συστημικό αντίκτυπο, μπορεί να ζητήσει πληροφορίες από το εμπλεκόμενο μέρος σχετικά με τις υποχρεώσεις του.
               
            
                  —
               
               
                  Σε περίπτωση που ένα μέρος το οποίο δεν υπόκειται σε επίσημη εποπτεία και απαριθμείται στο μητρώο πιστώσεων αρνηθεί να κοινοποιήσει πληροφορίες στην FME, η Αρχή μπορεί να διατάξει τις εποπτευόμενες οντότητες να παύσουν να εξυπηρετούν στο εξής το εν λόγω μέρος. Το ίδιο ισχύει σε περίπτωση που τα στοιχεία που κοινοποιεί το εν λόγω μέρος δεν είναι ικανοποιητικά. Οι διατάξεις σχετικά με το μητρώο πιστώσεων και τις εκτενείς εξουσιοδοτήσεις των εποπτών όσον αφορά τα μέρη που δεν υπόκεινται σε επίσημη εποπτεία δεν συνιστούν κανόνες ΕΕ/ΕΟΧ.
               
            
                  —
               
               
                  Υπάρχουν πολύ αναλυτικότερες και πιο περιοριστικές διατάξεις για τη δανειοδότηση διαπλεκόμενων μερών και εξασφαλίσεις σε σχέση με τους κανόνες ΕΕ/ΕΟΧ.
               
            
                  —
               
               
                  Η FME πρέπει να αρνείται στον κάτοχο μιας ειδικής συμμετοχής το δικαίωμα άσκησης της συμμετοχής όταν υπάρχει αμφιβολία ως προς το ποιος είναι ή θα είναι ο ωφελούμενος ιδιοκτήτης.
               
            
                  —
               
               
                  Το μέγιστο διάστημα κατά το οποίο οι εξωτερικοί ελεγκτές μπορούν να εργαστούν για την ίδια χρηματοπιστωτική επιχείρηση είναι μικρότερο σε σχέση με τους κανόνες ΕΕ/ΕΟΧ.
               
            
                  —
               
               
                  Έχουν θεσπιστεί σημαντικά αναλυτικότερες διατάξεις σχετικά με την επιλεξιμότητα των διευθυντών χρηματοπιστωτικών επιχειρήσεων σε σχέση με τις οδηγίες της ΕΕ.
               
            
                  —
               
               
                  Εκδίδονται διατάξεις σχετικά με ρυθμίσεις για προγράμματα ανταμοιβής (bonus) και την καταγγελία συμβάσεων.
               
            
                  —
               
               
                  Έχουν καθοριστεί πρόσφατα επίσημοι κανόνες για τις μισθολογικές πολιτικές στις οδηγίες της ΕΕ, αλλά δεν έχουν εκδοθεί ακόμη κανόνες για την καταγγελία συμβάσεων σε αυτό το φόρουμ.
               
            Στις 23 Μαρτίου 2012, ο υπουργός Οικονομικών υπέβαλε έκθεση σχετικά με τη μελλοντική δομή του ισλανδικού χρηματοπιστωτικού συστήματος. Ο υπουργός διόρισε ακόμη ομάδα εμπειρογνωμόνων για την προετοιμασία νομοθετικού πλαισίου για το σύνολο των χρηματοπιστωτικών δραστηριοτήτων στην Ισλανδία.